Nasheed ge raagu badhalu vejje: "Mashroothah laheh noon"\nނަޝީދުގެ ރާގު ބަދަލުވެއްޖެ: "މަޝްރޫއުތައް ލަހެއް ނޫން"\nމާލެ ، 05 ފެބްރުއަރީ 2019-- ގައުމީ މަޖިލިސްގެ ބައްދަލުވުމަށްފަހު ރައީސް ނަޝީދު ނޫސްވެރިންނާއި ބައްދަލު ކުރައްވުން ފޮޓޯ -- އަހުމަދު ޝުރާއު | އަވަސް\nމި ސަރުކާރުން ހިންގާ މަޝްރޫއުތައް ލަހެއް ނޫން ކަމަށް ކުރީގެ ރައީސް އަދި ރައްޔިތުން މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު މިހެން ވިދާޅުވީ މައްޗަންގޮޅި މެދު ދާއިރާގެ ރައްޔިތުންނާ ބައްދަލު ކުރައްވާ މިދިޔަ ހޮނިހިރު ދުވަހުގެ ރޭ އެމަނިކުފާނު ދެއްކެވި ވާހަކަފުޅުގައި ސަރުކާރުގައި ލަސް ކަމެއް އުޅޭހެން ހީވާކަމަށް ވިދާޅުވި ވާހަކަ އިތުރަށް ތަފްސީލުކޮށްދެއްވާ މިއަދު ކުރެއްވި ޓްވީޓެއްގަ އެވެ.\nއާންމުންގެ ތެރެއިން މީހަކު ކުރި ސުވާލަކަށް ޖަވާބު ދެއްވަމުން ރައީސް ނަޝީދު އެ ރޭ ވިދާޅުވީ ސަރުކާރުން ރަނގަޅު ވިސްނުންތަކެއް ގެންގުޅޭ ކަމަށާއި ކުރިއަށް ހުރީ ރަނގަޅު މަސައްކަތްތަކެއް ކަމަށެވެ. ނަމަވެސް ސަރުކާރުގެ ތެރޭގައި ކޮންމެވެސް ވަރަކަށް ލަސް ކަމެއް އުޅޭ ކަމަށް ހީފުޅުވާ ކަމަށާއި އުންމީދަކީ ކުރިއަށް އޮތް މަސްތަކުގައި އެކަަމަށް ހައްލެއް އައިސް ސަރުކާރުގެ ދުވެލި ރަނގަޅުވެގެން ދިއުން ކަމަށް ރައީސް ނަޝީދު ވިދާޅުވި އެވެ.\nއެ ވާހަކަ އިތުރަށް ސާފުކޮށްދެއްވާ، ރައީސް ނަޝީދު މިއަދު ކުރެއްވި ޓްވީޓެއްގައި ވިދާޅުވީ އެ ދުވަހު ސަރުކާރުގެ މަސައްކަތްތަކާ ގުޅޭ ގޮތުން ދެންނެވީ ބައެއް އިދާރާތަކުގެ ހިންގުމުގައި ލަސްކަމެއް އުޅޭ ވާހަކަ ކަމަށާއި އެކަން އަދިވެސް ތަކުރާރު ކުރައްވާ ކަމަށެވެ. އެހެން ނަމަވެސް މަޝްރޫއުތައް ލަސް ކަމަކަށް ދެކެވަޑައި ނުގަންނަވާ ކަމަށް ރައީސް ނަޝީދު ވިދާޅުވި އެވެ.\nރައީސް ނަޝީދު ކުރެއްވި ޓްވީޓު\nރައީސް ނަޝީދު އެ ޓްވީޓު ކުރެއްވުމުގެ އިރުކޮޅެއް ކުރިން ރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ރައީސް އިބްރާހިމް މުހައްމަދު ސޯލިހު ވެސް ވަނީ އެކަމަށް އިޝާރަތް ކުރައްވާ ވާހަކަފުޅު ދައްކަވައިފަ އެވެ. ރައީސް ސޯލިހު ވިދާޅުވީ މަޖިލީހުގެ މަސައްކަތްތަކަށް ސަރުކާރުން ރެކޯޑު އަދަދަކަށް އެހީވެފައިވާ ކަމަށެވެ.\nއެމަނިކުފާނުގެ ވާހަކަފުޅުގައި ރައީސް ސޯލިހާއެކު އެއްވެސް ނުތަނަަވަސްކަމެއް ނެތް ކަމަށް ވިދާޅުވި އެވެ. އަދި އެއީ ބަޔަކު ގަސްދުގައި އޮޅުވާލައިގެން ދައްކާ ވާހަކައެއް ކަމަށް ވެސް ރައީސް ވިދާޅުވި އެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު\nސަރުކާރާ ވާދަވެރި ސިޔާސަތެއް އޮތީ ނަޝީދުގެ: އަލްހާން\nޗައިނާއާއެކު އިތުރު މަޝްރޫއުތައް ހިންގަން ރާއްޖެ ތައްޔާރު


ޕްރޮސެކިއުޓަރ ޖެނެރަލް އޮފީހުގެ ގޮތްޕެއް ދުވާފަރުގައި ހުޅުވައިފި ޕްރޮސެކިއުޓަރ ޖެނެރަލް އޮފީހުގެ ގޮތްޕެއް ދުވާފަރުގައި ހުޅުވައިފި\nރ ދުވާފަރުގައި ޤާއިމް ކުރެވުނު ޕޮރސެކިއުޓަރ ޖެނެރަލް އޮފީސް ހުޅުވުމުގެ ރަސްމިއްޔާތުގެ ތެރެއިން ފޮޓޯ ޕީއެސްއެމް ނިއުސް\nރ.އަތޮޅު ދުވާފަރުގައި ޤާއިމްކުރި ޕްރޮސެކިއުޓަރ ޖެނެރަލް އޮފީސް ހުޅުއްވައި ދެއްވީ ޕްރޮސެކިއުޓަރ ޖެނެރަލް ހުސެން ޝަމީމް އާއި ރ އަތޮޅު ކައުންސިލްގެ ނާއިބު ރައީސް އަބްދުﷲ ރަޝީދުއެވެ.\nމި ރަސްމިއްޔާތުގައި ވާހަކަފުޅުދައްކަވަމުން ޕްރޮސެކިއުޓަރ ޖެނެރަލް ހުސެން ޝަމީމް ވިދާޅުވީ ދުވާފަރުގައި ޕިޖީ އޮފީހުގެ ގޮއްޕެއް ޤާއިމްކުރީ ފުލުހުންނާއި ކޯޓްތަކުން ކުރަމުންގެންދާ މަސައްކަތަށް ލުޔެއް ހޯދައިދިނުމަށްކަމަށެވެ. މީގެއިތުރުން ރައްޔިތުންނާއި ވީހާވެސް ގާތުން ޙިދުމަތް ފޯރުކޮށްދިނުމަކީވެސް މީގެ ބޭނުމެއްކަމަށް ޝަމީމް ވިދާޅުވިއެވެ.\nޝަމީމް ވިދާޅުވީ ދުވާފަރު އޮފީހުން ޙިދުމަތްދޭން ފެށުމުން އެ ފުލުހުންނާއި ޕީޖީން ކުރަމުން އަންނަ މަސައްކަތަށް ވަރަށް ބޮޑު ލުޔެއް ލިބިގެންދާނެކަމަށެވެ.\nޤާނޫނު ތަންފީޒު ކުރާ މީހުންގެ މަސައްކަތަކީ އެއްގޮތަކަށްވެސް ކުށްކުރާ މީޙުންނަށް އަދަބު ދިނުން އެކަނި ނޫންކަމަށާއި، ކުށްކުރާ ފަރާތްތައް ހަމަމަގަށް އެޅުވުމަށް މަސައްކަތްކޮށްދިނުމަކީވެސް ޒިންމާއެއްކަމަށް ޝަމީމް ވިދާޅުވިއެވެ. އަދި އެކަންކަން ކުރުމަށް އިތުރަށް ކުރަންޖެހޭ ކަންކަން ކުރަމުން އަންނަކަމަށާއި އެގޮތުން އަދަބު ލުއިކޮށް މުޖުތަމައުއަށް އެފަރާތްތައް ނެރުމަށް ޖިނާއީ އިޖުރާތުގެ ޤާނޫނަށް އިސްލާޙްތަކެއް ހުށައަޅާފައިވާނެކަމަށް ޝަމީމް ވިދާޅުވިއެވެ.\n"އެއީ އަލަށް ކުށްކުރާ ކުދިން ސީދާ ޖަލަށް ނުލާ އެހެން ގޮތްގޮތުން އިސްލާޙްވާން ފުރުސަތު ހޯދައިދިނުން.. އެފުރުސަތުގައި އިސްލާޙް ނުވެއްޖެނަމަ ޖަލު ހުކުމް ކުރެވޭނެ.. ހާއްސަކޮށް ކުދިކުދި ކުށްތައް ކުރާ ފަރާތްތަކަށް ބެލޭނެ.. އެގޮތުން އެފަރާތްތައް ޖޫރިމަނާ ކުރުމާއި ޓްރެއިންނިން ޕްރޮގްރާމްތަކުގައި ބައިވެރިކުރުން ފަދަ ކަންކަން ކޮށްގެން ކުށްކުރާ މީހުން ރަނގަޅު ބައެއް ގޮތުގައި މުޖުތަމައުއަށް ނެރުމަށް މަސައްކަތްތަކެއް ކުރެވިގެންދާނެ" ޕޮރޮސެކިއުޓަރ ޖެނެރަލް ހުސެން ޝަމީމް ވިދާޅުވިއެވެ.\nމިއީ މާލެ ފިޔަވައި އަތޮޅު ތެރޭގައި ޤާއިމް ކުރެވުނު ޕްރޮސެކިއުޓަރ ޖެނަރަލް އޮފީހުގެ 10 ވަނަ ގޮއްޕެވެ. ޕީޖީ އޮފީހުން ވިދާޅުވީ އިތުރު ރަށްރަށުގައިވެސް ޕީޖީ އޮފީހުގެ ޚިދުމަތް ލިބޭނެ އިންތިޒާމް ހަމަޖެއްސެމަށް މަސައްކަތްކުރަމުންދާކަމަށެވެ.


Fathuruverikan hulhuvaalumah ekulavaali guideline gai gina baehgge hiyhama nujehunthakeh ebahuri: MATATO - One Online\nމަޓާޓޯ މޯލްޑިވްސް ޓްރެވަލް އެވޯޑްސް 2018 ގާލާގެ ތެރެއިން -- ވަން ފޮޓޯ: މުހައްމަދު އައުޒަމް\nކޮވިޑް 19 އާ ގުޅިގެން ބަންދުކޮށްފައިވާ ފަތުރުވެރިކަމުގެ ދާއިރާ އަލުން ހުޅުވާލުމަށް ޓޫރިޒަމް މިނިސްޓްރީން އެކުލަވާލި އެސްއޯޕީ ނުވަތަ ގައިޑްލައިން އެކުލަވާލުމުގައި މަޝްވަރާ ކޮށްފައި ނުވާކަމަށާއި، އެޑްރާފްޓްގައި ގިނަ ބައެއްގެ ކަންބޮޑުވުންތަކެއް އެބަހުރި ކަމަށް ފަތުރުވެރިކަމުގައި އެންމެ ބޮޑު ހިއްސާއެއް އަދާކުރަމުން އަންނަ މޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޓް ޓުއަ އޮޕަރޭޓާސް (މަޓާޓޯ) އިން ބުނެފިއެވެ.\nއެ ޖަމިއްޔާއިން ރޭ ނެރުނު ނޫސްބަޔާނެއްގައި ބުނީ ކޮވިޑް 19 ގެ އަސަރު އެންމެ ބޮޑަށް ކޮށްފައިވަނީ ޓޫރިޒަމް ދާއިރާއަށް ކަމަށާއި މާލީ ގޮތުންވެސް އަދި އިންސާނީ ވަސީލަތްތަކުގެ ގޮތުން ބެލިނަމަވެސް، އެ ދާއިރާ އަށް ކުރިމަތިވެފައިވާ ގޮންޖެހުންތައް ވަރަށް ބޮޑު ކަމަށެވެ. އެގޮތުން ފަތުރުވެރިކަމުން ލިބޭ ގެއްލުން ކުޑަކުރުމުގެ ގޮތުން ފަތުރުވެރިކަން ހުޅުވާލުމަށް ޓޫރިޒަމް މިނިސްޓްރީން އެކުލަވާލި އެސްއޯޕީ ނުވަތަ ގައިޑްލައިނާއި ގުޅިގެން ވަރަށް ގިނަ ފަރާތްތަކެއްގެ ހިތްހަމަނުޖެހުމާއި ކަންބޮޑުވުންތަކެއް އެބަހުރި ކަމަށެވެ.\nފަތުރުވެރިކަމަށް ހީނަރުކަން އައިސްފައިވާ ދަނޑިވަޅެއްގައި ޓޫރިޒަމް މިނިސްޓްރީން އެކުލަވާލި މި ގައިޑްލައިން އެކުލަވާލުމަށް ހުރިހާ ސްޓޭކް ހޯލްޑަރުންގެ ބަސް ހޯދުން މުހިއްމު ކަމަށް އެޖަމިއްޔާއިން ވަނީ ފާހަގަކޮށްފައެވެ. އަދި ރާއްޖޭގެ 40 އަހަރުވީ ފަތުރުވެރިކަމުގައި ރާއްޖެއިން ހިފަހައްޓަމުން އައި ރާއްޖޭގެ ބްރޭންޑު އަގު ބޭރުގައި ވެއްޓޭނެ ކަންތައްތަކެއް މި ގައިޑްލައިންގައި ހުރިކަން ވެސް އެޖަމިއްޔާއިން ވަނީ ފާހަގަ ކޮށްފައެވެ. އަދި ރާއްޖޭގެ ފަތުރުވެރިކަމުގެ ފަހުރުވެރި މާޒީގައި، ފަތުރުވެރިންނަށް މަރުހަބާ ކިޔުމަށް ދިވެހިން ގެންގުޅުނު ގޮތް ދޫކޮށްނުލުމަށްވެސް މަޓާޓޯއިން ވަނީ ގޮވާލައިފަ އެވެ.\nމަޓާޓޯ އިން ބުނީ އެ ޑްރާފްޓް އެކުލަވާލުމުގައި އެ ޖަމިއްޔާގެ ބަހެއް ހޯދާފައި ނުވާކަމަށާއި ނަމަވެސް ޓޫރިޒަމް މިނިސްޓްރީން އެޑްރާފްޓް އެކުލަވާލުމަށްފަހު އެ ޖަމިއްޔާގެ ކޮމެންޓަށް އެދިފައިވާ ކަމަށެވެ. އެހެންކަމުން އެޖަމިއްޔާގެ ބައިވެރިން އެކަމުގައި ދެކޭގޮތް ބެލުމުގެ މަޝްވަރާތައް ކުރަމުން އަންނަ ކަމަށް ވެސް މަޓާޓޯއިން ނެރުނު ބަޔާނުގައި ބުނެފައި ވެއެވެ. ނަމަވެސް ގައިޑްލައިނަށް ސްޓޭކް ހޯލްޑަރުންގެ ހިޔާލު ހުށަހަޅަން ހުޅުވާލާފައިވާތީ އެކަން ބަލައިގަންނަ ކަމަށް އެބަޔާނުގައި ބުންޏެވެ.\nޓޫރިޒަމް މިނިސްޓްރީން އެކުލަވައިލި ގައިޑްލައިންގައި ބުނެފައިވާގޮތުން ކޮވިޑް 19 އަށް ފަހު ރާއްޖޭގެ ފަތުރުވެރިކަން އަލުން ހުޅުވާއިރު ޓޫރިސްޓުން ބޭތިއްބުމުގެ ހާއްސަ ހުއްދަ، "ސޭފް ޓޫރިޒަމް ރިސޯޓު ލައިސަންސް" އެއް ދޫކުރާނެ ކަމަށާއި، މި ލައިސަންސަށް 50،000 ޑޮލަރު ޗާޖު ކުރާނެ ކަމަށެވެ. އަދި ޓޫރިސްޓުންގެ އަތުން ވިސާ ފީ އަށް 100 ޑޮލަރު އަދި ރާއްޖެ އަންނަ ޕްރައިވެޓް ޖެޓުތަކުންވެސް 50،000 ޑޮލަރުގެ ފީ އެއް ނަގާނެ ކަމަށެވެ.\nމީގެ އިތުރުން ރާއްޖެ އަންނަތަނުން ހުރިހާ ޓޫރިސްޓުން ކޮވިޑް 19 އަށް ޓެސްޓު ކުރުމަށް 100 ޑޮލަރުގެ ފީއެއް ނަގަންވެސް ގައިޑްލައިންގައި ވަނީ ހިމަނާފައިވެއެވެ.\nގުޅޭ ޓެގު މަޓާޓޯ މިނިސްޓްރީ އޮފް ޓުއަރިޒަމް ކޮވިޑް 19 ޓުއަރިޒަމް


ކެންސަރު ޖެހިފައިވާ މައިދާއެއް ނަގާ، ކާމިޔާބު ބޮޑު އޮޕަރޭޝަނެއް އައިޖީއެމްއެޗް އިން ކޮށްފި\nގޭސްޓްރިކް ކެންސަރު ޖެހިފައިވާ ބަލި މީހެއްގެ މައިދާ ނަގައި، ރާއްޖޭގައި ފުރަތަމަ ފަހަރަށް ކާމިޔާބު އަދި އެހާމެ އުނދަގޫ ބޮޑު އޮޕަރޭޝަނެއް ކޮށްފިއެވެ. މިއޮޕަރޭޝަން ކުރީ އިންދިރާ ގާންދީ މެމޯރިއަލް ހޮސްޕިޓަލުންނެވެ.\nއުމުރުން 70 އަހަރުގެ ބަލިމީހެއްގެ ކެންސަރު ޖެހި ހަލާކުވެފައިވާ މައިދާ ވަކިކޮށް ނަގައި، މަސްނުވީ މައިދާއެއް ހެދުމުގެ އެއޮޕަރޭޝަން ކޮށްފައިވަނީ ރާއްޖޭގެ ފުރަތަމަ އޮންކޮސަރޖަން (ކެންސަރު އޮޕަރޭޝަން ކުރާ) ޑޮކްޓަރު، ޑރ، މުޙައްމަދު ޝިފާން އެވެ.\nއެބަލިމީހާއަކީ މާއިދާ އެތެރެ ފާރުގެ ސްކިން ސެލް އިން އުފެދެން ފަށާ ކެންސަރެއް ކަމަށްވާ ކާސިނޯމާ ޖެހިފައިވާ ބަލިމީހެކެވެ. އެފަދަ ކެންސަރު ޕޭޝަންޓުންނަށް އާންމުކޮށް ކެންސަރު ބަލި ޖެހިފައިވާ އެހެން މީހުންނެކޭ އެއްފަދައިން ރޭޑިއޭޝަން ތެރަޕީ، ކީމޯތެރަޕީ، ޓާގެޓެޑް ތެރަޕީ އަދި ސަރޖަރީ މެދުވެރިކޮށް ފަރުވާ ދެވެއެވެ.\nމާލެ ސިޓީގައި ޒަޚަމް ކޮށްލި ޒުވާނާގެ ހަށިގަނޑުގެ9ތަނަކަށް ވަޅިޖަހާފައިވޭ\nއައިޖީއެމްއެޗް އަށް 20 ޑޮކްޓަރުން ބޭނުންވެގެން އިއުލާން ކޮށްފި\nތެލެސީމިއާ ކޮންޓްރޯލް ކުރުމާ ބެހޭ ފޯރަމެއް އައިޖީއެމްއެޗް ގައި ފަށައިފި\nއައިޖީއެމްއެޗް މުވައްޒަފުންނަށް 96 މިލިއަން ރުފިޔާ ދީފައިވާ މައްސަލައެއް ފެންމަތިވެއްޖެ\nއެޗް1އެން1 ގެ ރިޕޯޓެއް ލިބިފައިވާކަން އެނގިފައެއް ނެތް- އައިޖީއެމްއެޗް\nކިޑްނީ ބަދަލު ކުރުމުގެ އޮޕަރޭޝަންތަކެއް އައިޖީއެމްއެޗް ގައި ފަށަނީ


އައްޑޫސިޓީގެ ފުރަތަމަ ރަންޢީދު – Maldivian Democratic Party\n18 އޮކްޓޯބަރު 2011\nއައްޑޫސިޓީގެ ފުރަތަމަ ރަންޢީދު\nދެކުނު އޭޝިއާ ގައުމުތަކުގެ އެންމެ މަތީވެރިންގެ 17 ވަނަ ބައްދަލުވުން ރާއްޖޭގައި ބޭއްްވުމުގެ ތައްޔާރީތަކާއި އެކަމުގެ އިންތިޒާމްތައް މިހާރު ދަނީ ކުރެވެމުންނެވެ. ނޮވެމްބަރ 11 ން 12 އަށް އޮންނަ މި ސަމިޓް ބައްދަލުވުން ބޭއްވެނީ އައްޑޫސިޓީގައެވެ. މިއީ ބައިނަލް އަގްވާމީ މިފަދަ ބޮޑު ބައްދަލުވުމެއް އައްޑޫގައި ބޭއްވޭ ފުރަތަމަ ފަހަރެވެ.\nސާކް ސަމިޓަށް ތައްޔާރުވުމުގެ ގޮތުން ކުރެވެމުންދާ އެންމެ މުހިންމު ކަމަކީ، ހިތަދޫގައި އިމާރާތްކުރާ ކޮންވެންޝަން ސެންޓަރާއި އެ ސަރަހައްދުގެ ލޭންޑްސްކޭޕް ހެދުމުގެ މަސައްކަތެވެ. ކޮންވެންޝަން ސެންޓަރ އިމާރާތްކުރުމުގެ މަސައްކަތަށް ބަލާއިރު، މަސައްކަތުގެ 95 ޕަސެންޓް މިހާރު ވަނީ ނިމިފައެވެ. އިންތިޒާމް ކުރެވިފައިވާ ގޮތަށް ހުރިހާ ކަމެއް ދާނަމަ، ކުރިއަށް އޮތް ދެހަފުތާގެ ތެރޭގައި ކޮންވެންޝަން ސެންޓަރގެ މަސައްކަތް ނިމޭނެއެވެ.\nސާކް ޓާސްކް ފޯހުގެ ޗެއަރމަން އަމީން ފައިސަލް ވިދާޅުވީ، ކޮންވެންޝަން ސެންޓަރުގެ މިހާރު ކުރަމުން ދަނީ ތަނުގެ އެތެރެ ސާފުކުރުމުގެ މަސައްކަތެވެ.\nކޮންވެންޝަން ސެންޓަރާ ގުޅިފައިހުރި މަގުތައް ތާރު އަލައިގެން ރަނގަޅު ފެންވަރަކަށްހެދުމުގެ މަސއްކަތް ސަދަން ޔުޓިލިޓީސް އިން ދަނީ ކުރަމުންނެވެ. ކޮންވެންޝަން ސެންޓަރާއި ގުޅިފައިވާ މަގުތަކުގެ ތާރު އެޅުމުގެ 80 އިންސައްތަ މަސައްކަތް ނިމިފައިވާއިރު ކުރިއަށް އޮތް ވިހި ދުވަހުގެ ތެރޭގައި ތާރުއަޅަން ހަމަޖެހިފައިވާ ހުރިހާ މަގުތަކެއްގައި އެއްކޮށް ތާރުއަޅާ ނިންމާލެވޭތޯ މަސައްކަތް ކުރައްވަމުން ގެންދަވާ ކަމުގައި އަމީން ފައިސަލް ވިދާޅުވިއެވެ. ހިތަދޫ ބޮޑު މަގުގެ ތާރު އެޅުމުގެ މަސައްކަތަށް ބަލާއިރު، މަގުގެ އެއްފަރާތުގެ 1.8 ކިލޯމީޓަރުގައި ވަނީ ތާރު އަޅާ ނިމިފައެވެ. އެމަގުގައި ދެން އިތުރަށް އަޅަންޖެހެނީ 1.0 ކިލޯމީޓަރުގައެވެ. މަގުގެ އަނެއް ފަޅީގައި ތާރު އެޅުންލަސްވަނީ ބައިވޯޓާއިން އަޅާ ފެންހޮޅި ލުމުގެ މަސައްކަތް ނުނިމިގެންނެވެ.\nމީގެ އިތުރުން ސަމިޓަށް ވަޑައިގަންނަވާ ބޭފުޅުންގެ ޝަރަފުގައި މުނިފޫހި ފިލިުވުމުގެ އައިޓަމްތަކާއި ސަގާފީ ހަރަކާތްތައް ދައްކާލުމުގެ ގޮތުން ޒުވާނުން ދަނީ އެކަމަށް ތައްޔާރު ކުރެވެމުންނެވެ.


Bangladesh athun Raajje balivejje - AO News\nމަހިންދަ ރާޖަޕަކްސާ ޓްރޮފީ ފޯ ނޭޝަންސް ކަޕުގައި ރާއްޖެއާއި ވާދަކޮށް ބަނގްލަދޭޝް މޮޅުވުމުން ކުޅުންތެރިން އުފާފާޅުކުރަނީ\nސްރީލަންކާގައި ކުރިއަށްދާ މަހިންދަ ރާޖަޕަކްސާ ޓްރޮފީ ފޯ ނޭޝަންސް ކަޕުގައި ރާއްޖެއާއި ވާދަކޮށް ބަނގްލަދޭޝް ކުރިހޯދައިފިއެވެ. ލަންކާގެ ވެރިރަށް ކޮޅުނބުގައި މިއަދު ކުޅުނު މެޗުން ބަންގްލަދޭޝްއިން ކުރިހޯދީ 1-2 ން މެޗް ކާމިޔާބު ކޮށްގެންނެވެ.\nމިމެޗްގެ ފުރަތަމަ ލީޑްވެސް ނެގީ ބަނގްލަދޭޝްއިންނެވެ.މެޗް ގެ 12 ވަނަ މިނިޓްގައި އެޓީމްގެ ކެޕްޓަން ޖެހިގޯލަށްފަހު ރާއްޖެއިން ލަނޑެއްޖެހީ ފުރަތަމަ ހާފްގެ 32 ވަނަ މިނިޓްގައެވެ. އެގޯލް ރާއްޖެއަށް ކާމިޔާބު ކޮށްދިނީ މުޙައްމަދު ޢުމެއިރުއެވެ.\n1-1ގައި އޮވެ މިމެޗް ނިމެންއުޅެނިކޮށް ބަނގްލަދޭޝްއިން މެޗް ކާމިޔާބުކުރީ ލިބުނު ޕެނަލްޓިއަކާއެކުއެވެ. ރާއްޖޭގެ ކީޕަރު އަލީ ނާޖިހު ކުރި ފައުލަކާއި ގުޅިގެން ލިބުނު އެ ޕެނަލްޓީ ކާމިޔާބުކޮށް ރާއްޖެއަތުން ބަނގްލަދޭޝް މޮޅުވި ލަނޑުޖެހީ އެޓީމްގެ ޑިފެންޑަރ ޓޯފޫ ބަރްމަންއެވެ.\nމިއީ 2003 ވަނަ އަހަރުގެ ފަހުން ބަނގްލަދޭޝް އަތުން ރާއްޖެ ބަލިވި ހަމައެކަނި ފަހަރެވެ. މި މުބާރާތުގެ ފުރަތަމަ މެޗްގައި ރާއްޖެ ވަނީ ލަންކާއާއި އެއްވަރު ވެފައެވެ.\nމިއަދުގެ ނަތީޖާއާއިއެކު މި މުބާރާތުގެ ފައިނަލަށް ދިޔުމުގެ ޗާންސް ރާއްޖެއަށް ވަނީ ހަނިވެފައެވެ. ލީގު ބުރުގެ ފަހު މެޗުގައި ރާއްޖެއިން ސީޝެލްސްއާ ދެކޮޅަށް ނުކުންނާނީ އަންގާރަ ދުވަހު ހަވީރު 3:30 ގައެވެ.\nޏ.އަތޮޅު ތައުލީމީ މަރުކަޒުގެ އިންޓަ ހައުސް ފުޓުބޯޅަ މުބާރާތް ފަށައިފި


ވިކްޓަރީ އަތުން ޔުނައިޓެޑް ވިކްޓަރީ އަށް ފަސޭހަ މޮޅެއް - Maldives Football\nޔުނައިޓެޑް ވިކްޓަރީގެ މިލޮސް ލަނޑު ޖެހުމަށްފަހު އުފާ ފާޅުކުރަނީ (ފޮޓޯ: އިބްރާހިމް ފާއިދު)\nވިކްޓަރީ އަތުން ޔުނައިޓެޑް ވިކްޓަރީ އަށް ފަސޭހަ މޮޅެއް\nއެމްއެފް ނިއުސް20 ޖޫން 2019 05:15\nމާލެ، ދިވެހިރާއްޖެ - ދިރާގު ދިވެހި ޕްރިމިއާ ލީގުގައި މިރޭ ވިކްޓަރީ ސްޕޯޓްސް ކްލަބާއި ދެކޮޅަށް ޔުނައިޓެޑް ވިކްޓަރީ ކުޅުނު މެޗް ފަސޭހަކަމާއެކު 4-0 ގެ ނަތީޖާއަކުން ޔުނައިޓެޑް ވިކްޓަރީ ކާމިޔާބުކޮށްފި އެވެ.\nލީގުގެ ދެވަނަ މެޗަށް މި ދެ ޓީމުން ނިކުތްއިރު ފުރަތަމަ މެޗްގައި ދެ ޓީމުވެސް ވަނީ ބަލިވެފައެވެ. އެގޮތުން ޓީސީ އަތުން ވިކްޓަރީ 4-0 ގެ ނަތީޖާއަކުން ބަލިވެފައިވާއިރު ޔުނައިޓެޑް ވިކްޓަރީ ވަނީ 2-1 ގެ ނަތީޖާއަކުން ފޯކައިދޫ އަތުން ބަލިވެފައެވެ.\nމިރޭގެ މެޗްގެ 8 ވަނަ މިނިޓްގައި ޔުނައިޓެޑް ވިކްޓަރީ އަށް ލިބުނު ހިލޭ ޖެހުމަކުން މިލޮސް ކޮވަސެވިޗް ވަނީ ވިކްޓަރީގެ ގޯލު ހުޅުވާލަފައެވެ.\nމި ލަނޑަށްފަހުވެސް ޔުނައިޓެޑް ވިކްޓަރީ އަށް ވަނީ ނަތީޖާ ބަދަލު ކުރުމަށްފަހު ފުރަތަމަ ހާފްގައި ރަގަޅު ފުރުސަތުތަކެއް ލިބިފައެވެ. ނަމަވެސް ޔުނައިޓެޑް ވިކްޓަރީން ފޮނުވާލި ހަމަލަތައް ވިކްޓަރީގެ ކީޕަރު އަހުމަދު މުހައްމަދު ވަނީ ދިފާއުކޮށްފަ އެވެ.\nމި މެޗްގައި ޔުނައިޓެޑް ވިކްޓަރީން ޖެހި ދެވަނަ ލަނޑު މެޗްގެ 53 ވަނަ މިނެޓުގައި އެ ޓީމަށް ކާމިޔާބުކޮށްދީފައިވަނީ ޑިމިޓްރީ ކްލަބަސެލާއު އެވެ. އޭނާ މި ލަނޑު ޖެހީ ކޯނަރަކުން ހުރަސްވި ބޯޅައަކުންނެވެ. ޔޫވީގެ ތިން ވަނަ ގޯލް 67 ވަނަ މިނެޓުގައި ކާމިޔާބުކުރީ އިސްމާއިލް ޝަފީއު އެވެ. ނާވީ މުހައްމަދު ދިން ބޯޅަ އޭރިއާ ރޮނގު މަތިން ކަހަލަ ގޮތަކަށް އެއް ފަހަރުން ޖަހައި ޝަފީއު ވައްދާލީ ގޯލުގެ މަތީ ކަނަށެވެ.\nމި މެޗްގައި ޔުނައިޓެޑް ވިކްޓަރީން ޖެހި ހަތަރު ވަނަ ލަނޑު 86 ވަނަ މިނިޓްގައި ލިބުނު ހިލޭ ޖެހުމަކުން އެ ޓީމަށް ކާމިޔާބުކޮށްދީފައިވަނީ މެޗްގެ މޮޅު ކުޅުންތެރިޔާގެ މަގާމަށް ހޮވުނު ޑިމިޓްރީ އެވެ.\nމެޗްގެ 87 ވަނަ މިނިޓްގައި އިސްމާއިލް ޝަފީއު ކުރި ނުރައްކާތެރި ފައުލަކާއި ގުޅިގެން ރެފްރީ ވަނީ ރަތް ކާޑެއް ދައްކާ އޭނާ ދަނޑުން ފޮނުވާލާފައެވެ.


މިރަށުގެ ބޮޑުމަގުގެ އިރުމަތީފަރާތު ނަރުދަމާ ނިޒާމުގެ އޮފީހާއި އިންވެގެން ދެކުނަށްހުރި އިމާރާތް ކުއްޔަށް ދޫކުރުމާއިގުޅޭ\nގެސްޓް ހައުސް ހިންގުމަށް ނުވަތަ ވިޔަފާރި ބޭނުންތައް ކުރުމަށް މިރަށު ބޮޑުމަގު އިރުމަތީފަރާތު، ނަރުދަމާ ނިޒާމުގެ އޮފީސްހުރި ބިމާއި އިންވެގެން ދެކުނަށްހުރި އިމާރާތާއި،16450 އަކަފޫޓް ގެ ބިން 10އަހަރުދުވަހުގެ މުއްދަތަށް މަހަކު -/1500ރ އަށްވުރެ ކުޑަނުވާ ކުއްޔަކަށް، ކުއްޔަށް ދޫކުރުމަށް މިކައުންސިލުވަނީ ނިންމާފައެވެ.\nވީމާ، މިކަމަށް ޝައުގުވެރިވެލައްވާ ފަރާތްތަކުން 01 ނޮވެމްބަރ 2019 ވާ އާދީއްތަދުވަހުގެ 13:00 އަށް މި އިދާރާއަށް ވަޑައިގެން މަޢުލޫމާތު ސާފުކުރުމަށްފަހު 05 ނޮވެމްބަރ 2019 ވާ ބްރާސްފަތި ދުވަހުގެ 13:00 އަށް މިއިދާރާއަށް ވަޑައިގެން އަންދާސީ ހިސާބް ހުށަހެޅުމަށް ދަންނަވަމެވެ.\nމަޢުލޫމާތުސާފުކުރުމަށް ވަޑައިނުގަންނަވާ ފަރާތްތަކާއި ގަޑިޖެހިގެން އަންނަ ފަރާތްތަކުގެ ބިޑުބަލައި ނުގަނެވޭނެވާހަކަ ދަންނަވަމެވެ. އަދި ހުށަހަޅަންޖެހޭ ލިޔުންތަކާއި މަޢުލޫމާތު ފުރިހަމަނުވާ ބިޑުތައް ބާތިލް ކުރެވޭނެވާހަކަވެސް ދެންނެވީމެވެ. މި އިއުލާނާއި ގުޅިގެން އިތުރު މަޢުލޫމާތު ސާފުކުރެއްވުމަށް ބޭނުންވާ ފަރާތްތަކުން ރަސްމީ ގަޑީގައި މިއިދާރާގެ ނަމްބަރ 6800730 / 9655050 ފޯނާ ގުޅުއްވުން އެދެމެވެ.


Sirrun Raajjeyga honeymoon heydha kurumah fahun Joey adhi Sophie furaifi\nސޯފީ އާއި ޖޯއީ--\nސިއްރުން ރާއްޖޭގައި ހަނީމޫނު ހޭދަކުރުމަށް ފަހު ޖޯއީ އަދި ސޯފީ ފުރައިފި\nހޮލީވުޑުގެ މަޝްހޫރު ދެ ތަރިން ކަމަށްވާ ސޯފީ ޓާނާ އާއި ލަވަކިޔުންތެރިޔާ ޖޯއީ ޖޯނަސް މިދިޔަ މެއި މަހު ކައިވެނިކޮށްފައި ވާއިރު މިމަހުގެ ތެރޭގައި ރާއްޖޭގައި ވަރަށް ސިއްރުން ހަނީމޫނު ފާހަގަކުރުމަށް ފަހު އެ ދެތަރިން ގައުމަށް އެނބުރި ހިނގައްޖެ އެވެ.\nހަނީމޫނަށް ރާއްޖެ އައުމަށް ފަހު އެމީހުން އެނބުރި ގޮސްފައި ވަނީ މިދިޔަ ބުދަ ދުވަހުގެ ރޭގަނޑުގެ ވަގުތެއްގަ އެވެ. އެނގިފައިވާ ގޮތުގައި އެމީހުން ޗުއްޓީ ހޭދަކޮށްފައި ވަނީ ސޮނެވާގެ ރަށެއްގައެވެ.\nރާއްޖޭގައި ޗުއްޓީ ހޭދަކުރި ގޮތުގެ އެއްވެސް ފޮޓޯއެއް މިހާތަނަށް ޖޯއީގެ އިތުރުން ސޯފީ ވެސް ސޯޝަލް މީޑިއާއަށް ހިއްސާކޮށްފައި ނުވާތީ އެމީހުން ހަނީމޫނަށް ރާއްޖެ އައިކަން ގިނަ މީހުންނަކަށް ނޭނގެ އެވެ.\nދެހާސް ސޯޅަވަނަ އަހަރު އެދެމީހުން އެކަކު އަނެކަކާ ފުރަތަމަ ބައްދަލުވި އިރު އެދެމީހުން ލޯބީގެ ގޮތުން ގުޅިގެން އުޅުނީ ވަރަށް ސިއްރުންނެވެ. އެކަމަކު ޖެހިގެން އައި އަހަރު ދެމީހުން އެންގޭޖުވުމަށް ފަހު އެކަން މުޅި ދުނިޔެއަށް ސޯޝަލް މީޑިއާ މެދުވެރިކޮށް ވަނީ އިއުލާނުކޮށްފަ އެވެ.\nއުމުރުން 29 އަހަރުގެ ޖޯއީ އާއި 22 އަހަރުގެ ސޯފީ އެންގޭޖުވުމަށް ފަހު އެންމެ ފުރަތަމަ ޗުއްޓީއެއް ހޭދަކޮށްލުމަށް އައިސްފައި ވަނީ ވެސް ރާއްޖެ އަށެވެ.\nޖޯއީ އަކީ އެމެރިކާގެ މިއުޒިކް ބޭންޑެއް ކަމަށްވާ ޑީއެންސީއީގެ ލީޑް ލަވަކިއުންތެރިޔާ އެވެ. އަދި އޭނާ ވަނީ "ހަނަ މޮންޓާނާ" ފިލްމުގައި ވެސް މަސައްކަތް ކޮށްފަ އެވެ.\nޖޯއީ ޖޯނަސް މުނިފޫހިފިލުވުން ހޮލީވުޑް


Versace T-shirt collectionakun China rulhi gadha vejje | Mihaaru\nވަސާޗޭ އިން ނެރުނު މައްސަލަ ޖެހުނު ޓީޝާޓެއް.\nވަސާޗޭގެ ޓީޝާޓް ކަލެކްޝަނަކުން ޗައިނާ ރުޅި ގަދަވެއްޖެ\n13 އޯގަސްޓް 2019 - 20:36\nއިޓަލީގެ މަޝްހޫރު ފެޝަން ބްރޭންޑް ވަސާޗޭ އިން ދާދި ފަހުން ނެރުނު ޓީޝާޓް ކަލެކްޝަނެއްގައި ބައެއް ގައުމުތަކުގެ ނަންތައް ހިމެނި އިރު، ހޮންކޮންގާއި މަކާއޯ އަކީ ވެސް ވަކި ދެ ގައުމުގެ ގޮތުގައި ލޭބަލްކޮށްފައިވާތީ ޗައިނާ ހިތްހަމަނުޖެހި ފާޑުކިޔަން ފެށުމުން އެކަމަށް މާފަށް އެދިއްޖެ އެވެ.\nމަކާއޯ އާއި ހޮންކޮންގަކީ ވަކި ގައުމުތަކެއްގެ ހައްގު ނުދީ، ޗައިނާ އިން ކޮންޓްރޯލް ކުރާ ދެ ތަނެވެ.\nވަސޭޗާ އިން ނެރުނު ޓީޝާޓްތަކުގައި މަޝްހޫރު ބައެއް ގައުމުތަކުގެ ނަންތަކާ އެކު އެ ގައުމުތަކުގެ މައި ސިޓީތަކުގެ ނަންތައް ހިމަނާފައިވެ އެވެ.\nއޭގެ ތެރޭގައި ވަކިވަކި ދެ ގައުމުގެ ގޮތުގައި ހޮންކޮންގާއި މަކާއޯ ލޭބަލްކޮށްފައިވާތީ ޗައިނާ އިން ބުނީ، ކޮންމެ ބަޔަކު ކަމަށް ވިޔަސް އެ ގައުމުގެ މިނިވަންކަމާއި ކަރާމާތައި ގަދަރަށް އިހުތިރާމުކުރަން ވާނެ ކަމަށެވެ.\nވަސާޗޭގެ އެ އަމަލަކީ ބަލައިގަނެވޭނެ ކަމެއް ނޫން ކަމަށާއި އެއީ ބައިބައިވުން އުފައްދަން ހިތްވަރު ދިނުމުގެ ގޮތުން ކުރި ކަމެއްގެ ގޮތުގައި ޗައިނާގެ ވަރަށް ގިނަ ބަޔަކު އެ ގައުމުގެ ސޯޝަލް މީޑިއާ ވެއިބޯގައި ސިފަކޮށްފައިވެ އެވެ.\nމިކަމާ ގުޅިގެން ވަސާޗޭ އިން މާފަށް އެދި ޓީޝާޓްތައް ވިއްކުން ހުއްޓާލައި، އެ ވިއްކަން ހުރި ހުރިހާ ތަނަކުން ނަގަން ވެސް ވަނީ އަންގައިފަ އެވެ. އެ ކުންފުނިން ބުނީ ޓީޝާޓްތަކުގައި ހެދިފައި ހުރި ގޯސް ރަނގަޅު ކުރާނެ ކަމަށެވެ. އަދި އުފެއްދުންތައް ނެރޭ އިރު ކުރިއަށް އޮތް ތަނުގައި އިތުރަށް ސަމާލު ވާނެ ކަމަށް ވެސް ވަސާޗޭ އިން ބުންޏެވެ.\nއިތުރު ލިޔުންތައް ޗައިނާ އިޓަލީ ފެޝަން ހޮންކޮންގް\nބްރިޖް ހުޅުވި ދުވަހު އާއްމުންގެ ފަރާތުން ފިނި ތަރުހީބެއް\nކަނޑު ހުރަސްކޮށް ހެދި އެންމެ ދިގު ބްރިޖް ހުޅުވައިފި\nVacancy for Primary Teachers for 2020\nADK Company Pvt Ltd Pharmacists/Pharmacy Assistants 21 Nov 2019


SunOnline: ADK in pharmaceutical supply promotion eh fashaifi\nއޭޑީކޭ އިން ފާމަސޫޓިކަލް ސަޕްލައި ޕްރޮމޯޝަނެއް ފަށައިފި\nޝަމްހާ މުޙައްމަދު 19 Aug 2021, 18:23\nއޭޑީކޭ ފާމަސީ2-- ސަން ފޮޓޯ/ ފަޔާޒު މޫސާ\nއޭޑީކޭ ހޮސްޕިޓަލުން ފާމަސޫޓިކަލް ސަޕްލައި ޕްރޮމޯޝަންއެއް ފަށައިފިއެވެ.\n"ކެއާ އަ ޑީލް" އޭގެ ނަމުގައި ފަށާފައިވާ މި ޕްރޮމޯޝަނުގެ ދަށުން ވަނީ ފަސޭހައިން ބްލަޑް ގުލޫކޯޒު ޓެސްޓު ކުރެވޭ ޕްރޮޑަކްޓުތަކެއް ކަމަށްވާ އެކޫ ޗެކް ޕަފޯމާ އާއި އެކޫ ޗެކް އެކްޓިވް އިން ހާއްސަ ޑިސްކައުންޓެއްދޭން ނިންމާފައެވެ.\nއޭޑީކޭގެ ބައެއް ފާމަސީތަކަކުން މި ޕްރޮމޯޝަން ލިބެން ހުންނަ އިރު ޕްރޮމޯޝަން ކުރިއަށް ދާނީ މި ދެޕްރޮޑަކްޓުގެ ސްޓޮކް ހުސްވަންދެނެވެ.\nމި ޕްރޮމޯޝަން ލިބޭ ފާމަސީތަކުގެ ތެރޭގައި އޭޑީކޭ ފާމަސީ 1، އޭޑީކޭ ފާމަސީ 2، އޭޑީކޭ ފާމަސީ 5، އޭޑީކޭ ފާމަސީ 10، އޭޑީކޭ ފާމަސީ 11 އަދި މެޑް ފާމަސީ 1 ހިމެނެއެވެ.\nއެކޫ-ޗެކް ޕަފޯމާއަކީ ފަސޭހަކަމާއެކީ ބްލަޑް ގުލޫކޯޒު ޓެސްޓުކުރެވޭ އިތުބާރުހުރި ޕްރޮޑަކްޓެކެވެ. އަދި މިޕްރޮޑަކްޓުގައި 500 އަށް ވުރެ ގިނަ ޓެސްޓު ރައްކާ ކުރެވި ފަސް ސިކުންތުގެ ތެރޭގައި ނަތީޖާ ލިބެއެވެ. އަދި ޑިސްޕްލޭ ސާފު ވެފައި ކިޔަން ފަސޭހައެވެ.\nއެކޫ-ޗެކް އެކްޓިވް އަކީވެސް ފަސޭހައިން ބޭނުންކޮށްލެވޭ އިތުބާރުކުރެވޭ ޕްރޮޑަކްޓެކެވެ. މި ޕްރޮޑަކްޓް ޑިޒައިން ކޮށްފައި ވަނީ ކުރިއަށް ވުރެ ކުޑަކޮށެވެ. ނަމަވެސް ޑިސްޕްލޭ ކުރިއަށްވުރެ 10 ޕަސެންޓު ބޮޑުވާނެއެވެ. އަދި އެއްފަހަރާ 90 ދުވަހުގެ ޓެސްޓުތަކުގެ ނަތީޖާ ދައްކައެވެ.\nއޭޑީކޭގައި ތިބޭ ބަލިމީހުންނަށް ޒިޔާރާތްކުރުން މެދުކަނޑާލަނީ


Sea Life in Yameen ge account ah 15,000 dollar jamaakuri massala eh balanee | Mihaaru\nވެރިކަން ގެއްލުނު ފަހުން ސަރުކާރާ ދެކޮޅަށް ޕީޕީއެމް/ޕީއެންސީގެ އިދިކޮޅު ކޯލިޝަނުން އިންތިޒާމުކޮށްގެން ކާނިވާ ސަރަހައްދުގައި ބޭއްވި ފުރަތަމަ ޖަލްސާގައި އިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން ވާހަކަދައްކަވަނީ. އެމަނިކުފާނަށް ތުހުމަތުކުރާ މައްސަލަތަކެއް އޭސީސީން އަންނަނީ ބަލަމުން.---ފޮޓޯ: ހުސައިން ވަހީދު/ މިހާރު\nސީ ލައިފުން ޔާމީންގެ އެކައުންޓަށް 15،000 ޑޮލަރު ޖަމާކުރި މައްސަލަ ބަލަނީ\n14 ޖުލައި 2019 - 11:25 108 comments\nމި މައްސަލައާ ގުޅޭ ގޮތުން "މިހާރު" އަށް ލިބުނު ލިއުންތަކަކާ ބެހޭ ގޮތުން ސުވާލު ކުރުމުން އޭސީސީގެ އޮފިޝަލަކު ވިދާޅުވީ ސީ ލައިފްއާ ގުޅޭ މައްސަލަތަކެއްގެ ތަހުގީގު ކުރަމުން އަންނަ ކަމަށެވެ. ނަމަވެސް އެ ތަހުގީގު ނުނިމޭތީ ތަފްސީލެއް ނުދެއްވި އެވެ.\nތިން މަޝްރޫއަކުން ޔާމީންގެ އެކައުންޓަށް ފައިސާ ޖަމާވި ކަމަށް އޭސީސީން މިދިޔަ ހަފުތާގައި ވަނީ ބުނެފަ އެވެ. މާލިއްޔަތު ކޮމިޓީގެ މެމްބަރުން އެމްއެމްޕީއާރުސީގެ ޚިޔާނާތާ ގުޅިގެން ކުރި ސުވާލުތަކަށް ޖަވާބު ދެއްވަމުން އޭސީސީގެ މެމްބަރުން ވިދާޅުވި ގޮތުގައި އެކަން ހާމަވީ، ތަހުގީގަށް އެ ކޮމިޝަނުން ހޯދި ބޭންކް ސްޓޭޓްމެންޓްތަކުންނެވެ.\nBodu3mashroou eh ge faisaa Yameen ge account ah vaiy kamah thuhumathu koffi!\n"މިހާރު" އަށް ލިބުނު މައުލޫމާތުތަކުގައިވާ ގޮތުން ރައީސް ޔާމީނަށް ލިބިވަޑައިގަންނަވާ މުސާރަ އާއި އިނާޔަތްތަކާއި ޑިވިޑެންޑުގެ ގޮތުގައި ލިބިވަޑައިގެންފައިވާ އާމްދަނީގެ އިތުރުން އަމިއްލަ ފަރުދުންނާއި އަމިއްލަ ބައެއް ކުންފުނިތަކުން ވެސް އެމަނިކުފާނުގެ އެކައުންޓް މެދުވެރިކޮށް ބައެއް މުއާމަލާތްތައް ހިންގާފައިވެ އެވެ. އޭގެ ތެރޭގައި ސީ ލައިފް ހިމެނޭ އިރު އެ ކުންފުނިން ޔާމީންގެ އެކައުންޓަށް ފައިސާ ޖަމާކޮށްފައި ވަނީ، ލިއުންތަކުގައިވާ ގޮތުން، މާޗް، 18، 2014 ގަ އެވެ.\nހުޅުމާލޭގައި 3،000 ހައުސިން ޔުނިޓް އަޅަން ސީ ލައިފް އާއި އެޗުޑީސީން ސޮއިކުރީ މާޗް 14، 2014 ގަ އެވެ. އެއީ ބީލަމަށް ނުލައި ރައީސް އޮފީހުގެ އިކޮނޮމިކް ކައުންސިލުން ނިންމައިގެން ކުރިއަށް ގެންދަން އުޅުނު މަޝްރޫއުއެކެވެ. އެ މަޝްރޫއުގައި ބިންގާ އަޅުއްވައި ދެއްވީ ވެސް ޔާމީނެވެ.\nޔާމީންގެ އެކައުންޓަށް ފައިސާ ޖަމާކުރުމުގެ އިތުރުން އޭސީސީން ތަހުގީގު ކުރަމުން އަންނަ އެއް މައްސަލަ އަކީ 3،000 ފްލެޓް އަޅަން ހުޅުމާލެ އިން ބިމެއް ދީ އެ ކުންފުންޏާ އެ މަޝްރޫއު ހަވާލުކުރި ގޮތެވެ.\nއަނެއް މައްސަލައަކީ ކުރީގެ ރައީސް މުހައްމަދު ނަޝީދުގެ ވެރިކަމުގައި، ލަގްޒަރީ ވިލާ އަޅަން ވ. ތިނަދޫން ބޮޑު ބިމެއް ސީ ލައިފްއަށް ދިން މައްސަލަ އެވެ.\nގާނޫނުއަސާސީގެ 119 ވަނަ މާއްދާގައިވާ ގޮތުން ރައީސުލްޖުމްހޫރިއްޔާ އާއި ނައިބު ރައީސް، ދައުލަތާއި އެހެން އެއްވެސް ފަރާތަކާ ދެމެދު ކުރާ މުއާމަލާތެއްގައި މާލީ އެއްވެސް މަސްލަހަތެއް ބާއްވަވައިގެން ނުވާނެ އެވެ. ވިޔަފާރިއެއް ހިންގުމުގައި އަދި އާމްދަނީއެއް ހޯދުމުގެ އެއްވެސް މަސައްކަތެއްގައި ވެސް ބައިވެރިވެވަޑައިނުގެންނެވޭނެ ކަމަށް އެ މާއްދާގައިވެ އެވެ.\nކުރީގެ ސަރުކާރުގައި ހިންގި ބޮޑެތި ޚިޔާނާތްތަކާ ޔަމީނާ ގުޅުން އޮތް ކަމަށް ތުހުމަތުކުރި ނަމަވެސް އެ ހުރިހާ ތުހުމަތުތަކެއް އެކި ޖަލްސާތަކުގައި އެމަނިކުފާނު ވަނީ ދޮގުކުރައްވައިފަ އެވެ.\nޔާމީން ވިދާޅުވެފައިވާ ގޮތުގައި ދައުލަތުގެ ފައިސާއަށް ޚިޔާނާތްތެރިވި އެއްވެސް މައްސަލައެއްގައި އެމަނިކުފާނުގެ ބައިވެރިވުމެއް ނޯންނާނެ އެވެ. އޭގެ ތެރޭގައި، އެންމެ ބޮޑަށް ތުހުމަތުކުރާ އެމްއެމްޕީއާރުސީގެ 1.3 ބިލިއަން ރުފިޔާގެ ޚިޔާނާތުގެ މައްސަލަ ވެސް ހިމެނެ އެވެ.\nއެކަމަކު އެމަނިކުފާނުގެ މައްޗަށް މަނީ ލޯންޑެރިންގެ ދައުވާ އުފުލީ އެ މައްސަލައިގަ އެވެ.\nމީގެ އިތުރުން އޭސީސީއާ އެކު އެމަނިކުފާނު އެއްބަސްވެ ވަޑައިގެން ބޭންކް އޮފް މޯލްޑިވްސްގައި ހުޅުވި އެސްކްރޯ އެކައުންޓަށް އެމަނިކުފާނުގެ އެކައުންޓަށް ވަތް ޑޮލަރު ނޫން އެހެން މުއާމަލާތަކުން ފައިސާ ޖަމާ ކުރުމަށް ފަހު، އޮޅުވާލި ކަމަށް ވެސް ދައުލަތުގެ ދައުވާގައިވެ އެވެ. އެ މައްސަލާގެ ޝަރީއަތް ނިމެންދެން އެމަނިކުފާނު ބަންދުގައި ބަހައްޓަން މިދިޔަ ފެބްރުއަރީ މަހު ކްރިމިނަލް ކޯޓުން އަމުރުކުރި އެވެ. އެކަމަކު ހައި ކޯޓުން ފަހުން ވަނީ އެ އަމުރު ބާތިލްކޮށް، އެމަނިކުފާނު މިނިވަންކޮށްފަ އެވެ.\nއިތުރު ލިޔުންތައް ޕޮލިސް އެންޓި ކޮރަޕްޝަން ކޮމިޝަން ރައީސް އަބްދުﷲ ޔާމީން ސީ ލައިފް ގްލޯބަލް


ފޮތެއް ޗާޕުކުރަން ބޭނުންވެއްޖެ\nދިވެހިބަހުގެ އެކެޑަމީން މިނިވަން ފަންސާހާ ގުޅޭ ގޮތުން ތައްޔާރުކުރާ ފޮތެއް ޗާޕުކުރަން ބޭނުންވެގެން ކުރި ނަންބަރު (IUL)430-DBA-I/1/2015/18 އިޢުލާނަށް އަންދާސީހިސާބު ހުށަހެޅީ2ފަރާތުން ކަމަށްވާތީ މި އިޢުލާން ބާޠިލުކޮށް އަލުން އިޢުލާން ކުރަމެވެ.\nމިކަމަށް އެދޭ ފަރާތްތަކުން 2015 ޖުލައި 22 ވާ ބުދަ ދުވަހުގެ 10:00 އަށް ދިވެހިބަހުގެ އެކެޑަމީއަށް ހާޒިރުވެ މަޢުލޫމާތު ސާފުކުރުން އެދެމެވެ. މިކަމުގައި މަޢުލޫމާތު ހޯދުމަށް ގަޑިއަށް ހާޒިރުނުވެވޭ ފަރާތްތަކަށްވެސް މަޢުލޫމާތު ކަރުދާސް ދޫކުރެވޭނެއެވެ. ނަމަވެސް، އަންދާސީހިސާބު ހުށަހެޅޭނީ އިޢުލާނުގައި ކަނޑައަޅައިފައިވާ ގަޑިއަށް ހާޒިރުވާ ފަރާތްތަކަށް އެކަންޏެވެ. އަންދާސީހިސާބު ބަލައިގަތުން އޮންނާނީ 2015 ޖުލައި 23 ވާ ބުރާސްފަތި ދުވަހުގެ 10:00 ގައި ދިވެހިބަހުގެ އެކެޑަމީގައެވެ.\nސުންގަޑި: 22 ޖުލައި 2015 1000


Covid-19: WHO inn Raajje ah ithuru 10,000 test kit aai PPE hadhiyaa koffi | Mihaaru\nކޮވިޑް-19: ޑަބްލިއުއެޗްއޯ އިން ރާއްޖެ އަށް އިތުރު 10،000 ޓެސްޓު ކިޓާއި ޕީޕީއީ ހަދިޔާކޮށްފި\n18 މެއި 2020 - 18:54 34 comments\nރާއްޖޭގައި ކޮވިޑް-19 އަށް ޓެސްޓު ކުރުމަށްޓަކައި ދުނިޔޭގެ ސިއްހަތު ޖަމިއްޔާ އިން އިތުރު 10،000 ޓެސްޓު ކިޓް މިއަދު ހަދިޔާކޮށްފި އެވެ.\nހެލްތު މިިނިސްޓްރީން ބުނީ ޑަބްލިއުއެޗްއޯ އިން މިހާތަނަށް 21،000 ޓެސްޓު ކިޓް ހަދިޔާ ކޮށްފައިވާ ކަމަށެވެ. ރާއްޖޭގައި ކޮވިޑް-19 އަށް ޓެސްޓު ކުރަން މިދިޔަ މާޗް މަހު ފެށޭވަރުވީ ވެސް ޑަބްލިއުއެޗްއޯގެ ވަރަށް ބޮޑު އެހީތެރިކަމަކާ އެކު އެވެ.\nއެ ޖަމާއަތުން ވަނީ ޓެސްޓް ކިޓުގެ އިތުރުން ޕާސަނަލް ޕްރޮޓެކްޓިވް އިކުއިޕްމަންޓް (ޕީޕީއީ) ވެސް ރާއްޖެ އަށް މިއަދު ހަދިޔާ ކޮށްފައި ކަމަށް ހެލްތު މިނިސްޓްރީން ބުނެ އެވެ.\nޑަބްލިއުއެޗްއޯ އިން ޜާއްޖެ އަށް ޓެސްޓު ކިޓާއި ޕީޕީއީ މިއަދު ހަދިޔާ ކުރުމާ ގުޅިގެން، ހެލްތު މިނިސްޓަރު އަމީން، ރާއްޖޭގައި ހުންނަވާ އެ ޖަމާއަތުގެ މަންދޫބު ޑރ. އަރްވިންދާ ގުޅުއްވައި ޝުކުރު އަދާކުރައްވާއިރު، އަރްވިންދު އަޑުއައްސަވަނީ.\nމި އެހީއާ ގުޅިގެން ހެލްތު މިނިސްޓަރު އަބްދުﷲ އަމީން ވަނީ ރާއްޖޭގައި ހުންނަވާ ޑަބްލިއުއެޗްއޯގެ މަންދޫބު ޑރ. އަރްވިންދު މާތުރު އަށް ގުޅުއްވައި ޝުކުރު އަދާކުރައްވާފައި ކަމަށް ހެލްތު މިނިސްޓްރީން ބުންޏެވެ.\nޑަބްލިއުއެޗްއޯއާ ހަވާލާދީ، ހެލްތު މިނިސްޓްރީން ބުނިގޮތުގައި ރާއްޖެ އަަށް ކަނޑައަޅާ ޓެސްޓް ކިޓުގެ އަދަދު ކުރިމަގުގައި އިތުރުވާނެ އެވެ.\nއެ ޖަމާއަތުން މިއަދު ރާއްޖެ އަށް ހަދިޔާކުރި ޕީޕީއީގެ ތެރޭގައި ހިމެނެނީ ގައުން އާއި ފޭސް މާސްކާއި އަންގި އާއި ފޭސް ޝީލްޑް ފަދަ އާލާތްތައް ކަމަށް ހެލްތު މިނިސްޓްރީން ބުނެ އެވެ.\nޑަބްލިއުއެޗްއޯ އަކީ ރާއްޖެ އިން ކޮވިޑް-19 ފެނުނު ފަހުން އެކި ގޮތްގޮތުން އެންމެ ބޮޑު އެހީތެރިކަމެއް ވެދޭ އެއް ޖަމާއަތެވެ. އެގޮތުން ފަންނީ އެހީތެރިކަން އިތުރުކުރުމާއި އެ ބައްޔަށް އެކި ސަރަހައްދުތަކުގައި ޓެސްޓު ކުރުމުގެ ގާބިލްކަން އިތުރުކުރުމަށް ކުރަންޖެހޭ ކަންކަމާއި އެކި ކަހަލަ އާލާތްތައް ހޯދުން އަދި އެހެން ޖަމާއަތްތަކުގެ އެހީ ހޯދައި ދިނުމަށް ޑަބްލިއުއެޗްއޯ އިން މުހިންމު ދައުރެއް އަދާކުރަމުން އަންނަ ކަމަށް ހެލްތު މިނިސްޓްރީން ބުންޏެވެ.\nއިތުރު ލިޔުންތައް ސިއްހަތު ޑަބްލިއުއެޗްއޯ ބަލިތައް ހެލްތު މިނިސްޓްރީ ޑރ. އަރްވިންދު މާތޫރު އަބްދުﷲ އަމީން، ހެލްތު މިނިސްޓަރު\n"ކޮވިޑުން އަރައިގަނެވޭނީ ދުނިޔެ އެކައްޗެއް ކިޔައިގެން"


ބ. ތުޅާދޫ ގޮނޑުދޮށް ހިމާޔަތް ކުރުމުގެ މަޝްރޫޢުގެ ނިމުން ފާހަގަކުރުމާއި، ބަނދަރު ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nބ. ތުޅާދޫ ގޮނޑުދޮށް ހިމާޔަތް ކުރުމުގެ މަޝްރޫޢުގެ ނިމުން ފާހަގަކުރުމާއި، ބަނދަރު ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n26 ޑިސެންބަރު 2017، ރިފަރެންސް: PS/RAY/2017/51\nނިޢުމަތްތަކުގެ ވެރި اللّـه سبحـانـه وتعـالى އަށް ޙަމްދުކޮށް ޝުކުރު ކުރަން. މި އުންމަތުގެ މާތް ނަބިއްޔާ مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ދުޢާގައި އެކަލޭގެފާނުގެ އާލުންނާއި މިތުރު ޞަޙާބީން ޝާމިލުކުރަން.\nއާދެ، މީގެ އެތަކެއް އަހަރު ކުރިން މިއަދަކީ އަޅުގަނޑުމެންގެ މުޅި ދިވެހިރާއްޖެ ސިއްސުވާލި ދުވަހެއް. އަޅުގަނޑުމެންގެ ނަފްސުތަކަށް އިޢާދަ ނުކުރެވޭކަހަލަ ބޮޑެތި ގެއްލުންތަކެއް ދިން ދުވަހެއް. ބިރުވެރިކަމާއި ނާމާންކަމުގެ އެތައް މަންޒަރުތަކެއް ރާއްޖޭގެ އެކި ހިސާބުން އަޅުގަނޑުމެން ދުށް ދުވަހެއް. މިއަދު 2004 ވަނަ އަހަރަކީ ދިވެހިރާއްޖެ ސިއްސުވާލި ދުވަހެއް. އަދި ކުދި ތިރި ޖަޒީރާ ޤައުމުތަކަކީ ކިހާ ނާޒުކު އަދި ކިހާ ނިކަމެތި ރައްޔިތެއްކަން ދިވެހިރާއްޖޭގައި އުޅެނީ، އަޅުގަނޑުމެންގެ ހަނދާނަށް ގެނެސްދިން ދުވަހެއް.\nސުނާމީއަކީ އެ ދުވަހުގެ ހަނދާން އަޅުގަނޑުމެންގެ ހިތްތަކުން ދުވަހަކުވެސް ނުފިލާނެ ފިލާވަޅުތަކެއް އަޅުގަނޑުމެންނަށް ނަގައިދިން ދުވަހެއް. އަދި އިންސާނުންގެ ޟަޢީފުކަން އަޅުގަނޑުމެންގެ ހިތްތަކަށް ތަކުރާރުކޮށް، އަބަދުމެ ތަކުރާރުކޮށް ގެނެސްދެމުން ގެންދިޔަ ފިލާވަޅުތަކެއް ނަގައިދިން ދުވަހެއް.\nއާދެ، ތުޅާދޫ ކަހަލަ ރަށްރަށުގައި ދިވެހިރާއްޖޭގެ ޤުދުރަތީ އުފެދުމަށް ބަލާއިރު، ބިން ތިރި އަދި ބޮޑެތި ބިޔަ ރާޅު، ބަނދަރުތަކުން ވައްދަމުންދާ ރަށްރަށުގައި ގޮނޑުދޮށްތައް ގިރަމުން، ގޮނޑުދޮށްތައް ކައިރީގައި ހުންނަ ގެތައް ހަލާކުވަމުންދާއިރު، އަޅުގަނޑުމެންގެ ޚިޔާލަށް، އަޅުގަނޑުމެންގެ ހިތަށް އަބަދުވެސް މި ގެންނަންޖެހެނީ، ﷲ މިހާތަނަށް އަޅުގަނޑުމެން ސަލާމަތްކަމާއި އަމާންކަމާއެކީ ރައްކާތެރިކުރައްވާފައިވާތީ، އެކަމުގައި ﷲގެ ޙަޟްރަތަށް އަބަދުމެ ކުއްތަންވެ ޙަމްދުކުރުން.\nއާދެ، ތުޅާދޫގައި ނަގަމުންދިޔައީ ބިޔަ ބޮޑެތި ރާޅުތައް. އަޅުގަނޑު ތުޅާދުއަށް އައިމަ، އަޅުގަނޑަށް ފެނިގެން މި ދިޔައީ ކީއްވެގެންކަން ތުޅާދޫގެ ރައްޔިތުން އެހާބޮޑަށް އަޅުގަނޑުމެންގެ މި ބައްދަލުވުމަށް، މި ޒިޔާރަތަށް އިންތިޒާރު ކުރައްވަމުން ގެންދެވީ. ވަރަށްގިނަ އަދަދެއްގެ ރައްޔިތުން އަޅުގަނޑުމެންގެ އިސްތިޤްބާލުގައި ޝައުޤުވެރިކަމާއެކީ ތިއްބެވި. ވަރަށް އިޚްލާޞްތެރިކަމާއެކީ ތިޔަ އެންމެހައި ބޭފުޅުންނަށް އަޅުގަނޑު ޝުކުރު ދަންނަވަން.\nތުޅާދޫގެ ޢިއްޒަތްތެރި ރައްޔިތުން އުފުއްލަމުން ގެންދެވި ބުރަ އަޅުގަނޑުމެންނަށް ދެންމެ ވީޑިއޯގައި، ޝުޢޫރުތައް ހުށަހެޅުއްވި ބޭފުޅުންގެ ފަރާތުން އަދި ކުރިން ވާހަކަފުޅު ދެއްކެވި އެންމެހައި ބޭފުޅުންގެ ފަރާތުން އަޅުގަނޑަށް ކޮންމެވެސްވަރަކަށް ވަޒަންކުރެވޭ. ތުޅާދުއަށް މިއީ އަޅުގަނޑު ކުރާ ފުރަތަމަ ޒިޔާރަތް ކަމަށްވާތީއާއެކީ، މި ހުރިހާ ކަމަކީ އަޅުގަނޑުގެ ލޮލުން ފެނިފައި، ދެކިފައި ހުރި ކަންކަމެއް ނޫން. އެހެންނަމަވެސް، އަޅުގަނޑަށް ގަބޫލުކުރެވޭ، އަޅުގަނޑުގެ ސަރުކާރުގެ އެންމެ އިސްކަމެއް ދިން ކަންތައްތަކުގެ ތެރޭގައި، ގޮނޑުދޮށާ ކައިރީގައި ހުންނަ ރަށްރަށުގައި ގިރަމުންދާ ސަރަޙައްދުތައް ހިމާޔަތް ކުރުމަކީ މުހިއްމު ކަމެއްކަން، އަދި އެތަންތަނުގައި، އެތާ ކައިރީގައި ދިރިއުޅޭ ރައްޔިތުންނަށް މި ލިބެމުންދާ ނަފްސާނީ ގެއްލުންތަކާއި، މާއްދީ ގެއްލުންތަކަށް ކޮންމެވެސްކަހަލަ ހަމަޖެހުމެއް ހޯދައިދިނުމަކީ އަބަދުވެސް އަޅުގަނޑުމެން ވިސްނަމުން ގެންދިޔަ ކަމެއް.\nއޭގެކުރީގައި އެކަން އޮންނަ އުސޫލު ބަދަލުކޮށް، އެންމެ ޙާލަތު ގޯސްވާ ރަށްރަށަށް އިސްކަމެއް ދީގެން ކަންތައް ކުރެވޭނެ މިންގަނޑުތަކެއް، އަލުން އެކުލަވައިލަން އަޅުގަނޑު އެންވަޔަރަންމަންޓް މިނިސްޓްރީގައި ދެންނެވިން. އަދި އެކުލަވައިލުމަށްފަހު، ގޮނޑުދޮށްތައް ހިމާޔަތް ކުރުމުގެ މަސައްކަތްތައް ފެށިގެން ދިޔައީ.\nތުޅާދޫގެ ބަނދަރަށް ބަލާކަމަށްވަންޏާ، ދެންމެ މިނިސްޓަރ މުޢިއްޒުގެ ވާހަކަފުޅުގައި އެ ވިދާޅުވިގޮތުން، ތުޅާދޫގެ ބަނދަރު ތިލަވަމުންދިޔައީ. ބޮޑު ސަރަޙައްދެއް އެއޮތީ ފުންކުރެވިފައި. އަދި ހަމައެހެންމެ، ތުޅާދޫގެ ބަނދަރު އެވަނީ ދެ ގުނައަށް ބޮޑުކުރެވިފައި. ތުޅާދޫގެ ގިރާ ސަރަޙައްދު އެވަނީ ހިމާޔަތް ކުރެވިފައި. އެކަމުގެ އުފާވެރިކަމުގެ ޝުޢޫރުތައް އަދި ހަމަޖެހުމުގެ ޝުޢޫރުތައް، ދެންމެ ވީޑިއޯ ޕްރެޒެންޓޭޝަނުން ތުޅާދޫގެ ރައްޔިތުންގެ ފަރާތްޕުޅުން އަޅުގަނޑުމެންނަށް ފެނިގެން އެދިޔައީ، އިވިގެން އެދިޔައީ.\nއަދި ހަމައެހެންމެ، ބޭރުތޮށިލައި، މި ރަށުގެ ބަނދަރަށް މި ނަގާ ބޮޑެތި ރާޅުތަކުން ކޮންމެވެސްކަހަލަ ރައްކާތެރިކަމެއް ކޮށްދިނުމުގެ މަސައްކަތް ކުރެވިފައި މިވަނީ، އަދި އެ މަޝްރޫޢު ހުޅުވުމުގެ ރަސްމިއްޔާތު އަޅުގަނޑުމެން މިއަދު އިޙްތިފާލު ކުރަމުން މިގެންދަނީ. ގޮނޑުދޮށް ހިމާޔަތް ކުރުމާއި، ތުޅާދޫގެ ބަނދަރު ބޮޑުކުރުމާއި، އަދި ހަމައެހެންމެ، ތުޅާދޫގެ ބަނދަރަށް ރައްކާތެރިކަން ގެނައުމުގެ ގޮތުން ރިވެޓްމަންޓް، ނޫނީ ބޭރުތޮށިލުމުގެ މަސައްކަތް، އެ ދެ މަޝްރޫޢު އަޅުގަނޑުމެން އިފްތިތާޙު ކުރަމުން މިދަނީ. މި އުފާވެރި މުނާސަބަތުގައި، ތިޔަބޭފުޅުންގެ މި އުފަލުގައި އަދި ހަމަޖެހުމުގައި، ހިތްހަމަޖެހުމުގައި ބައިވެރިވުމަށް އަޅުގަނޑަށް ފުރުޞަތު ލިބުނީތީ ﷲ އަށް ޙަމްދުކުރަން. އަދި ހަމައެއާއެކީ ތުޅާދޫ ކަހަލަ އާބާދީ ބޮޑުވަމުން އަންނަ ރަށެއްގައި ބޭނުންވާނެ އެހެން އިންފްރާސްޓްރަކްޗަރގެ މަސައްކަތްތައް ކުރެވެމުންދާކަން އަޅުގަނޑުމެންނަށް އެބަ އެނގޭ. އަދި ހަމައެހެންމެ، އެ މަޝްރޫޢުތަކުގެ ފައިދާ، މަންފާ ހުރިހާ ރައްޔިތުންނަށް އިރާދަކުރެއްވިއްޔާ މި އަންނަ އަހަރުގެ އެޕްރީލް މަސް ނިމެންވާއިރަށް ލިބޭނެކަމަށް އަޅުގަނޑުމެންނަށް ޚަބަރު ލިބެމުން އެދަނީ. އާދެ، ފެނާއި ނަރުދަމާގެ މަޝްރޫޢު މިރަށުގައި ހިނގަމުން ދަނީ ބާރުމިނުގައި.\nދިވެހިރާއްޖޭގެ ނާޒުކުކަން އަޅުގަނޑުމެންގެ ޚިޔާލަށް ގެންނައިރު، އަޅުގަނޑުމެން ޚިޔާލަށް ގެންނަންޖެހޭ ބައެއް ހިސާބުތައްވެސް އެބަހުރޭ. އަޅުގަނޑަށް ދެންމެ މިނިސްޓަރ ޠާރިޤުގެ ފަރާތްޕުޅުން މަޢުލޫމާތު ލިބިގެންދިޔައީ، އެއްގަމު ތޮށި ހިމާޔަތް ކުރުން، ނޫނީ ގޮނޑުދޮށުގައި ގިރާ ސަރަޙައްދުތައް ހިމާޔަތް ކުރުމުގެ މަސައްކަތަށް ބަލާކަމަށްވަންޏާ، މި ސަރުކާރުގައި 30 ކިލޯ މީޓަރުގެ ގޮނޑުދޮށް ހިމާޔަތް ކުރެވިފައި އެބައޮތް. 30 ކިލޯ މީޓަރަކީ ވަރަށްބޮޑު އަދަދެއް. ވަރަށް ދިގު ރާސްތާއެއް. 30 ކިލޯ މީޓަރުގެ ގޮނޑުދޮށް ހިމާޔަތް ކުރުމުގެ މަސައްކަތް މިއޮތީ ކުރެވިފައި. އަޅުގަނޑުމެން ކުރީގެ ސަރުކާރުތަކަށް ބަލާކަމަށްވަންޏާ، އެމް.ޑީ.ޕީ.ގެ ސަރުކާރުގައި3އަހަރުގެ ތެރޭގައި ގޮނޑުދޮށް ހިމާޔަތް ކުރެވިފައި އޮތީ މީގެ ހަތަރުބައިކުޅަ އެއްބައި އަދަދެއް.7ކިލޯ މީޓަރު އެކަނި. އެހެންވީމާ، ގޮނޑުދޮށް ހިމާޔަތް ކުރުމަކީ ރާއްޖޭގައި ދިރިއުޅޭ ރަށްރަށުގެ ރައްޔިތުންނަށް، މި ދެންނެވި ބިރުވެރިކަމާއި ނާމާންކަމުން ކޮންމެވެސްކަހަލަ ތަސައްލީއެއް ގެނެސްދޭ ކަމެއް.\nދެން އޮތީ ބޭރުތޮށި. ގޮނޑުދޮށް ހިމާޔަތްކުރިނަމަވެސް، ބަނދަރުތަކަށް މި ނަގާ، ބިންދާ ބޮޑެތި ރާޅުތަކުގެ ނުރައްކާތެރިކަމާއި ބިރުވެރިކަމެއް މި ލިބެން އަންނަނީ ބޭރުތޮށިވެސް ހިމާޔަތް ކުރެވިގެން. އަދި ދާއިމީ ޙައްލެއް މި އަންނަނީވެސް، އޮޑިދޯނިފަހަރާއި މުދަލުގެ ރައްކާތެރިކަމަށް އަދި މީހުން އުފުލުމާއި، މީހުންގެ ދަތުރުފަތުރުގެ ނިޔާމަކަމަށް އަންނަ ދާއިމީ ޙައްލެއް މި އަންނަނީ ބޭރުތޮށި ލެވިގެން. އަޅުގަނޑުމެންގެ ދިވެހިރާއްޖޭގައި މި ސަރުކާރުން މިހާތަނަށް ހިނގައިދިޔަ މަޝްރޫޢުތަކަށް ބަލާކަމަށްވަންޏާ، ދުނިޔޭގެ ނިސްބަތުންވެސް މިއީ ބޮޑު އަދަދެއް. ބޭރުތޮށި އެކަނި، އަޅުގަނޑު ހަނދާންވާގޮތުން ވެއްޖިއްޔާ އިއްޔެވެސް ޠާރިޤު އިބްރާހީމްގެ ވާހަކަފުޅުގައި އިޝާރާތް ކުރެއްވި، ނޫނީ އަޅުގަނޑު އެމަނިކުފާނު އަރިހުން އަހާލީމަ ވިދާޅުވި، 26 ކިލޯ މީޓަރުގެ ބޭރުތޮށި ލެވިއްޖެއޭ. މިއީ، ދުނިޔޭގެ އެހެން ބައެއް ޤައުމުތަކުގައި ކުރަންޖެހޭ ކަންކަމެއް ނޫން. ދުނިޔޭގައި އެ ހުންނަނީ ބޮޑެތި ފަރުބަދަތަކާއެކީ އުސްކޮށް އުފެދިފައި ހުންނަ ބޮޑެތި މާސިންގާ ބިޔަ ބައްރުތައް. އެހެންވީމާ، އެމީހުންނަށް ގެދޮރު ބިނާކުރުމަށާއި، ބޭނުންވާ ސާމާނު އެހެރީ ޤުދުރަތީ ގޮތުން އުފެދުމުގައި އެތަންތަނަށް ލިބިފައި. އަދި މީގެތެރޭގައި މަޢުދަންތަކާއި، ޖަވާހިރާއި، އަގުބޮޑު އެހެން ސާމާނުތައް، ތިޔަބޭފުޅުންގެ ހިތްޕުޅަށް ގެންނަވާ. މިއީ އެ ޤައުމުތަކަށް ހުރި ﷲގެ ނިޢުމަތް.\nއަޅުގަނޑު ހަމަ މި ވާހަކަ ދަންނަވާލުމުގެ ބޭނުމަކީ، މިއަދު މިއީ އެތަކެއް އަހަރު ކުރީގެ ޒިކުރާތަކެއް، ހަނދާންތަކެއް އަޅުގަނޑުމެންގެ ޚިޔާލަށް ގެންނަ ދުވަހަށްވާއިރު، އަޅުގަނޑުމެން އެތަކެއް ސަތޭކަ އަހަރު ވަންދެން މި އޮއް ބިޔަ ބޮޑެތި ރާޅުނަގާ ކަނޑުގައި އަޅުގަނޑުމެން ލެހެއްޓެވީތީ، ކޮންމެވެސްކަހަލަ ކޮންމެވެސްކަހަލަ ޙިކުމަތެއް މީގައި ވާންޖެހޭނެކަން، އަޅުގަނޑުމެންގެ ފިކުރު އެންމެ ތަފާތު މީހުންގެވެސް ޚިޔާލަށް އަންނަންވާނެ. ހަމަގައިމުވެސް ހަމަގައިމުވެސް އަޅުގަނޑު ކަށަވަރުކުރާ ކަމަކީ، އަޅުގަނޑުމެންގެ އެންމެ ބޮޑު ނަޞީބަކީ މާތްވެގެންވާ އިސްލާމްދީން ދިވެހިރާއްޖޭގައި ތާއަބަދަށްމެ އޮންނަ އޮތުން. އަދި މި ދީން ހިމާޔަތް ކުރުމަކީ، އަޅުގަނޑުމެންނަށް ޖުމްލަކޮށް ފަރުދީގޮތުން ކޮންމެ މީހަކު ކުރަންޖެހޭ ކަމެއް.\nއެހެންވީމާ، އަޅުގަނޑުމެންނަކަށް ގަބޫލެއްނުކުރެވޭ. ގަބޫލުނުކުރެވޭ ކަންކަން ހުންނާނެ. ރާއްޖޭގެ ޒަޢާމަތާ ހަވާލުވާ ފަރާތްތަކުން، ރާއްޖެއަށް މިޞްރާބު ދައްކަން ކަނޑައަޅާ ލީޑަރުން، ރައްޔިތުން ގޮވައިގެން ރައްޔިތުންނަށް މަގު ދައްކަން ތިބި މީހުންގެ ތެރޭގައި، މިކަންކަމާ ބެހޭގޮތުން ތަފާތު ޚިޔާލާއި ވިސްނުމާއި ފިކުރު ރައްޔިތުންގެ ތެރޭގައި ގެންނަން މަސައްކަތްކުރާ ކަމަށްވަންޏާ، މީގައި ގޯސްތަކެއް އެބަހުރި. އަޅުގަނޑުމެން މިކަހަލަ ދުވަސްދުވަހުގައި، މިކަހަލަ ހިތްދަތިކަން އަންނަ ދުވަސްދުވަހުގައި އަޅުގަނޑުމެންގެ ޚިޔާލަށް މި އަންނަނީ ﷲގެ ނިޢުމަތްތަކުގެ މަތިން. އެކަމަކު އެހެނެއް ނޫން ދޮގެއްތޯ އެކަން އޮންނަނީކީ. ހެޔޮޙާލުގައި ގަދަވެ ސަލާމަތުން ހުންނައިރު ކުރާ އަޅުކަމަށް އެންމެބޮޑު ޘަވާބުވެސް މި ލިބެނީ. އެހެންވީމާ، ޒިކުރު ކުރުމާއި، ނިޢުމަތަށް ޝުކުރުކުރުމާ، މިކަންކަމަކީ އެންމެ ވަރުގަދަކޮށް، އެމީހަކީ އެންމެ ފުރިހަމަ ޞިއްޙަތުގައި ހުންނައިރު، އެކަންކަން ޚިޔާލަށް އަންނަންވީ. މަރުބަލީގައި، ކެންސަރު ބަލީގައި، އެނދުމަތީގައި، ފަރުވާގައި އޮންނައިރަކު ނޫން މިކަންކަން އަޅުގަނޑުމެންގެ ޚިޔާލަށް އަންނަންވާނީކީ. އެހެންވީމާ، މިއަދު އަޅުގަނޑުމެން މިތިބީ އެ ނިޢުމަތް މަތީގައި. އެ ނިޢުމަތް ދަމަހައްޓަން. އަބަދުމެއަބަދު ﷲ އަށް މި ނިޢުމަތަށް ޝުކުރުކޮށް ޙަމްދުކުރުމުގެ މަތީގައި. އެހެން އޮންނައިރު، އަޅުގަނޑުމެންގެ އަމާނާތާކަށް، އަޅުގަނޑުމެންގެ ވާޖިބަކަށް ހަވާލުވެފައި މިއޮތީ ﷲގެ ދީން. އަޅުގަނޑުމެންގެ ދީން ހިމާޔަތް ކުރުން. އެހެންވީމާ، ތުޅާދޫގެ ރައްޔިތުން، ދިވެހިރާއްޖޭގެ ލޮބުވެތި ރައްޔިތުން ވިސްނާވަޑައިގަންނަވާ!\nއަޅުގަނޑުމެން ކަންކަމާ ކުރިމަތިލާއިރު، އަޅުގަނޑުމެންނަށް އެނގޭ، ދުނިޔޭގެ ހަމަތަކަށް ބަލާއިރު، ވިސްނުންތަކާއި ފިކުރުތަކާއި، ސަރުކާރެއް، ނޫނީ ދައުލަތެއް ހިންގުމުގެ ނިޒާމުތަކަށް ބަދަލުތަކެއް އެބައާދޭ. ޚަލީފާއިންގެ ޒަމާނާއި، ރަސްރަސްކަލުންގެ ޒަމާން މާޒީވެ ވޭތުވެ ހިނގައްޖެ. މިހާރު ޖާގަދެނީ ވިސްނުންތަކާއި، ފިކުރާއި، ފަލްސަފާއާއި، އައިޑިއޮލޮޖީއަށް. އެއީ ގަބޫލުކުރާ ވިސްނުންތަކަކާއި ފިކުރުތަކަކަށް. އެކަމަކު ގަބޫލުކުރާ ވިސްނުންތަކާއި ފިކުރުތަކާ، އެކަންކަމަކީ އޭގެ ޒާތުގައި އޭގެ އަސާސަށް ބަދަލުއައިސްގެންވާނެ ކަންކަމެއް ނޫން. ދުނިޔޭގައި ޑިމޮކްރަސީ ޕްރެކްޓިސް ކުރާ ޤައުމުތަކުގައި، ޑިމޮކްރަސީގެ ނަން ފާހަގަކުރެވޭ ޤައުމުތަކުގައި، އެތަންތަނުގެ ޕާޓީގެ މެނިފެސްޓޯގައި، ނޫނީ ޕާޓީގެ އަސާސްގައި، ޤާނޫނުއަސާސީގައި ދުރަށް ނުދެވޭނެ ވެލިއުތަކެއް، ނޯމްތަކެއް، އެއްބަސްވުންތަކެއް، އުސޫލުތަކެއް އެބަހުރޭ އެކަށައަޅާފައި. އެ އުސޫލުތަކާއި، އެ ނޯމްތަކާ ގަބޫލުކުރާ ވެލިއުތަކުގައި، މިންގަނޑުތަކުގައި ހިފަހައްޓާ ކަމަށްވަންޏާ، އެއީ ގަބޫލުކުރެވޭ ކަމެއް، އެ ޕާޓީއެއްގައި މީހަކު ހުންނަނީ ކީއްވެގެންތޯ ތާއަބަދަށް.\nދިވެހިރާއްޖޭގައި މި ދެންނެވި ކަހަލަ ނޯމްތަކާއި، އުސޫލުތަކާއި، ގަބޫލުކުރާ ވެލިއުތައް، ހަމަތައް، ނޫނީވިއްޔާ މެދުމިނުގެ އިސްލާމީ ދައުލަތެއްގައި ގަބޫލުކުރާ ފިކުރުތަކާއި މިންގަނޑުތައް ހިފެހެއްޓުމަކީ ހުރިހާ ޕާޓީއެއްގެ މައްޗަށް ލާޒިމު ކަމެއް. ހުރިހާ ޕާޓީއެއްގެ މައްޗަށް ލާޒިމު ކަމެއް. އަޅުގަނޑުމެންގެ ތެރޭގައި ސިޔާސީ ފިކުރު ތަފާތުވެ ހިނގައިދާނެ. އަޅުގަނޑުމެންގެ ތެރޭގައި ތަރައްޤީ ގެންނާނެ ސްޓްރެޓީޖީތައް، ވިސްނުން ބަދަލުވެގެން ހިނގައިދާނެ. އެކަމަކު މި ދެންނެވި އައިޑިއޮލޮޖީ ބައިއަޅަމުންދާއިރުވެސް، އަޅުގަނޑުމެންގެ އެއްވެސް ޕާޓީއަކަށް ޙައްޤެއް ނެތް ކަންތައްތައް ހުންނާނެ. އަޅުގަނޑުމެންނަށް އަބަދު މި އިވެނީ ފަރުދުންގެ ޙައްޤުތައް ހިމާޔަތް ކުރުމުގެ ވާހަކަ. ނޫނީ ހިމާޔަތް ނުވާތީ، ނޫނީ ޙައްޤުތަކަށް އަރައިގަންނަ ކަމަށް ސިފަކުރެވޭގޮތަށް ބަޔަކު ވާހަކަ ދައްކާފައި، އެ ޙައްޤުތައް ހޯދަން ޤާނޫނުން ބޭރުން މަސައްކަތްތަކެއް ކުރާތަން. މިއީ ވަކިވަކި ފަރުދުންގެ ޙައްޤު ހޯދަން ކުރާ މަސައްކަތް ކަމަށްވަންޏާ، އަދި އެ މަސައްކަތަކީ އެ ޙައްޤު ހޯދަން ޤާނޫނުން ބޭރުން ކުރާ މަސައްކަތަކީވެސް އެ ފިކުރަށް ތަބާވެގެން ތިބޭ ބަޔަކަށް ގަބޫލުކުރެވޭނެ، އެއީ ކުރަންޖެހޭ ކަމެއް ކަމަށްވަންޏާ، އަޅުގަނޑުގެ ސުވާލަކީ، ފަރުދެއްގެ ޙައްޤުތޯއޭ މުހިންމީ، މުޅި މުޖުތަމަޢާއި، މުޅި ދައުލަތާއި، މުޅި ޤައުމުގެ ޙައްޤުތޯއޭ މުހިންމީ؟\nއަޅުގަނޑުގެ ސުވާލަކީ ފަރުދެއްގެ އަމިއްލަ ފިކުރަށް، އޭނަ އުޅެންވާ ދީން ކަނޑައެޅުމުގެ ޙައްޤުތޯއޭ ހިމާޔަތް ކުރަންޖެހެނީ؟ ނޫނީވިއްޔާ މުޅި ދައުލަތުގެ ދީނަކީ އިސްލާމްދީންކަން ކަނޑައަޅައި ދަމަހައްޓަން ކުރަން އޮންނަ މަސައްކަތުގެ ޙައްޤުތޯއޭ ބޮޑީ؟ މިއީ އަޅުގަނޑުމެން އެންމެންގެ ޤައުމު. މި ޤައުމުގައި ހިމެނެނީ އެންމެ މީހެއް ނޫން. މި ޤައުމުގައި ހިމެނެނީ އެންމެ ޕާޓީއެއް ނޫން. އެހެންވީމާ، ޤައުމުގައި ހުންނަ ޙައްޤުތަކެއް، ޤައުމުގައި ހުންނަ ޙައްޤުތަކަކީ، މި ދެންނެވި ފަރުދީ ޙައްޤުތަކަށްވުރެ މާ މަތީގައި، އެއަށްވުރެ މާ ޝަރަފުވެރިކަމާއި، މާ ޢިއްޒަތުގައި، މާ ޤަދަރުވެރިކަމާއެކީ އަޅުގަނޑުމެން ދަމަހައްޓަންޖެހޭ ޙައްޤުތަކެއް.\nއެހެންވީމާ، ފަރުދުންގެ ޙައްޤު ޖާގަދޭންޖެހެނީ މުޅި ޤައުމުގެ މަޞްލަޙަތާއި، ޤައުމުގެ ތެރޭގައި މި ހުންނަ ބޮޑެތި ޙައްޤުތަކަށް. އެ ޙައްޤުތަކަށް ބަލާކަމަށްވަންޏާ، މި ދެންނެވި ގޮތަށް އެކި ޕާޓީތައް އުފެދިފައި ހުންނަ އައިޑިއޮލޮޖީތަކުގެ ތެރޭގައިވެސް އެ ހުރިހާ އައިޑިއޮލޮޖީއާއި، ވިސްނުންތަކުގެ މައްޗަށް، ހުރިހާ ވިސްނުންތަކުގެ މައްޗަށް ރެނދަލިކުރާނެ، ބާރު ފޯރުވާނެ ޙައްޤުތަކެއް ހުންނާނެ. އެއީ ދައުލަތުގެ ބޮޑެތި އަސާސްތައް. އޭގެތެރޭގައި، ދިވެހި އިސްލާމީ ދައުލަތަށް ބަލާކަމަށްވަންޏާ، އެންމެ މަތިވެރި ޙައްޤަކީ ދިވެހި ދައުލަތުގެ ދީނަކީ އިސްލާމްދީން ކަމަށްވުން. އެހެން ދީނަކަށް ޖާގަ ނުލިބުން. އެހެންވީމާ، މިއަކަށް ޖަދަލެއް ނުކުރެވޭނެ. މިއަށް ޖަދަލުކުރާ މި ފިކުރާ ދޭތެރޭގައި އެއްގޮތަކަށްވެސް ތަފާތު ފިކުރަކަށް ވިސްނުމަށް ޖާގަދޭކަމަށް އިޝާރާތްކުރާ ބަޔަކު ތިބި ޕާޓީއަކަށް ދިވެހި އިސްލާމީ ދައުލަތުން ޖާގަ ލިބިގެންވާނެ ކަމަކަށް އަޅުގަނޑު ގަބޫލެއްނުކުރަން. އެއީ މި ދެންނެވި ޕާޓީގެ ފިކުރާއި، ސިޔާސީ ފިކުރާއި، ދައުލަތް ހިންގުމުގެ ފިކުރުގެ މައްޗަށް ހުންނަ ޙައްޤުތަކެއްގެ ވާހަކަ މި ދަންނަވަނީ. ހަމަ އެ ބީދައިން ދައުލަތެއްގައި ހުންނަ ބޮޑެތި ޙައްޤުތަކަކީ، ފަރުދީ ޙައްޤުތަކަށްވުރެ މާމަތީގައި ހުރި ޙައްޤުތަކެއް. އަދި ވަކިވަކި ޕާޓީގެ ޙައްޤުތަކަށްވުރެން މާމަތީގައި ހުރި ޙައްޤުތަކެއް.\nއެހެންވީމާ، އިންސާނާއަށް އިންސާނާގެ ޖިސްމަށް އަމިއްލައަށް އަނިޔާކުރުމަކީ އަޅުގަނޑުމެންގެ ދީނުގައި މަނާކުރައްވާފައި އޮތް ކަމެއް. އެއީ ޝައްކެއްވެސްއޮތްކަމެއް ނޫން. އެހެންވީމާ، އަޅުގަނޑުމެންގެ ޤައުމަށް، އަޅުގަނޑުމެންގެ ރައްޔިތުން، ޤައުމަށް، ޖިސްމާނީ، ނަފްސާނީގޮތުން ގެއްލުން ދިނުމަކީ، މި ދެންނެވި ކަހަލަ ޤައުމުގެ މަތިވެރި ޙައްޤެއް. އެއީކީ އެއްވެސް އިންސާނަކަށް ލިބިގެންވާ ޙައްޤެއް ނޫން. އެހެންވީމާ، ދިވެހި ދައުލަތާ ދޭތެރޭގައި ވާހަކަ ދައްކަމުން، ބޭރުގެ އެކި ފަރާތްތަކަށް ނުބައި މަޢުލޫމާތު ދެމުން، ދިވެހިރާއްޖޭގައި އިސްލާމްދީން ހައްދުފަހަނަޅައިގެންދާ ކަމާއި، އިސްލާމްދީނުގެ މުޤައްރަރު ނޫން އެހެން މުޤައްރަރުތަކެއް އަޅުގަނޑުމެން ސްކޫލްތަކުގައި ކިޔަވައިދީގެން ނޫނީ މިކަންކަން ޙައްލުނުވާނެކަމާއި، އިސްލާމްދީން ނޫން އެހެން ވިސްނުމެއް މިތާ އޮންނަންޖެހޭކަމާއި، އަދި މިކަހަލަ ފިކުރުތަކަށް ވާހަކަދެއްކޭ ކަމަށްވަންޏާ، މި ދެންނެވި ޙައްޤަށް އެ އަރައިގަނެވެނީ. އެކަމަކު ފަރުދެއްގެ ޙައްޤަށް އަރައިގަނެގެން ޤާނޫނާޚިލާފަށް އެ ޙައްޤު ހޯދަން މަސައްކަތްކުރާ މަސައްކަތް ކުރުމަކީ، އެ ފިކުރެއްގައި ތިބި ބަޔަކަށް ތަބާވާ ބަޔަކަށް، އެއީ އެންމެ ރަނގަޅު ކަމެއް ކަމަށް ދެކޭކަމަށްވަންޏާ، ހަމަ އެބޭފުޅުން އެކުރައްވާ މަސައްކަތް ދެގުނަ، ތިންގުނަ ކުރައްވާފައި، ކުރައްވަން މިޖެހެނީ މި ދެންނެވި ކަހަލަ ޤައުމީ ޙައްޤުތަކަށް އަރައިގަންނައިރު، އެ ޙައްޤުތައް ދިފާޢުކުރަން.\nއެހެންވީމާ، ޤައުމަށް ލިބޭ ގެއްލުންތައް، ޤައުމުގެ ނަޚްޞަށް، ޤައުމުގެ ސައިކީއަށްދޭ ގެއްލުންތަކަކީ، އެއްވެސް މީހަކަށް އެ ގެއްލުން ދިނުމުގެ ޙައްޤު އޮތް ކަމެއް ނޫން އެއީކީ. އެހެންވީމާ، ދިވެހި ދައުލަތަކީ މިވެނިކަހަލަ ދައުލަތެކޭ، ދިވެހި ދައުލަތަކީ ދިވެހިރާއްޖެއަށް މި ކުރެވޭ ކަންތައްތަކަށް ބަލާއިރު، ދިވެހި ދައުލަތަށް ދަތިކުރުމަށްޓަކައި، ދިވެހި ރައްޔިތުންނަށް ދަތިކުރުމަށްޓަކައި މި ޙައްޤުތައް އަނބުރާ ހޯދުމަށްޓަކައި ދިވެހިރާއްޖެއަށް ޓޫރިސްޓުން ނުފޮނުވުމަށް ގޮވާލާ ގޮވާލުމަކީ، މި ދެންނެވި ކަހަލަ ދިވެހިރާއްޖެއަށް ގެއްލުން ލިބޭ ކަހަލަ ކަންތައްތައް. އެހެންވީމާ، މިއީކީ އެއްވެސް މީހަކަށް، އެއްވެސް ޕާޓީއަކަށް އަދި ކިތަންމެ މަތިވެރި ދިވެހި އިންސާނަކަށްވިޔަސް، އޭނައަކަށް ޙައްޤު ލިބިގެންވާ ކަމެއްނޫން. ދިވެހިރާއްޖޭގައި ރައީސްކަން ކޮށްފައި ތިބި މީހުންނަކަށްވެސް މި ޙައްޤެއް ނުލިބޭ. އެއީ އެމީހުންގެ ޙައްޤެއްނޫން. އެއީ މުޅި މުޖުތަމަޢުގެ، މުޅި ދައުލަތުގެ ޙައްޤެއް. އެހެންވީމާ، މި ހުންނަނީ ޕާޓީތަކަށްވުރެ މަތީގައި ރެނދަލި ކުރެވެމުންދާ ޙައްޤުތައް. އެހެންވީމާ، މި ޙައްޤުތަކަކާ ނުކުޅެވޭނެ.\nހަމައެގޮތަށް، ދިވެހިރާއްޖޭގެ ދާޚިލީ މަޞްލަޙަތުގެ ތެރެއަށް ބޭރުގެ ފަރާތްތައް ގެންނަން ވަކާލާތުކޮށް، އަޑުގަދަކޮށް، ވަކާލާތުކުރާ މީހުން، އެ ހަދަނީ ގޯހެއް. އެކަމެއް ނުކުރެވޭނެ. އަޅުގަނޑުމެން ދުށިން ދޮގެއްތޯ، އެމް.ޑީ.ޕީ. ސަރުކާރުގައި ޚާރިޖީ ވަޒީރުކަން ކުރެއްވި ޑޮކްޓަރ ޝަހީދުވެސް، ދިވެހިރާއްޖޭގެ ޙާލަތު އޭރު ގޮސްފައި އޮތް ހިސާބުން އަޅުގަނޑުމެންގެ ގާތް ޤައުމެއްގެ ސްޕެޝަލް ފޯސަސް ދިވެހިރާއްޖެއަށް މިހާރު އައިސް، ދިވެހިރާއްޖެ ހިފަން ވެއްޖެކަމަށް އޭނަ ޓްވީޓް ކުރެއްވިތަން. މި ހަނދާންތައް އަޅުގަނޑުމެން ގެންނަންވީ ނޫންތޯ. ކީއްވެގެންތޯ މި ހަނދާންތައް ނުގެންނަންވީ؟\nއަދި ހަމައެހެންމެ، މިހާރުވެސް މި ހިނގާ ބައެއް ކަންތައްތަކުގެ ތެރޭގައި، އަޅުގަނޑުމެންގެ ރާއްޖޭގައި ފުންނާބު އުސް ބޭބޭފުޅުން، ބޭރުގެ ދައުލަތްތަކަށް ދަޢުވަތު ދެއްވުމާއި، ބޭރުގެ ސަފީރުންނަށް ދަޢުވަތު ދެއްވުމާއި، ދިވެހިރާއްޖޭގެ ދާޚިލީ ކަންކަމަށް އެމީހުންގެ ނުފޫޒު ފޯރުވަން ދެއްވާ ދަޢުވަތަކީ، މި ދެންނެވި ގޮތަށް ދިވެހި ދައުލަތުގެ ޙައްޤެއް. އެ ޙައްޤަކީ އެއްވެސް ޕާޓީއަކަށް، އެއްވެސް ފަރުދަކަށް، އެއްވެސް ޖަމާޢަތަކަށް ލިބިގެންވާ ޙައްޤެއް ނޫން. އެއީ ދައުލަތުގެ ޙައްޤުތައް. ދައުލަތުގެ ޙައްޤުތަކަކީ، އެ ވަށައިގެން ލެވިފައި ހުރި އިންފާރު ހުރަސްކޮށް އެއްވެސް މީހަކަށް އެތެރެއަށް ވަދެވޭނެ ޙައްޤުތަކެއް ނޫން. އެ ހުންނަނީ މުޤައްދަސް ޙައްޤުތައް. އެއީ ހުރިހާ ޕާޓީތަކުގެ މައްޗަށް، ޕާޓީތަކުން ހިންގާ އަމުރުތަކުގެ މައްޗަށް ހުންނަ ޙައްޤުތައް.\nއެހެންވީމާ، އެކަންކަން ކަށަވަރުކޮށްނުދޭ ޕާޓީތަކެއްގައި، އެކަންކަން ކަށަވަރުކޮށްނުދޭކަން، އެ ޕާޓީތަކުގެ އައިޑިއޮލޮޖީއަށް ބިނާކޮށް ލިޔެފައި ހުންނަ ދުސްތޫރުތަކުގައި، ޕާޓީތަކުގެ ދުސްތޫރުތަކުގައި ހުންނަ ކަމަށްވަންޏާ، އެ ޕާޓީތަކުގައި އެއްވެސް ރައްޔިތަކު ދާއިމަށް ހުރުމަކަށް ޖާގައެއް ނުލިބޭ. ޕާޓީ ބަދަލުކުރުމަކީ އަޅުގަނޑުމެން ދިވެހިންނަށް މާފަސޭހަކަމަކަށް ނުވެހިނގައިދާނެ. އަނެއްކާ މަޢުޞޫމް ރައްޔިތުންނަށް މާފަސޭހަ ކަމަކަށް ނުވެހިނގައިދާނެ.\nއެހެންވީމާ، ތުޅާދޫގައި އަޅުގަނޑުމެން މި ވާހަކަ މި ދަންނަވާ ސަބަބަކީ، ޕާޓީ ބަދަލުކުރަންޖެހޭ ސަބަބެއް މެދުވެރިވެއްޖެނަމަ، ޕާޓީ ބަދަލުކުރުމަކީ ގޯހެއްނޫނޭ. އެއީ، ޝަހާދާ ޤާއިމުނުކުރާ މީހަކު، އިސްލާމްދީނަށް ވަނުންކަހަލަ ކަމެއް. އަލުން ޝަހާދަތް ކިޔުންކަހަލަ ކަމެއް އެއީ. އެހެންވީމާ، މި ދެންނެވި ކަހަލަ މުޤައްދަސް، ޤައުމީ، ޤައުމިއްޔަތުގެ ޙައްޤުތައް، އޭގެ އިންފާރު ފޫއަޅުވާލާގޮތަށް ޖާގަދޭ ފިކުރުތަކާ މުޢާމަލާތުކުރާ މީހުން، އިސްމީހުން ތިބޭ ޕާޓީތަކުގައި ބަޔަކަށް ތިބެވޭ ކަމަށްވަންޏާ، އެ ޕާޓީ ދޫކޮށްލުމަކީ ދިވެހިރާއްޖޭގެ ދައުލަތާއި، ދިވެހިރާއްޖޭގެ މުޤައްދަސްކަން ދެމެހެއްޓުމަށްޓަކައި އޭނަގެ މައްޗަށް ކުރުން ލާޒިމު ކަމެއް. އަޅުގަނޑުމެންނަކަށް ފަސޭހައެއްނުވާނެ، ދިވެހިރާއްޖޭގެ ހުރިހާ ކަންކަން ނިންމަން ބޭރުމީހުން އައިސް މިތާ އަތްފުނާ އަޅައިގެން އުޅެންފެށީމަ. އަޅުގަނޑުމެން މިކަން ދުށީމު ދޮގެއްތޯ. ރައީސް ނަޝީދުގެ ވެރިކަން ނިމި، ރައީސް ވަޙީދު ވެރިކަމާ ހަވާލުވެވަޑައިގަތީމަ، ދެން އަޅުގަނޑުމެން ހޭދަކުރަން ޖެހުނު ދޮޅު އަހަރެއްހާ ދުވަހުގެ ވޭނާއި، ހިތްދަތިކަމާއި، ނާމާންކަމާއި، އަދި އަޅުގަނޑުމެން އެންމެންގެ، ރައްޔިތުންގެ ހިތުގެ އެތެރޭގެ ނުރުހުން، އަޅުގަނޑުމެން އެކަމުގައި އިޙްސާސްކުރިން ދޮގެއްތޯ. ކީއްކުރަންތޯ އަޅުގަނޑުމެންގެ ރާއްޖޭގައި ހިނގާ ކަންކަން ހިނގަނީ ރަނގަޅަށްތޯ، ގޯސްކޮށްތޯ، ބޭރުން ބަލަންޖެހެނީ؟ ދިވެހިރާއްޖޭގައި ޝަރީޢަތް ކުރުން ނެތީތޯ؟ އަވަށްޓެރިންގެ ދެ ގޯތި ދޭތެރޭގެ އިންފާރު ރޭނިފައި ހުރި ހިސާބު ރަނގަޅުނުވަންޏާ، އަޅުގަނޑުމެން ދަނީ ބޭރަށްތޯ އެކަން ޙައްލުކުރަން. އަވަށްޓެރިންނަށް ދިމާވާ މައްސަލަތައް މި ޙައްލުކުރަނީ އަޅުގަނޑުމެންގެ ރާއްޖޭގައި. ވަރި، ކައިވެނި ޙައްލު މިކުރަނީ އަޅުގަނޑުމެންގެ ރާއްޖޭގައި. މީހުންގެ މުދަލަށް ލިބޭ ގެއްލުންތައް، ބަދަލު ނަގައިދިނުމާއި، ޢުޤޫބާތް ދިނުމާ، މިކަހަލަ ހުރިހާ ކަމެއް މި ޙައްލުކުރަނީ އަޅުގަނޑުމެންގެ ޝަރުޢީ ނިޒާމުގެ ތެރެއިން. އަޅުގަނޑުމެންގެ ނިޒާމުތަކުގެ ތެރެއިން. މިކަންކަން ކުރަން އަޅުގަނޑުމެންގެ މައްޗަށް އެބަ ލާޒިމުކުރޭ. އަދި އެކަން ހިނގަމުންދަނީވެސް އެގޮތަށް. އެކަމަކު މި ދެންނެވި ކަހަލަ އެއަށްވުރެ މާ މަތިވެރި ކަމެއް ނިމިގެންދާއިރު، އެކަންކަން ކުރަން ބޭރު މީހުން އުނދުޅި ބާނަން ޖާގަދޭންޖެހޭ ސަބަބެއް އަޅުގަނޑަކަށް ނުފެނޭ. އެއީ ކުރެވޭނެ ކަމެއްނޫން.\nއެހެންވީމާ، އެއްވެސް ދައުލަތަކުން ބޭރުގެ އެހެން ދައުލަތަކަށް ޖާގައެއް ނުދޭނެ، އެ ދައުލަތެއްގެ ދާޚިލީ ކަންކަމަކާ ބެހޭކަށް. އެކަމަކު ހަނގުރާމަ އިޢުލާނު ކުރުމާއި، ހަނގުރާމަ ކުރުމަކީ މުޅިން ތަފާތު ކަމެއް. އެއީ ޤާނޫނާ ޚިލާފަށް ކުރެވޭ ކަންކަން. އެހެންވީމާ، އެކަން ކުރެވިދާނެ. ގަދަބާރު ހުންނަ ފަރާތްތަކަށް، ނޫނީ ބާރުގަދަ ފަރާތްތަކަށް ޤާނޫނުތައް އެއްކިބާކޮށްފައި ކުރެވިދާނެ. އަޅުގަނޑުމެންގެ ޚިޔާލަށް އަބަދުވެސް ގެންނަވާ ހިންގަވާ، މިއަދު ފަލަސްޠީނު ރައްޔިތުން އުޅޭ ހިތްދަތިކަން. އެއީ ބާރުގަދަ ފަރާތްތަކުން ދުނިޔޭގެ ޤާނޫނަށް ތަބާނުވެ ކުރާ ކަންކަން. އިހަށްދުވަހު ނެގި ވޯޓް، އަޅުގަނޑުމެންނަށް ފެނިގެންދިޔަ. ލަދުވެތިކަން އަޅުގަނޑުމެން އިޙްސާސް ކުރަންޖެހޭ. މުޅި ދުނިޔޭގެ ހިންގުމުގެ ނިޒާމުގެ ހުރިހާ ޤައުމުތައް އެއޮތީ އެއްކޮޅެއްގައި. ފަލަސްޠީނުގެ ޙައްޤުތަކެއް ވާކަމަށް އެ ބުނަނީ. އަދި ފަލަސްޠީނު، މި އިޒްރާއީލުގެ ދައުލަތުގެ ވެރިކަން ކުރާ ރަށަކަށް، ޖެރޫސެލަމް ނުހެދޭނެ ކަމަށް އެއޮތީ ވޯޓްދީފައި. އެކަމަކު ބާރުގަދަ މީހުން އެކަން ގަބޫލުނުކުރާކަމަށްވަންޏާ، އެކަން ގަބޫލުނުވެ ހިނގައިދާނެ. އެކަމަކު އެއީ، ދުނިޔެ ގަބޫލުކުރާ ހަމައެއް ނޫން. އަޅުގަނޑުމެން ގަބޫލުކުރާ ހަމަޔަކީ ހުރިހާ އެންމެންގެ މައްޗަށް ހިނގާނެ އުސޫލުތަކެއް، ލިޔެފައި ހުންނަ ޤާނޫނުތަކެއް ހުންނަންވާނެ ކަމަށް. އަދި މިކަން ބައިނަލްއަޤްވާމީ މުޖުތަމަޢުން ނިންމާ ނިންމުން ގަބޫލުނުކުރާ ޤައުމުތަކުގައިވެސް، އެ ޤައުމުތަކުގެ އެތެރޭގެ ހަމަޖެހުންތައް ހަމަޖެއްސުމަށްޓަކައި، ދޭދޭ މީހުންގެ ޙައްޤުތައް ހިމާޔަތް ކުރުމަށްޓަކައި، އެމީހުންގެ މަޖިލިސްތަކުން ފާސްކޮށްފައި ހުންނަ ޤާނޫނު ހުރޭ. އެހެންވީމާ، ދައުލަތުގައި މި ހުންނަ މުހިންމު ބޮޑެތި ޙައްޤުތަކަކީ އެއްވެސް ޕާޓީއަކަށް، އެއްވެސް މީހަކަށް، އެ ޙައްޤުތައް އިންފްރިންޖް ކުރަން، އެ ޙައްޤުތަކަށް އަރައިގަންނަން ޖާގަ ލިބޭ ކަމެއް ނޫން.\nއެހެންވީމާ، މި ދުނިޔޭގައި، ބިޔަ ރާޅު ނަގާ ދުނިޔެއެއްގައި އަޅުގަނޑުމެން ކުރިއަށްދާން ކުރާ މަސައްކަތުގައި، އަދި ހުރިހާ ދައުލަތްތަކަކީ އަޅުގަނޑުމެންނާ އެކުވެރި، ރަޙްމަތްތެރި ދައުލަތްތަކެއް ކަމަށް އަޅުގަނޑުމެން ބުނާއިރުވެސް، އަޅުގަނޑުމެންގެ އިދިކޮޅު ފަރާތްތަކުން، ނޫނީވިއްޔާ ކަންކަމަށް ޝައުޤުވެރިވެ، ކަންކަމަށް ފެން ބޮވައިގެންފައި ތިބޭ މީހުންވެސް، ދައުލަތުގެ މި ޙައްޤު ނަގާލާފައި، ބޭރުގެ ފަރާތްތަކަށް ދަޢުވަތުދީގެން، އަޅުގަނޑުމެންގެ ކަންކަން ނިންމަން ދަޢުވަތުދޭ ކަމަށްވަންޏާ، މިކަންކަމާ ދޭތެރޭގައި މިހާރު، އެ ވިދާޅުވާ ލީޑަރުންގެ ފަހަތްޕުޅުގައި ތިއްބެވި ބޭފުޅުންނާއި، އެ ވަކާލާތުކުރާ، އަޑުއުފުލާ ޕާޓީތަކުގައި ތިއްބެވި މެންބަރުން ވިސްނާވަޑައިގަންނަވަންޖެހޭ. އެއީކީ އެ ޕާޓީގެ ޙައްޤުގައި، އެހެން އެންމެންގެ މައްޗަށް އުފުލަންޖެހޭ ތަކުލީފެއް ނޫން. އެހެންވީމާ، އެ ޕާޓީއެއްގެ އަޣުލަބިއްޔަތު އޮންނަ އެއް ރަށެއްގެ ރައްޔިތުން އެކަން ގަބޫލުކުރިޔަސް، މުޅި ދިވެހިރާއްޖޭގެ ހުރިހާ ރައްޔިތުން އެކަން ގަބޫލުކުރާކަށް ނުޖެހޭނެ. އެ ސަބަބަށްޓަކައި އެއް ޕާޓީއެއްގައި ހުންނަ މީހުން، އެ ޕާޓީގެ ފިކުރާއި، އެ ޕާޓީގެ ވިސްނުމާ، މި ހުންނަނީ މުޅި ދައުލަތުގެ މަޞްލަޙަތުތަކުގެ މައްޗަށް އަރައިގަނެ، ގަދަބާރު ހިންގޭގޮތަށް ލިޔެވިފައި ހުންނަ ކަންކަމާއި، ޢަމަލާއި އުސޫލުން ދައްކަނީ އެކަން ކަމަށްވަންޏާ، އެ ޕާޓީއެއްގައި އޭނަ ހުރުން އެއީ ކުރަންޖެހޭ ކަމެއްނޫން. އެ ޕާޓީއަކުން އެހެން ޕާޓީއަކަށް އޭނަ ބަދަލުވުމަކީ، މުޅި ދައުލަތުގެ ޙައްޤުގައި، މުޅި ދީނުގެ ޙައްޤުގައި، މުޅި ހުރިހާ ދިވެހިންގެ ޙައްޤުގައި، ޒުވާން ޖީލުގެ ޙައްޤުގައި އޭނަ ކުރާ ރަނގަޅު ކަމެއް. އަޅާ ރަނގަޅު ފިޔަވަޅެއް. ތެދުމަގުން ހިނގާ ހިނގުމެއް.\nއެހެންވީމާ، ތުޅާދޫގައި އަޅުގަނޑު އިލްތިމާސް ކުރަނީ، މި ދެންނެވި ކަންކަމަށް ވިސްނާވަޑައިގަންނަވާށޭ. ދިވެހިރާއްޖޭގެ ތަރައްޤީއަށް ކުރާ މަސައްކަތްތަކަކީ މިއަދު އެކަނި ކުރަންޖެހޭ މަސައްކަތެއް ނޫން. އަޅުގަނޑުމެން ތުޅާދުއަށް މިއައީވެސް ތުޅާދުއަށް ދަތިވެފައި ހުރި، ބޭނުންތެރި އެތައް ބޮޑެތި ބިޔަ މަޝްރޫޢުތައް ހިންގައިދިނުމަށް. ބައެއް މަޝްރޫޢުތައް ނިންމީ. އަނެއްބައި މަޝްރޫޢުތައް ހިނގަމުން މިދަނީ.\nއަޅުގަނޑަށް ތުޅާދުއަށް މިއީ އާދެވުނު ފުރަތަމަފަހަރުކަންނޭނގެ. އެކަމަކު ފެނާއި ނަރުދަމާ ނިމިގެންދާއިރު، އިރާދަކުރެއްވިއްޔާ އަންނަ އަހަރުގެ އެޕްރީލް މަހުގެ ތެރޭގައި އަނެއްކާ އަޅުގަނޑު ތުޅާދުއަށް ޒިޔާރަތް ކުރަން ޚިޔާލު އެބަކުރަން. އެހާތަނަށްދާންވާއިރަށް އަޅުގަނޑު މި ދެންނެވި ގޮތަށް ދިވެހިރާއްޖޭގެ މަޞްލަޙަތަށާއި، ދިވެހިރާއްޖޭގެ ކުރިއެރުމަށާއި، އަޅުގަނޑުމެންގެ އަމިއްލަވަންތަކަމަށާއި، އިސްލާމްދީނަށްދޭ ނަޞްރުގެ މަތީގައި، އަޅުގަނޑުމެންގެ މި ރައްޔަތް، ތުޅާދޫގެ ރައްޔަތް ތިބުމަށް އިތުރަށް ފައިތިލަ ސާބިތުކޮށްލުން ކީއްތޯ؟ އެއީ ނޫންތޯ އަޅުގަނޑުމެންގެ ދިންނެވުން އޮތް މަގަކީ. އެނޫން ގޮތަކަށް އަޅުގަނޑުމެންނަކަށް ނެތް، އެއްވެސްގޮތަކަށް ކުރިއަށްދެވޭނެ ގޮތެއް. އެ ފިކުރާއެކީ ކުރިއަށްދާން ދިވެހި ދައުލަތުން، ދިވެހި ރައްޔިތުން މަސައްކަތްކޮށްފި ތިން އަހަރެއްހާ ދުވަސް ވަންދެން. އެކަމަކު އަޅުގަނޑުމެންނަކަށް ފެނިގެންނުދޭ ނަތީޖާއެއް. އަޅުގަނޑުމެންނަށް ފެނިގެންދިޔައީ ނާމާންކަމާއި ބިރުވެރިކަމާ. އަދި މުޅި ތަނަކީ ޤާނޫނާއި އުސޫލުތަކާ ޚިލާފުން ކަންކަން ހިނގަމުންދިޔަ ތަނެއްކަން. އޭރު އެކަންކަން ކުރި ފަރާތްތައް، ޝަރަފުވެރި ބޭފުޅުން އޭގެތެރޭގައި ހިމެނިދާނެކަންނޭނގެ. އެބޭފުޅުން އެކަން ކުރައްވާފައި، އެއީ ކުރަންޖެހިގެން ކުރެވުނު ކަމެކޭ ވިދާޅުވިނަމަވެސް، އެއީކީ ދިވެހި ރައްޔިތުން ގަބޫލުކުރާނެ ކަމެއްނޫން. އަޅުގަނޑުމެންގެ ޤާނޫނީ ނިޒާމުގެ ތެރޭގައި އެކަންކަން ގަބޫލުކުރާ ކަންކަމެއްނޫން. ވިސްނުމުގެ އެއްވެސް މިންވަރެއް ހުރި މީހަކު ގަބޫލުކުރާނެ ކަންކަމެއްނޫން. ވަކި މީހަކު ކޮށްފިއްޔާ، ކޮންމެ ކަމެއް ކުރުން، އެއީކީ ގަބޫލުކުރެވޭނެ ކަމެއްނޫން.\nއެ ސަބަބަށްޓަކައި މިއަދުވެސް އަޅުގަނޑު ހަމަ ދަނޑުހައްދާ ހުރިހާ އެންމެންގެ ކައިރީގައި މި ބުނަނީ، ދިވެހިރާއްޖޭގެ ދަނޑުތަކުގައި ކެކުރި ހައްދާ ކަމަށްވަންޏާ، ހައްދަންވާނީ މެދު ކެކުރިއޭ. މެދު ކެކުރި ހެދުނީމަ، އެއީ ކުޑަ ކެކުރިއަކީ ކޯއްޗެއްކަން ނޭނގޭނެ. ބޮޑުކެކުރިއަކީ ކޯއްޗެއްކަންވެސް ނޭނގޭނެ. އެހެންވީމާ، އެކަންކަން ގަބޫލުނުކުރެވޭ ކަމަށްވަންޏާ، ހުރިހާ ދިވެހި ރައްޔިތުން ގަބޫލުކުރައްވާ، ރައްޔިތުންގެ ތެރޭގައި ކުށް ކުރުމުގެ ހަމަޖެހުމެއް ނާންނާނެ. ހަމަހަމަކަން އިންޞާފާއެކީ ޤާއިމުނުކުރެވޭ ކަމަށްވަންޏާ، ބޮޑެތި ކުށްތަކާއި، އެހެން މީހުންގެ ޙައްޤުތަކަށް އަރައިގަތުމަކަށް ނިމުމެއް ނޯންނާނެ. ކިހާ ރަޙުމްކުޑަ ވެށްޓެއް ދިވެހިރާއްޖޭގައި މީގެ އަހަރުތަކެއް ކުރިން އޮތްތޯ. ކީއްވެގެންތޯ އަޅުގަނޑުމެންގެ ޚިޔާލަށް މިކަންކަން ނާންނަނީ؟ އަޅުގަނޑުމެން ހަމަ ހަނދާންނެތީތޯ؟ އަޅުގަނޑުމެން ސުކޫތެއް ގެނައިމަތޯ، ސުނާމީގައި އަޅުގަނޑުމެންނަށް ލިބިގެންދިޔަ ބޮޑު ގެއްލުން، އަޅުގަނޑުމެންގެ ހަނދާނަށް އަންނަނީ؟ އެއީ ސުނާމީގައި ލިބުނު ގެއްލުން. އެކަމަކު ރަޙުމްކުޑަކޮށް މީހުން ކަތިލާ ވައްޓާލައި، އަދި ރަޙުމްކުޑަކޮށް މީހުންނަށް ބޮޑެތި ޖިސްމާނީ ގެއްލުންދީފައި ހުރިއިރު، މިއީ ކޮން ބައެއްގެ ފިކުރާ އެއްކޮށް، ކޮންގޮތަކަށް ހިނގައިދިޔަ ކަންތައްތަކެއްތޯ؟ މަޞްލަޙަތު ނަގާލައި، ޤާނޫނުން ބޭރުން ހުރިހާ ކަމެއް ޙައްލުކުރަން ވަކާލާތުކޮށް، އެކަންކަން ކުރަނީ ވެރިކަމުގައި ތިބި ބައެއްގެ ފަރާތުން ކަމަށްވަންޏާ، ދެން މުޅި ދައުލަތަށް ޢާންމުވެގެންދާނީ، މުޅި ދައުލަތަށް ޢާންމުވެގެންދާނީ ބިރުވެރިކަމާއި، ނާމާންކަމާއި، ޤާނޫނާ ޚިލާފަށް މަސައްކަތް ކުރުން. އެކުރާ މަސައްކަތުގެ ތެރޭގައި، އެހެން މީހުންގެ ޙައްޤުތަކަކީ ހުރި އެއްޗެއް ކަމަކަށް ގަބޫލެއްނުކުރާނެ. އެހެން މީހުންގެ މުދަލަކީ ރައްކާތެރިވެގެންވާ އެއްޗެއް ކަމަށް ގަބޫލެއްނުކުރާނެ. އެހެން މީހުންނަކީ ތިމާޔާ އެއްވަރުގެ ޙައްޤުތަކެއް ހުރި ބައެއް ކަމަކަށް ގަބޫލެއްނުކުރާނެ. އެއީތޯ ދިވެހިން އުޅެންޖެހޭގޮތަކީ؟ އެއީތޯ އިންސާނުން އުޅޭގޮތަކީ؟ ނޫން، އެއީ ޒުލުގައި ޙައިވާނުން އުޅޭގޮތް. އެގޮތަކަށް ނޫޅޭނެ މިހާރު ތަހުޒީބު މުޖުތަމަޢެއްގައި.\nއަޅުގަނޑުމެންގެ އިންސާނިއްޔަތަށް އެތައްހާސް އަހަރެއްވެގެން މިދިޔައީ. އަދި އަޅުގަނޑުމެންގެ ތެރޭގައި ހުރި އަޅުގަނޑުމެންނާ ނުގުޅޭ އެތައް ބައިވަރު ކަންތައްތަކެއް ރަނގަޅު ކުރުމަށާއި، ﷲގެ މަގު ދެއްކެވުމަށް އެކިދުވަސްވަރު ރަސޫލުން، ނަބިއްޔުން ފޮނުއްވާފައި މިހިރީ. އެހެންވީމާ، މިހާ ހިސާބަށް އައިމަ، ދެން އަނެއްކާވެސް އަޅުގަނޑުމެން ޖަންގަލީގެ އުސޫލުތަކަކަށް ދާކަށްނުޖެހޭ. ދިވެހި ރައްޔިތުންނަކީ އެއަށްވުރެ ތަނަވަސްކަމާއެކީ، އެއަށްވުރެ މަޞްލަޙަތަށް ލޯބިކުރާ، އެއަށްވުރެން ބޮޑަށް ކުރިއެރުމަށް ލޯބިކުރާ ބަޔަކަށްވާން އެބަޖެހޭ. އަޅުގަނޑުމެން މިކަހަލަ ކުދިކުދި ރަށްރަށުގައި، ކޮންމެ ފިކުރެއްގައި ތިބެގެން ނަމަވެސް، އަޅުގަނޑުމެން ބޭނުންވާނީ ފެނާއި ނަރުދަމާ. އަޅުގަނޑުމެން ބޭނުންވާނީ ބަނދަރު. އަޅުގަނޑުމެން ބޭނުންވާނީ ރައްކާތެރިކަން. އަޅުގަނޑުމެން ބޭނުންވާނީ އަމާންކަން. މުޖުތަމަޢުގެ ޞުލްޙަވެރިކަން. މިއަދު ނޫންތޯ އަޅުގަނޑަށް މި ރިކްއެސްޓް މި އަންނަނީ އެކި ސިފަސިފައިގައި، މިހިސާބު ކައިރީގައި ވައިގެ ބަނދަރެއް އެޅުމުގެ ވާހަކަވެސް. މިކަންކަން ކުރަންވާނީ ފުރަތަމަ އެއްބައިވަންތަ މުޖުތަމަޢެއް މިތާ އޮވެގެން ދޮގެއްތޯ. އެކުވެރިކަން ދޮގެއްތޯ އެންމެ ފުރަތަމަ ކަމަކީ. އެކުވެރިކަމެއް ނެތިއްޔާ، ކިހިނެއްތޯ މިކަން ކުރާނީ؟ ސަރުކާރުން، ދައުލަތުން ހިންގަން ބޭނުންވާ ބޮޑެތި ކަންކަން، ފިކުރު ތަފާތުވީމަ، އެކަންކަމަށް ހުރަސްއެޅޭކަމަށްވަންޏާ، ދެން ކިހިނެއްތޯ ތަރައްޤީގެ މަޝްރޫޢުތައް ހިންގާނީ؟\nއެހެންވީމާ، ދިވެހިންނަކީ އެއަށްވުރެ މާ އެއްބައިވަންތަ ބައެއް. ދިވެހިންނަކީ އެއަށްވުރެ މާ މަޢުޞޫމް ބައެއް. އަޅުގަނޑުމެންގެ ރާއްޖޭގެ ނިކަމެތި ރައްޔިތުން ދިރިއުޅެމުން މިދަނީ އެތައް ރަށެއްގައި. އުނދަގޫ ރަށްރަށުގައި. ދަތުރުކޮށް އަރާ ފައިބަން އުނދަގޫ ރަށްރަށުގައި ބަނދަރު ނުހެދި މިހިރީ. ފަޅުތޮށި ނުލެވި މިހިރީ. އެއްގަމުތޮށި ނުލެވި މިހިރީ. ބޯފެން ނުލިބި މިހިރީ. އަދި އަމުދުން ދިރިއުޅޭނެ ގެދޮރު މިހިރީ ނެތިފައި. މިކަންކަން އަޅުގަނޑުމެންގެ ޚިޔާލަކު ނެތް. މީހަކު ހަމަ އައިސްފައި ނާޗަރަންގީ ކުޅެފައި، އަޅުގަނޑުމެން ބޭނުންވަނީ މިވެނި ކަމެއް ކުރަން، އެވެނި ކަމެއް ކުރަން ބުނީމަ، ދެން އަޅުގަނޑުމެން ހެއްލިގެން މިދަނީ ކޮންކަމަކާތޯ؟ ކީއްކުރަންތޯ މައިންބަފައިން، ކުދިންނަށް ތަޢުލީމު މިދެނީ؟ ކޮންމެވެސްވަރަކަށް ވިސްނާލައްވާ! މައިންބަފައިން ކުދިންނަށް ތަޢުލީމު މިދެނީ ރަނގަޅާއި ނުބަޔާ ދެނެގަތުމަށްޓަކައި، ފުރަތަމަ ކަމަކަށް. އެއްވަނަ ދުނިޔޭގެ ޤައުމުތަކުގައިވެސް އަސާސީ ތަޢުލީމު ދިނުމުގެ މައިގަނޑު އުޞޫލަކީ، ވޯޓްލާއިރު، ކަންކަން ނިންމާއިރު ވޯޓްލާއިރު، ވޯޓްލެވެނީ ރަނގަޅަށް ވިސްނައިދިނުމުގެ ވިސްނުން، ނޫނީވިއްޔާ ފެންވަރު އުނގަންނައިދިނުމަށްޓަކައި.\nއެހެންވީމާ، ބޭރުގެ ދައުލަތްތަކުގައިވެސް ކެމްޕެއިން ކުރޭ. އެކަމަކު ބޮޑެތި ޤައުމުތަކުގައި ހުރިހާ ޖަޒީރާތަކަކަށް، ހުރިހާ ޓައުންތަކަކަށް، ހުރިހާ ވިލެޖްތަކަކަށް ގޮސް ކެމްޕެއިނެއް ނުކުރާނެ. އެއީ، ކުރެވޭވަރުގެ ކަމެއްނޫން. އެހެންނަމަވެސް، މިއީ އަސާސަކީ. އޭގެފަހުން އެ ޢިލްމަކުން އޭނަ ދިރިއުޅުމަށް ބޭނުންވާ ހިސާބަށް އޭނައަށް ދެވެން މި އަންނަނީ.\nއެހެންވީމާ، އަޅުގަނޑު ތުޅާދޫގެ ލޮބުވެތި ރައްޔިތުންނަށް ދަންނަވާލާނީ، އަޅުގަނޑުމެންނަކީ ޒީނަތްތެރިކޮށް ތިބުމަށް އަންގަވާފައި އޮތް ދީނެއްގައި ތިބި ބައެއް. އަޅުގަނޑުމެންނަކީ އަމާންކަމާއެކީ އަނެއްކާގެ ޙައްޤު ރައްކާތެރިކޮށް ހިމާޔަތް ކުރަން އަންގަވާފައި އޮތް ދީނެއްގައި ތިބި ބައެއް. އަޅުގަނޑުމެންނަކީ ހުރިހާ ވިޔާނުދާ ކަންކަމުން ދުރުގައި ތިބެ، ﷲގެ މަގަށް ނަޞްރުދޭން، އަޅުގަނޑުމެން ދުނިޔެއަށް ޚަލީފާކޮށްފައި ފޮނުއްވާފައި ތިބި ބައެއް. އަޅުގަނޑުމެން އެހެންނަމަވެސް، ސިޔާސީ މީހުން ޕޯޑިއަމްތަކަށް އެރީމަ، ސިޔާސީ މަސައްކަތްތައް ހިނގީމަ، އެބޭފުޅުން ދައްކަވާ ވާހަކަ މާ ވަރުގަދައަށް އަޅުގަނޑުމެންގެ ހަނދާނުގައި ހުރޭ، ﷲގެ ބަސްފުޅުތަކަށްވުރެ. އެހެންވީމާ، މިކަންކަމާ ދޭތެރޭގައި އެބަޖެހޭ ދޮގެއްތޯ އަޅުގަނޑުމެން ވިސްނާލަން.\nއަޅުގަނޑުމެން ވިސްނާލާއިރު، އަޅުގަނޑުމެން ދަންނަވަން ބޭނުންވަނީ، އަޅުގަނޑުމެން ދިވެހި ރައްޔިތުން ބޭނުންވާނީ، ޞުލްޙަވެރިކަމާއި އަމާންކަމާއެކީގައި ދިވެހި ދައުލަތަކީ، މިނިވަން ދައުލަތެއްގެ ގޮތުގައި އަބަދުމެ ލެހެއްޓެވުމަށްޓަކައި ކުރާ މަސައްކަތް އަޅުގަނޑުމެން ކުރުންމަތީ ތިބުން. އަދި އޭގެކުރިން އަޅުގަނޑުމެން ކުރަންޖެހޭ ކަމަކީ އަޅުގަނޑުމެންނަކީ ދުވަހަކުވެސް ދިވެހިރާއްޖޭގެ ފަސްގަނޑުން އިސްލާމްދީން ނޫން ދީނަކަށް ޖާގަނުދޭ ބައެއްގެ ގޮތުގައި ތިބުން. އެއީ އަޅުގަނޑުމެންނަށް ލިބިފައި މިއޮތް އެންމެބޮޑު ނިޢުމަތަކީ.\nދެން އަޅުގަނޑުމެން ކުރަންޖެހޭ ކަމަކީ، މުޅި ދައުލަތުގެ މަޞްލަޙަތު ރައްކާތެރިކުރުން. މުޅި ޤައުމުގެ މަޞްލަޙަތު ރައްކާކުރުން. ޤައުމުގެ މަޞްލަޙަތު ރައްކާކުރާ ކަންކަމުގެ ތެރޭގައި، ޤައުމަށް ޚިޔާނާތްތެރިވުން، ޤައުމުގެ ބޮޑެތި ބަހާތައް ނެތިކޮށްލުމަށް މަސައްކަތްކުރާ ކުރުން، ޤައުމަކީ ޞުލްޙަވެރި ޤައުމެއް ނޫންކަމަށް ބޭރުގެ މީހުންނަށް ވިސްނައިދޭދިނުން، ޤައުމުގެ ދާޚިލީ ކަންކަން ނިންމުމަށް ބޭރުގެ ދައުލަތްތަކަށް ޖާގަދޭން އަބަދުމެ ފާޅުގައި ދަޢުވަތުދޭ ފަރާތްތަކުގެ ވާހަކަ އަޑުއަހާ، ވާހަކަދައްކާ މީހުން. މިކަންކަމަކީ އަޅުގަނޑުމެން އެއްވެސް ބަޔަކު ޖާގަދީގެންވާނެ ކަމެއްނޫން. މިއީކީ އެއްވެސް ޕާޓީއަކަށް، އެއްވެސް ސިޔާސީ ލީޑަރަކަށް ޙައްޤު އޮތް ކަމެއްނޫން. އެބޭބޭފުޅުން ވެރިކަން ކުރެއްވިއިރު، މިއީ ރަނގަޅު ކަންކަން ކަމަށް މިހާރު އެބޭފުޅުން ދެކެވަޑައިގަންނަވާ ކަމަށްވަންޏާ، އެބޭފުޅުން ވެރިކަން ކުރެއްވިއިރު، ކީއްވެގެންބާ އެބޭފުޅުންގެ ވެރިކަމުގައި އެކަންކަން ނުކުރެއްވީ؟ އެބޭފުޅުން ވެރިކަމުގައި ތިއްބެވިއިރު، އެބޭފުޅުން ނިންމަވާ މައްސަލަތައް، ކޮންމެ މައްސަލައެއް ނިންމަން ކީއްވެގެންބާ ބޭރުގެ ފަރާތްތަކަށް ދަޢުވަތު ނުދިނީ؟ ނޫނީ ކީއްވެގެންބާ، އެބޭފުޅުން ވެރިކަމުގައި ތިއްބެވިއިރު، އެހެން ދީންތަކަށް ފުރުޞަތު ނުދެއްވީ؟\nއެހެންވީމާ، އެބޭބޭފުޅުން ވެރިކަމުގައި ތިއްބަވާއިރު، ބަސްބުނާ ހިސާބުގައި ތިއްބަވާއިރު، މިހުރިހާ ކަންކަމަށް އެބޭފުޅުންވެސް ރައްކާތެރިވެވަޑައިގެންނެވި، ފާރަވެރިވެވަޑައިގެންނެވި. އެކަމަކު ރައްޔިތުން އެހެން ބަޔަކު އިންތިޚާބުކޮށް، ވެރިކަން ކުރަން ހަވާލުކުރީމަ، އަދި އަންނަ ތަރައްޤީ ފެންނަމުންދާއިރު، ދެން މި ދެންނެވި ކަންކަން ކުރިމަތިކޮށްފައި ނަމަވެސް، ބޭނުންވޭ ވެރިކަމަށް ދަތިކުރަން. އެހެންވީމާ، މިހާރު ރަނގަޅު، ދިވެހިރާއްޖޭގެ ހުރިހާ ޙައްޤުތަކަށް އަރައިގަންނަން ގޮވާލަންވެސް. މިހާރު ރަނގަޅު، އަވަށްޓެރި ހުރިހާ ޤައުމަކަށް، އަދި ބޭރު ދުނިޔޭގެ ބޮޑެތި ޤައުމުތަކަށްވެސް، ބާރާއި ނުފޫޒު ބޭނުންކޮށްގެންވެސް ދިވެހި ދައުލަތުގެ ސިޔާދަތު ނަގާލައި، ދިވެހި ދައުލަތުގެ މިނިވަންކަން ގެއްލޭވަރުގެ ދާޚިލީ ކަންކަމަށް އަތްބާނަންވެސް މިހާރު ހަމަ ރަނގަޅު، ގޮވާލެވޭ.\nދެން އަޅުގަނޑުމެން ވިސްނާލަންވީ، މި ގޮވާލާ ގޮވާލުންތަކާއި، އަދި މިކަމަށް މަސައްކަތް ކުރަން ބޭރުގައި ތިބި މީހުން ގޮސް އެތިބީ، ދިވެހިރާއްޖެއިން ކޮންފަދަ އަނިޔާއެއް އެމީހުންނަށް ލިބޭތީތޯ؟ ދިވެހިރާއްޖެއިން އެމީހުންނަށް އަނިޔާއެއް ލިބޭ ކަމަށްވަންޏާ، އަޅުގަނޑު ހަމަ ދަންނަވާނަން. އަޅުގަނޑުމެންގެ ސަރުކާރުގައި ހަކަތަ އެބައޮތް، ހަމަ އެއިން އެކަކުވެސް އެއަރޕޯޓާ ހަމައަށްވެސް ދަތުރުކުރިޔަނުދިނުމުގެ، ހިފަހައްޓާލުމުގެ ހަކަތަ. އެކަމަކު އެމީސްމީހުންނަށް ރާއްޖެއިން ބޭރަށް ފުރައިގެން ދެވިފައި އެތިބަ ތިބުމަކީ، ދިވެހިރާއްޖެއިން ޤާނޫނުން ބޭރުން އެއްވެސް ކަމެއް ނުކުރާނެކަން ދަލީލުކޮށްދޭ ކަމެއް. ކޮންމެވެސް ބަހަނާއެއް ދައްކާފައި، ކޮންމެވެސް ދޮގެއް ހަދާފައި ބޭރަށްދަނީ. ކޮންމެވެސް ދޮގެއް ހަދާފައި ބޭރަށްދަނީ. ބޭރަށް ދިޔުމަށްފަހު، އެމީހުންގެ މޮޅުކަން، އެމީހުންގެ ވަރުގަދަކަން މި ދައްކަނީ. އެހެންވިއްޔާ އެހާ މޮޅިއްޔާ، އެހާ ވަރުގަދައީވިއްޔާ، އަންނަންވީ ނޫންތޯ ދިވެހިރާއްޖެއަށް. ކީއްވެގެންތޯ، ޤާނޫނާ ޚިލާފަށް ކަންކަން ކުރެވިފައި ހުރިއްޔާ، ޤާނޫނާ ކުރިމަތިނުލާންވީ؟ ކީއްވެގެންތޯ ޤާނޫނުން ބަރީއަވާން މަސައްކަތް ނުކުރަންވީ؟ ނޫނީ ކީއްވެގެންތޯ، ދައުލަތުން އުފުލާ ޝަކުވާތަކަކީ، ދައުލަތުން އުފުލާ ޝަރީޢަތްތަކަކީ، އެމީހުންނާ ދެކޮޅަށް އުފުލާ ޝަކުވާތަކަކީ، ދޮގު ޝަކުވާ ކަމަށް ސާބިތުކޮށްދޭން ނާންނަނީ. އެއީ ދޮގެއްތޯ ރަނގަޅު ގޮތަކީ.\nއެހެންވީމާ، ރާއްޖެއިން ބޭރަށް ގޮސްފައި ތިބި ފަރާތްތައް، ބޭރަށް ގޮސްފައި މިތިބީ މިކަހަލަ ކަންކަމުގައި. އެއީ ދިވެހި ދައުލަތުން އެމީހުންނަށް އަނިޔާއެއްދޭތީކީ ނޫން. އެއްވެސް ކަމެއް ކުރާތީކީ ނޫން އެއީ. އެހެންނަމަވެސް، އެބޭފުޅުން ރާއްޖޭގައި ތިއްބެވިއްޔާ، އެބޭފުޅުން ޖަވާބުދާރީވާންޖެހޭ ކަންތައްތަކެއް އެބަހުރޭ. އޭގައި ޖަވާބުދާރީވާންވީ. ޖަވާބުދާރީވުމަކީ އެއްގޮތަކަށްވެސް އެމީހުން ކުށްވެރިވުމެއްނޫން. ޖަވާބުދާރީވުމަކީ އެކަން ހިނގާފައި އޮތްގޮތް އޮޅުންފިލުވައިދިނުން. އަދި ދައުލަތުން އެބޭފުޅުންނާ ދޭތެރޭގައި، އެބޭފުޅުންގެ މައްޗަށް އުފުލާ ދަޢުވާއަކީ އަސާސެއް ނެތް، އަދި އެބޭފުޅުންގެ މައްޗަށް ސާބިތުނުވާނެ ކަމެއްކަން، އެބޭފުޅުންގެ ލޯޔަރުން ލައްވައި ސާބިތުކޮށްދިނުން. އެ ނިމުނީ ދޮގެއްތޯ އެ ހިސާބުން އެ މައްސަލަ. އެހާ ފަސޭހަކަމެއް މިއީ. އެކަމަކު ކީއްވެގެންތޯ، އެންމެންގެ މައްޗަށް ޤާނޫނު ހިންގަން، ރާއްޖޭގެ ވަލިއްޔުލްއަމުރު ކަމަށް އަންނަން މަސައްކަތްކުރާ މީހުން، އެމީހުންގެ މައްޗަށް ޤާނޫނު އޮވެގެންވާނެ ކަމަށް ގަބޫލުނުކުރަނީ؟ މި އަޅުގަނޑުމެން ވިސްނާލަންޖެހޭ، 2018 އާ ހަމައަށް އަންނައިރު.\nއެހެންވީމާ، ރާއްޖެއިން ބޭރުގައި މި އުޅުއްވާ ބޭފުޅުން ބޭރަށް ވަޑައިގަތުމަށްފަހު، މި ދެންނެވި ކަހަލަ ސަބަބުތައް ހުރެގެން، މި ދެންނެވި ކަހަލަ ސަބަބުތައް ހުރެގެން، މި ދެންނެވި ދައުލަތުގެ ޙައްޤުތަކުގެ މައްޗަށް މި އަރައިގަންނަން މަސައްކަތް ކުރަނީ. އެކަމަކު އެއްވެސް ރައްޔިތަކު، އެ ރައްޔިތެއްގެ އަމިއްލަ ގޮތް ދަމަހައްޓަން ބޭނުންކަމަށްވަންޏާ، ދީން ހިމާޔަތް ކުރަން އަޅުގަނޑުމެން ބޭނުންވާނެ، ބޭނުންކަމުގައިވަންޏާއެއް ނޫން. އަދި ދިވެހިރާއްޖޭގެ ވަރުގަދަ އުސޫލުތައް ހިފަހައްޓަން އަޅުގަނޑުމެން ބޭނުންކަމަށްވަންޏާއެއް، މިކަންކަމަށް ހުރަސްއަޅާ، ނޫނީ މިކަންކަން ނިކަމެތިކުރާ، މިކަންކަން، މި ވެލިއުތައް ކޮށާ ނަގާލަން މަސައްކަތްކުރާ މީހުންނަކަށް އެއްވެސް ގޮތަކަށް ސިޔާސީ ފަސްގަނޑުން ޖާގަ ލިބިގެނެއް ނުވާނެ.\nއަޅުގަނޑު ހިތަށްއަރަނީ، އަޅުގަނޑުގެ ދަތުރު، ތިން އަތޮޅަކަށް، އަށެއްކަ ރަށަށް ކޮށް ނިންމާއިރު، އެންމެފަހު މަންޒިލަކަށް މިވީ ތުޅާދޫ. އެހެންވީމާ، ތުޅާދޫގައިކަންނޭނގެ، މި ވާހަކަ ދަންނަވާލަން އެންމެ މުނާސަބީ އަސްލު ޙަޤީޤަތުގައި. އެއީ ރާއްޖޭގެ ތަރައްޤީއަށް ކުރެވެމުންދާ މަސައްކަތުގެ ވާހަކަ، ވަރަށްގިނަ ބޭފުޅުން އެބަ ދައްކަވާ. ދެން އަޅުގަނޑަކަށް އެހާ ފަސޭހައެއްނޫން، އަބަދުއަބަދު އެ ވާހަކަ ދައްކާކަށް. އެހެންނަމަވެސް، ތުޅާދުއަށް އައިސްފައި، ތުޅާދޫގެ ރައްޔިތުންނަށް މިހާތަނަށް އުފުއްލަވަންޖެހުނު ތަކުލީފުތަކުން ކޮންމެވެސްވަރެއްގެ ލުޔެއް ލިބިވަޑައިގަތީމަ، އެކަމުގެ އުފަލުގައި އަޅުގަނޑު ބައިވެރިވަން.\nއެހެންވީމާ، ބޭރުތޮށިންނާއި، އަދި ގިރާ ސަރަޙައްދު ހިމާޔަތް ކުރުމާ، މިކަންކަމުން ރައްޔިތުންނަށް ލިބިވަޑައިގެންފައި ތިހިރަ ގެއްލުންތަކަށް ކޮންމެވެސްވަރެއްގެ ޙައްލެއް އައިމަ، މި އުފަލުގައި، އަދި ތިޔަ ހަމަޖެހުމުގައި އަޅުގަނޑު ބައިވެރިވާން ބޭނުންވާތީ، ތިޔަބޭފުޅުންގެ އަރިހަށް މިއައީ. އިރާދަކުރެއްވިއްޔާ މި އަންނަ އަހަރުވެސް މި ދެންނެވި ފެނާއި ނަރުދަމާގެ ނިޒާމު ނިމިގެން ދިޔައިމަ، އަނެއްކާވެސް ތިޔަބޭފުޅުންގެ އުފަލުގައި ބައިވެރިވުމަށް އަންނާނަން.\nދެންއޮތީ ތިޔަބޭފުޅުން ބޭނުންފުޅުވާ ކަންކަން. ޝައްކެއްވެސްނެތް، އަޅުގަނޑު ހޮވުނަސް، ނުހޮވުނަސް، ތިޔަބޭފުޅުން ބޭނުންފުޅުވާ ކަންކަން، އަޑު އުފުއްލަވަންވާނެ. އެކަމަކު އަޅުގަނޑުގެ ފަރާތުން އެކަންކަން ވާންޖެހޭކަމަށް ދެކެވަޑައިގަންނަވާ ކަމަށްވަންޏާ، އަޅުގަނޑަށް އެކަން ކޮށްދެވޭނީ، ތިޔަބޭފުޅުން އެ ފުރުޞަތު ދެއްވީމަ ދޮގެއްތޯ. އެހެންވީމާ، އެއީ ފުރަތަމަ އަޅުގަނޑު ޒިންމާއެއް އުފުލުމުގެ ކުރިން ތިޔަބޭފުޅުން ކޮށްލައްވަންޖެހޭ ކަމެއް. އެހެންވީމާ، އެކަމަށްވެސް ވަޞިއްޔަތް ކުރަމުން، އަޅުގަނޑުގެ ވާހަކަކޮޅު ނިންމާލާނަން.\nއިރާދަކުރެއްވިއްޔާ އަޅުގަނޑުމެން މިކުރާ މަސައްކަތުގައި، މާތްﷲގެ ދަރުމައާއި ތައުފީޤު މިންވަރު ކުރައްވާށި!


SunOnline: Bainalaguvaamee fenvaruge Beach Volley Court Raees hulhuvaidhevaifi\nބައިނަލްއަގުވާމީ ފެންވަރުގެ ބީޗް ވޮލީ ޓްރެއިނިން ކޯޓު ރަސްމީކޮށް ހުޅުވައިފި\nމުހައްމަދު މުޒައްޔިން ނާޒިމް 15 Feb 2020, 19:57\nބައިނަލްއަގުވާމީ ފެންވަރަށް ތަރައްގީކުރި ބީޗް ވޮލީ ކޯޓު --- ފޮޓޯ/ ރައީސް އޮފީސް\nހުޅުމާލޭގެ ރެޑްބުލްޕާކް ތެރޭގައި ބައިނަލްއަގްވާމީ ފެންވަރަށް ތަރައްގީކުރި ބީޗް ވޮލީ ޓްރެއިނިން ކޯޓް ރައީސް އިބްރާހީމް މުހައްމަދު ސޯލިހް ރަސްމީކޮށް ހުޅުވައިދެއްވައިފިއެވެ.\nމިއަދު ހަވީރު ހުޅުމާލެ ބީޗް ވޮލީ ކޯޓު ހުޅުއްވައިދެއްވުމަށްފަހު ރައީސް ސޯލިހް ވަނީ އެ ކޯޓުގައި މެޗެއް ކުޅުއްވާފައެވެ. އެ މެޗުގައި ރައީސް ސޯލިހުގެ އިތުރުން ރައްޔިތުންގެ މަޖިލިސް ރައީސް، ރައީސް މުހައްމަދު ނަޝީދާއި ޔޫތް މިނިސްޓަރު އަހުމަދު މަހުލޫވެސް ބައިވެރިވެވަޑައިގެންނެވިއެވެ.\nމިއަދު އެ ކޯޓުގައި ދެ މެޗު ކުޅުނެެވެ. ފުރަތަމަ މެޗު މެޗު ކުޅުނީ، ޔޫތު މިނިސްޓްރީގެ ޓީމަކާއި ގައުމީ ބީޗް ވޮލީޓީމުގެ ދެ ކުޅުންތެރިންކަމަށްވާ ޝިއުނާޒް އަޙްމަދު އަދި އަހްމަދު އަލީ ހިމެނޭ ޓީމާއެކު އެވެ. ފަސްޕޮއިންޓަށް ކުޅުނު މި މެޗް 5-3ގެ ނަތީޖާއަކުން ކާމިޔާބުކުރީ ގައުމީ ބީޗް ވޮލީ ޓީމުގެ ދެކުޅުންތެރިން ހިމެނޭ ޓީމުންނެވެ.\nއެއަށްފަހު ދެން ކުރިއަށް ދިޔައީ ދެ ރައީސުންނާއި މިނިސްޓަރު މަހްލޫފު ބައިވެރިވެ ވަޑައިގަންނަވި، ޔޫތް މިނިސްޓްރީގެ ޓީމަކާއި ވެޓަރަންސް ވޮލީބޯލް ކުޅުންތެރިންގެ ޓީމަކާއި ބައްދަލުކުރި މެޗެކެވެ. މި މެޗް 24 ޕޮއިންޓް 23 ޕޮއިންޓުން ކާމިޔާބުކުރީ ދެ ރައީސުންގެ ވޮލީ ޓީމުންނެވެ.\nބައިނަލްއަގުވާމީ ފެންވަރަށް ތަރައްގީކޮށް މިއަދު ހުޅުވި ބީޗް ވޮލީ ކޯޓަކީ، މީގެ ކުރިންވެސް މުބާރާތްތައް ބޭއްވުމަށް ބޭނުންކުރި ކޯޓެކެވެ. ނަމަވެސް ކޯޓުގެ ފަސްގަނޑު އޭރު ކަމުނުދާތީވެ ކުޅުންތެރިންނަށް އެ ކޯޓުގައި ކުޅުމުގައި އުދަނގޫތަކެއް ކުރިމަތިވިއެވެ.\nދިގު އިންތިޒާރަކަށްފަހު ޓީސީ އެނބުރި ގައުމަށް\nފުޓްބޯޅަ ސީޒަން ނިންމާލަން އެފްއޭއެމް އިން ނިންމައިފި\nސްވިމިން އެސޯސިއޭޝަންގެ އިންތިހާބު ފަސްކޮށްފި


Mulhi aharuves STO ge faidha mahchah\nމުޅި އަހަރުވެސް އެސްޓީއޯގެ ފައިދާ މައްޗަށް\nއެސްޓީއޯއަށް ފަހު ކުއާޓަރުގައި 134 މިލިއަން ރުފިޔާ ލިބުނު\nއާމްދަނީގެ ގޮތުގައި ފަހު ކުއާޓަރުގައި 1.9 ބިލިއަން ރުފިޔާ\nމުޅިރާއްޖޭގައި ބޭސް ފިހާރަތައް ހުޅުވި\nއެސްޓީއޯގެ މިދިޔަ އަހަރުގެ މާލީ ހިސާބުތައް.--އަވަސް އިންފޮގްރަފީ\nމިދިޔަ އަހަރުގެ ހުރިހާ ކްއާޓާރެއްގައި ވެސް އެސްޓީއޯގެ ފައިދާ މަތިވަމުން ގޮސްފައިވާކަން އެ ކުންފުނީގެ ހިސާބުތަކުން ދައްކައިފި އެވެ.\nސަރުކާރާއި ރައްޔިތުން ހިއްސާވާ ކުންފުނި، އެސްޓީއޯގެ މިދިޔަ އަހަރުގެ މާލީ ހިސާބުތައް ދައްކާ ގޮތުން އެ ކުންފުންޏަށް ފުރަތަމަ ކުއާޓަރުގައި ސާފު ފައިދާގެ ގޮތުގައި ލިބިފައިވަނީ 77 މިލިއަން ރުފިޔާ އެވެ. އަދި ދެވަނަ ކުއާޓަރުގައި މިއަދަދު 102 މިލިއަން ރުފިޔާއަށް އިތުރުވިއިރު، ތިންވަނަ ކުއާޓަރުގައި މި އަދަދު ވަނީ 71 މިލިއަން ރުފިޔާއަށް ވެއްޓިފަ އެވެ. ނަމަވެސް ތިންވަނަ ކުއާޓަރުގައި ސާފު ފައިދާ ވަރަށް ބޮޑުތަން މަތިވެ، 134 މިލިއަން ރުފިޔާއަށް އުފުލިގެން ދިޔަ އެވެ. މި ބަދަލަކީ މިދިޔަ އަހަރާ އަޅާ ބަލާއިރު ގާތްގަނޑަކަށް 62.3 މިލިއަން ރުފިޔާގެ ކުރިއެރުމެކެވެ.\nއެސްޓީއޯގެ މާލީ ހިސާބުތަކަށް ބަލާއިރު ކުންފުނީގެ އާމްދަނީވެސް ވަނީ ވަރަށް ބޮޑުތަން މަތިވެފަ އެވެ. ފުރަތަމަ ކުއާޓަރުގައި އެ ކުންފުންޏަށް އާމްދަނީގެ ގޮތުގައި 1.6 ބިލިއަން ރުފިޔާ ލިބުނެވެ. އަދި ދެވަނަ ކުއާޓަރުގެ އާމްދަނީގެ ގޮތުގައި 1.8 ބިލިއަން ރުފިޔާ ލިބިފައިވާއިރު، ތިންވަނަ ކުއާޓަރުގައި މި އަދަދު ވަނީ 1.5 ބިލިއަން ރުފިޔާއަށް ވެއްޓިފަ އެވެ. ނަމަވެސް ފަހު ކުއާޓަރުގައި އަނެއްކާވެސް އާމްދަނީ ވަނީ 1.9 ބިލިއަން ރުފިޔާއަށް އިތުރުވެފަ އެވެ.\nރާއްޖެއަށް ތެލާއި ކާޑު އެތެރެކުރާ އެސްޓީއޯއިން މިދިޔަ އަހަރުވެސް ވަނީ ގިނަ މަޝްރޫއުތަކެއް ހިންގާފަ އެވެ. އެގޮތުން އެންމެ ފާހަގަކުރެވޭ އެއް މަޝްރޫއަކީ ރާއްޖޭގެ ހުރިހާ ރަށެއްގައި ބޭސް ފިހާރަތައް ހެދުމެވެ.\nމާސްކްގެ ކޮންޓެއިނާތައް އެމްއެސްއެސްއިން އުފުލައިދެނީ\nއެސްޓީއޯ އަށް 104 މިލިއަން ރުފިޔާގެ ސާފު ފައިދާއެއް


Lanka ge eki sarahahdhu thah balahattan sifainnaai fuluhun nukumejje | Mihaaru\nކޮލަމްބޯގެ އުތުރުން އޮންނަ މިނުވަންގޮޑާގައި ސައިކަލެއް ސިފައިން ޗެކްކުރަނީ. --ފޮޓޯ:އޭއެފްޕީ\nލަންކާގެ އެކި ސަރަހައްދުތައް ބަލަހައްޓަން ސިފައިންނާއި ފުލުހުން ނުކުމެއްޖެ\n16 މެއި 2019 - 14:46\nކޮލަމްބޯ (މެއި 16) - ސްރީ ލަންކާގެ އެކި ސަރަހައްދުތަކުގައި ހަމަޖެހުން ގާއިމް ކުރުމުގެ މަސައްކަތް ކުރުމަށް ސިފައިންނާއި ފުލުހުން ނުކުމެއްޖެ އެވެ.\nމިދިޔަ މަހު ދިން އީސްޓާ ބޮމުގެ ހަމަލާ އަށް ފަހު މުސްލިމުންނާ ދެކޮޅަށް ދޭ ހަމަލާތައް އިތުރުވެފައިވާތީ ބައިނަލްއަގުވާމީ ގޮތުން ވެސް ލަންކާ އަށް ދަނީ ޕްރެޝަރު ކުރިމަތިކުރަމުންނެވެ.\nސިފައިންގެ ތަރުޖަމާން ސުމިތު އަތަޕައްތޫ ވިދާޅުވީ ވޭތުވެދިޔަ 24 ގަޑިއިރު ލަންކާގައި އެއްވެސް ހަމަނުޖެހުމެއް ހިންގާފައި ނުވާ ކަމަށެވެ. ފުލުހުން ބުނީ ސާޗް އޮޕަރޭޝަންތައް ސަލާމަތީ ފަރާތްތަކުން ކުރިއަށް ގެންދާނެ ކަމަށެވެ.\nފުލުހުން ބުނީ ހަމަނުޖެހުންތަކާ ގުޅިގެން އިއްޔެ ހަވީރާ ހަމައަށް 112 މީހުން ހައްޔަރުކޮށްފައިވާ ކަމަށެވެ. އެންމެ ބޮޑަށް ހަމަނުޖެހުން ހިންގާފައި ވަނީ ނޯތު-ވެސްޓަން ޕްރޮވިންސް (އެންޑަބްލިއުޕީ) ގަ އެވެ. އެ ޕްރޮވިންސްގެ ސަލާމަތީ ކަންކަން ބެލެހެއްޓުމަށް އިތުރު 5،500 ފުލުހުން ވަނީ ނެރެފަ އެވެ.\nހަމަނުޖެހުން ކޮންޓްރޯލް ކުރުމުގެ މަސައްކަތް ސަރުކާރުން ވަރުގަދަ ކުރީ ހުރިހާ ދީންތަކެއްގެ މީހުންނަށް ވެސް ހިމާޔަތް ދިނުމަށް ކޮލްމްބޯގައި ތިބޭ ޔޫރަޕްގެ ގައުމުތަކުގެ އެމްބަސެޑަރުން ގޮވާލާފައި ވަނިކޮށެވެ.\nބޮމުގެ ހަމަލާތަކަށް ފަހު ލަންކާގައި ވަނީ ކުއްލި ނުރައްކަލުގެ ހާލަތު އިއުލާންކޮށްފަ އެވެ.\nއިތުރު ލިޔުންތައް ސްރީ ލަންކާ މިލިޓަރީ ޕޮލިސް\nލަންކާ ފުލުހުންގެ ކުރީގެ ވެރިޔާ ހައްޔަރުކޮށްފި


Anbimeehaa Beyvafaatherivi Kamah Bune Badi Jahaa Maraalaifi - Vaguthu\nއަނބިމީހާ ބޭވަފާތެރިވި ކަމަށް ބުނެ ބަޑި ޖަހައި މަރާލައިފި\nއެމެރިކާގައި އުމުރުން 48 އަހަރުގެ ފިރިހެނަކު އޭނާގެ 30 އަހަރުގެ އަނބިމީހާ މަރާލުމަށްފަހު ޔޫޓިއުބް މެދުވެރިކޮށް އަނބިމީހާ މަރާލިކަމަށް އެއްބަސްވެއްޖެއެވެ.\nޓްރެންޓް ޕަސްޗަލް ނަމަކަށް ކިޔާ މި ފިރިހެން މީހާ އޭނާގެ އަނބިމީހާ، ސަވަންނާ މަރާލުމަށް ޔޫޓިއުބްގައި އާންމު ކުރި ހަތަރު މިނެޓުގެ ވީޑިއޯގައި ބުނީ އޭނާގެ އަންހެނުން މަރާލީ އޭނާއަށް ބޭވަފާތެރިވުމުން ކަމަށެވެ. އަދި އެ ވީޑީއޯގައި ފިރިހެން މީހާ ވަނީ އެމީހުންގެ ކުދިންގެ ކިބައިން މާފަށް ވެސް އެދިފައެވެ.\nއެ ގައުމުގެ މީޑިއާ އިން މައުލޫމާތު ދޭ ގޮތުގައި އަންހެން މީހާ މަރާލާފައި ވަނީ އޭނާ ގެއިން ބޭރުގައި ހުރެފައި ގެއަށް އެނބުރި އައިފަހުން އޭނާގެ ގަޔަށް ބަޑި ޖަހައިގެންނެވެ. އަދި އަންހެން މީހާ މަރާލުމަށްފަހު ފިރިހެން މީހާ ވަނީ އެތަނުން ފިލައިފައެވެ.\nނަމަވެސް އެ ގައުމުގެ ފުލުހުން ވަނީ އެ ފިރިހެން މީހާ ހޯދައި ފުލުހުންގެ ބެލުމުގެ ދަށަށް ގެންގޮސްފައެވެ.\nޓްރެންޓް ޔޫޓިއުބްގައި އާންމު ކުރި ވީޑިއޯގައި ބުނީ އޭނާއަށް އޭނާގެ އަންހެނުންނާއި އެހެން ފިރިހެނަކު ފޯނުން ނަހަމަށް ގުޅުމެއް ހިންގާ އަޑު އިވިފައިވާ ކަމަށެވެ. އަދި އެކަމާ ގުޅިގެން އަންހެން މީހާއަށް ނަސޭހަތްދީފައިވާ ކަމަށެވެ.\nއަނބިމީހާ މަރާލި ފިރިހެން މީހާ ބުނީ އޭނާ އޭނާގެ އަންހެނުން ދެކެ އިންތިހާއަށް ލޯބިވާ ކަމަށާއި އަންހެން މީހާ އޭނާ އަށް ބޭވަފާތެރިވާތާ ވަރަށް ގިނަ ދުވަސް ވެފައިވާ ކަމަށެވެ. އަދި އެކި ފިރިހެނުންނާއި އެ އަންހެން މީހާ ވާހަކަ ދައްކާފައިވާ އޯޑިއޯތައްވެސް އޭނަަގެ އަތުގައި އެބަ ހުރި ކަމަށް ބުންޏެވެ.\nމައިކް އޭނާގެ ދަރިންނަށް ބަލިވެއިން ހަލޯބިވެރިން ގޮވައިގެން ޕާޓީއަށް!\nމަރުވެއްޖެ ކަމަށް ނިންމައި ވަޅުލާން ތައްޔާރުވަމުން ދަނިކޮށް "ގަބުރު" ތެދުވެއްޖެ!\nއޮކްޓޯބަރ 24, 2020 15:34\nކަލެޔައް އިނސާފު ލިބޭނެ.


70 KG ge masthuvaathakehchaa gulhun huri meehun nah dhauvaa ufulaifi\n70 ކިލޯގެ މަސްތުވާތަކެއްޗާ ގުޅިގުން ހުރި މީހުންނަށް ދައުވާ އުފުލައިފި\nއީރާން ބޯޓެއްގައި ދިވެހިރާއްޖެއަށް ގިނައަދަދެއްގެ މަސްތުވާތަކެތި އެތެރެކުރި މައްސަލާގައި ފުލުުހުން ހައްޔަރުކުރި މީހުން --\nއީރާން ބޯޓެއްގައި ދިވެހިރާއްޖެއަށް ގިނައަދަދެއްގެ މަސްތުވާތަކެތި އެތެރެކުރި މައްސަލާގައި ޝާމިލްވާ ކަމަށް ތުހުމަތު ކުރެވޭ މީހުންގެ މައްޗަށް ދައުވާ އުފުލައިފި އެވެ.\nދިވެހި ކޯސްޓްގާޑާއި ފުލުހުން ގުޅިގެން ހިންގި އޮޕަރޭޝަނެއްގައި އޮކްޓޫބަރު މަހުގެ ހަތްވަނަ ދުވަހުގެ ރޭ ބޭރުގެ ބޯޓެއް ގިނަ އަދަދެއްގެ މަސްތުވާތަކެއްޗާއެކު ވަނީ ހިފަހައްޓައިފަ އެވެ.\nފުލުހުން ބުނީ ރާއްޖެއަށް ޑްރަގު އެތެރެކުރަން އުޅެނިކޮށް އަތުލައިގެންފައިވަނީ އިރާނުގެ "އަލްޝަބާން" ނަމަކަށް ކިޔާ ބޯޓެއް ކަމަށާއި، އޭގެން 70 ކިލޯގެ މަސްތުވާތަކެތި ފެނިފައިވާ ކަމަށެވެ.\nއެކަމުގައި އިސްކޮށް ހަރަކާތްތެރިވެފައިވަނީ، 35 އަހަރުގެ ސ. ހިތަދޫ ކޯޒީ ކޯނަރު އަލީ އަންވަރު މުހައްމަދުގެ އިތުރުން ފަސް ދިވެހި ފިރިހެނުންނާއި ބަންގްލަދޭޝްގެ ދެ މީހުން ކަމަށް ފުލުހުން ވަނީ ބުނެފައެވެ.\nފުލުހުން ހައްޔަރުކުރި މީހުން\nއަލީ އަންވަރު މުހައްމަދު، ސ. ހިތަދޫ ކޯޒީ ކޯނަރު (35 އަހަރު)\nއަހުމަދު ޝަކީބް، މާތިލަ ކ. ދިއްފުށި (42 އަހަރު)\nމުހައްމަދު ރިޝްފާން، ލ. ގަން ތުނޑި މިލާނޯ (23 އަހަރު)\nއާދަމް މިސްބާހު، ކ. ދިއްފުށި އިރުމަތީގެ (39 އަހަރު)\nމުހައްމަދު އިނާޝް، ލ. ގަން ތުނޑި އިޓްޖެހިގެ (22 އަހަރު)\nއަލީ އަހުމަދު، ބަންގްލަދޭޝް (24 އަހަރު)\nތުހުން، ބަންގްލަދޭޝް (36 އަހަރު)\nޕީޖީ އޮފީހުން އިއްޔެ ބުނީ އީރާން ބޯޓެއްގައި ދިވެހިރާއްޖެއަށް ގިނަ އަދަދެއްގެ މަސްތުވާތަކެތި އެތެރެކުރި މައްސަލާގައި ހިމެނޭ މީހުންގެ މައްޗަށް ދެ ދައުވާއެއް އުފުލާ، ކްރިމިނަލް ކޯޓަށް މައްސަލަ ހުށައަޅާފައިވާ ކަމަށެވެ.\nއެއީ މަސްތުވާއެއްޗެއް ދިވެހިރާއްޖެއަށް އެތެރެކުރުމުގެ ކުށުގެ ދައުވާއާއި، މަސްތުވާއެއްޗެއް ދިވެހިރާއްޖެއަށް އެތެރެކުރަން އުޅުމުގެ ކުށުގެ ދައުވާ އެވެ.\nފުލުހުންގެ ހައްޔަރުގައިވާ މީހުންގެ ތެރެއިން ކުށުގެ ރެކޯޑް އޮތީ އެންމެ ދެ މީހުންގެ ކަމަށް ފުލުހުން އާންމުރި މައުލޫމާތުތަކުން އެނގެ އެވެ.\nބޯޓު ހިފެހެއްޓީ ހއ. ތުރާކުނުގެ ހުޅަނގު އުތުރުން ގާތްގަނޑަކަށް 172 މޭލު ބޭރުން، ރާއްޖޭގެ ހާއްސަ އިގްދިސޯދީ ކަނޑުގެ ސަރަހައްދުންނެވެ. އެ ބޯޓު ރާއްޖެއާ ކައިރި ސަރަހައްދެއްގައި މަސްތުވާތަކެތި ހިފައިގެން އުޅޭކަމުގެ މައުލޫމާތު ކޯސްޓްގާޑާ ހިއްސާ ކޮށްފައިވަނީ އިންޑިއަން ކޯސްޓްގާޑުން، އޮކްޓޫބަރު މަހުގެ އެއްވަނަ ދުވަހު އެވެ.\nބޭރުގެ އުޅަނދުން މަސްތުވާތަކެތި ނެގުމަށްޓަކައި ރާއްޖޭގެ އުޅަނދެއް ވެސް ހަރަކާތްތެރިވާކަމުގެ މައުލޫމާތު ލިބުމާ ގުޅިގެން ކޯސްޓްގާޑާއި ޕޮލިހުން ހިންގި އޮޕަރޭޝަންގައި، ބޭރުގެ ބޯޓާއި، ރާއްޖޭގެ އުޅަނދެއްކަމުގައިވާ "ހެދޭކުރި -7" ނަމަކަށް ކިޔާ މަސްވެރިކަންކުރާ ދޯންޏެއްވެސް އެސަރަހައްދުން އެމްއެންޑީއެފް ކޯސްޓްގާޑުގެ ބެލުމުގެ ދަށަށް ވަނީ ގެނެސްފަ އެވެ.\nއެ ބޯޓުން ފެނުނު މަސްތުވާތަކެތީގެ އަގު ގާތްގަނޑަކަށް 59.2 މިލިއަން ރުފިޔާއަށް އަރާނެކަމަށް ފުލުހުން މީގެ ކުރިން ވަނީ ބުނެފަ އެވެ.\nމިދިޔަ މެއި މަހު ރާއްޖޭގެ ސަރަހައްދުގެ ތެރެއިން ގިނަ އަދަދެއްގެ ޑްރަގާއެކު އިރާނުގެ ބޯޓެއް އަތުލައިގެންފައިވާއިރު، 2014 ވަނަ އަހަރުވެސް ކަނޑުމަގުން ރާއްޖެ ސަރަހައްދަށް އެރުވި 24 ކިލޯގެ މަސްތުވާތަކެތީގެ މައްސަލައެއްގައި ހިމެނުނީ އިރާނުގެ ބޯޓެކެވެ.\nމޯލްޑިވްސް ޕޮލިސް ސާވިސް މަސްތުވާތަކެތި ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް\nދޫކޮށްލި ޑްރަގުގެ ބޮޑު އަލުން ހައްޔަރުކޮށް ބަންދު ޖަހައިފި\nޑްރަގުގެ ބޮޑު މައްސަލަ: ދައުވާކުރީ މުދާ ނެގޭ ގޮތަށް\nދެ ދައުވާއަށްވެސް މަލްހާ އިންކާރުކޮށްފި


އައިކޯސްޓް އާއި މިނިސްޓްރީ އޮފް ފިޝަރީޒް އެންޑް އެގްރިކަލްޗަރ ގުޅިގެން ޤައިދީންނަށް ހިންގާ އެގްރިކަލްޗަރ ކޯސް މިއަދު ފަށައިފި\nމޯލްޑިވްސް ކަރެކްޝަނަލް ސަރވިސް އާއި މިނިސްޓްރީ އޮފް ފިޝަރީޒް އެންޑް އެގްރިކަލްޗަރ ގުޅިގެން ޤައިދީންނަށް ހިންގާ “ސެޓްފިކެޓް 1 އިން ސްޓާޓިންގ އެގްރިކަލްޗަރ ކޯސް” މިއަދު މާފުށީ ޖަލުގައި ފަށައިފިއެވެ.\nމި ކޯސް ފައްޓަވައި ދެއްވަމުން ސީނިއަރ ޕްރިޒަންސް އޮފިސަރ އަހްމަދު ޝާހިދު ވިދާޅުވީ ހުރިހާ ގައިދީންވެސް މި ކޯހަށް ބަރާބަރަށް ނުކުތުމަކީ ވަރަށް މުހިންމު ކަމެއް ކަމަށާއި އަދި އެހެން ގައިދީންނަށްވެސް މިފަދަ ކޯސްތަކުގައި ބައިވެރިވުމުގެ ފުރުސަތު އޮތްކަމަށެވެ.\nމި ކޯހުގައި ކިޔަވައިދެއްވަނީ މިނިސްޓްރީ އޮފް ފިޝަރީޒް އެންޑް އެގްރިކަލްޗަރ ގެ ތަޖުރިބާކާރު ބޭފުޅުންނެވެ.\nމި ކޯހަކީ ފަސް ހަފްތާގެ މުއްދަތަށް ކުރިއަށް ގެންދިއުމަށް ހަމަޖެހިފައިވާ ކޯހަކަށްވާއިރު، މި ކޯހުގައި ޖުމްލަ 10 މޮޑިއުލް ކިޔަވައިދޭގޮތަށް ހަމަޖެހިފައިވާކަމަށްވެސް މޯލްޑިވްސް ކަރެކްޝަނަލް ސަރވިސް އިން މައުލޫމާތު ދެއްވައެވެ. މި ކޯހުގައި ޕްރެކްޓިކަލް ކްލާސް ތަކުގެ އިތުރުން ތިއަރީ ކްލާސްތައްވެސް ކުރިއަށް ގެންދިއުމަށް ވަނީ ހަމަޖެހިފައެވެ. އަދި މި ކޯހުގައި 32 ގައިދީންނާއި ތިން އޮފިސަރުން ވަނީ ބައިވެރި ވެފައެވެ.\nޖަލުތަކުގައި ތިބި ގައިދީންނަކީ ރަނގަޅު ބައެއްގެ ގޮތުގައި އަނބުރާ މުޖުތަމައުއަށް ނެރުމަށްޓަކައި މޯލްޑިވްސް ކަރެކްޝަނަލް ސަރވިސް ގެ ފަރާތުން އަންނަނީ ގައިދީންނަށް ތަފާތު ދާއިރާތަކުން ކޯސްތައް ހިންގަމުންނެވެ. އެގޮތުން މިހާރުވެސް ފަހާ ކޯހަކާއި، ޤާރީ ލެވެލްގެ ކޯސްތަކުގެ އިތުރުން ކޮމްޕިއުޓަރ ކޯހެއް ކުރިއަށް ގެންދާކަމަށް މޯލްޑިވްސް ކަރެކްޝަނަލް ސަރވިސް އިން މައުލޫމާތު ދެއްވައެވެ.


Japanese style ah noodles eh hadhalaanee mi gothah!\nޖަޕަނީޒް ސްޓައިލްގެ ނޫޑުލްސްއެއް ހަދާލާނީ މިގޮތަށް!\nއާ ކެއުންތަކާއި ތަފާތު ޑިޝްތައް ހަދާނެ ގޮތް ދަސްކޮށްލާ، ޓެސްޓުކޮށްލަން ބޭނުންވާނީ ކިހާ ވަރަކަށް ހެއްޔެވެ؟ "ރިހަފަތް" ގައި މިއަދު މި ގެނެސްދެނީ ޖަޕަނީޒް ސްޓައިލަށް ނޫޑުލްސް ތައްޔާރުކޮށްލާނެ ގޮތެވެ. މި ޑިޝްއަށް ކިޔަނީ ޓެމްޕޫރާ ޕްރޯންސް ނޫޑުލްސް އެވެ. މިއީ މިހާރު ވެސް އޮއިޝީގެ މެނޫގައި ހިމެނޭ، އަދި އެތަށް ދިވެހިންނަކަށް ވަރަށް ކަމުދާ ޑިޝްއަކަށް ވަނީ ވެފަ އެވެ. އެހެންކަމުން ޓެމްޕޫރާ ޕްރޯން ނޫޑުލްސް ތައްޔާރުކޮށްލާނެ ގޮތް ދަސްކޮށްލާށެވެ.\n300 ގްރާމް ކައްކާފައި ހުރި ރާމެން ނޫޑުލްސް (އެހެން ނޫޑުލްސްއެއް ވެސް ބޭނުން ކުރެވިދާނެ)\n1 ޖޯޑު ޓެމްޕޫރާ ފްލާ\n2/3 ޖޯޑު ފިނި ފެން\n1/8 ސައިސަމްސާ ބޭކިން ޕައުޑާ\n8 ފިޝް ސްޓޮކް\n1/3 ޖޯޑު ސޯޔާ ސޯސް\n2 ޕެކެޓު ބޮނީޓޯ ފްލޭކްސް\n1 ޓޭބަލް ސްޕޫން ޑަޝިނަމޮޓޯ ސޯލްޓް\nފުރަތަމަ ބޭނުންވާ ވަރަށް ޝްރިމްޕްތަކުގައި ޅިއަ އަޅާލާފައި އޭގެ މައްޗައް ކުޑަ ލޮނުކޮޅަކާއި އެއް ޓޭބަލް ސްޕޫންގެ ޑަޝިނަމޮޓޯ ކޮޅެއް އަޅާލާނީ އެވެ. އަދި އޭގެ މައްޗައް ސަފޯލާަ ގޯލްޑް ތެޔޮ އަޅާ ރަނގަޅަށް އެއް ކޮށްލާނީ އެވެ. ދެން ވަކި ތައްޓަކަށް ޓެމްޕޫރާ ފްލާ އަޅާލުމަށް ފަހު އެއަށް ޕެސްޓުރައިޒް އެގް އަޅާލާނީ އެވެ. އަދި ފިނި ފެންފޮދެއް އަޅާ ރަނގަޅަށް ގިރާލާނީ އެވެ.\nޝްރިމްޕުތައް ތެޔޮ ތާހަށް އަޅާލުމުގެ ކުރިން ޓެމްޕޫރާ ފުށް އެއްޗަށާއި ބިސް އަޅާގެން ހަދާފައި ހުރި ފުށް އެއްޗައް ގަންބާލުމަށް ފަހު ދެން ތަވައަށް ލާށެވެ. ދެން ރަން ރަތް ކުލައެއް އަރަންދެއް ތެލުލަށެވެ.\nނޫޑުލްސް ތައްޔާރުކޮށްލުމަށް ތަވައަކަށް އިނގުރައި ފިޔާ އަޅާ މީރުކޮށްލާށެވެ. އަދި އޭގެ ތެރެއަށް ކެރެޓާއި ކެޕްސިކަމް އަދި ކެބެޖު އަޅާ ރަނގަޅަށް ހަލުވާލާށެވެ. އެއަށް ފަހު އެއް ސައި ސަމްސާއެއްގެ ލޮނު ކޮޅަކާއި އެއް ޓެބަލް ސްޕޫންގެ މިރުސް އަޅާށެވެ. އެތަކެތި އެއްކޮށްލުމަށް ފަހު އޭގެ މައްޗައް ކައްކާފައި ހުރި ރާމެން ނޫޑުލްސް އަޅާލާށެވެ. އަދި އޭގެ މައްޗައް ލީކްސް އަޅާލުމަށް ފަހު އެއްކޮށްލާށެވެ. ދެން އަޅާނީ ފިޗް ސޯސް އެވެ.\nއެއަށް ފަހު ކާ ތައްޓަށް ނޫޑުލްސް އަޅާލުމަށް ފަހު ޝްރިމްޕްތައް އަތުރާލާށެވެ. ޓެމްޕޫރާ ޕްރޯން ނޫޑުލްސް ތައްޔާރު ކޮށްލެވުނީ އެވެ.


Gaumee team aa jersey ge farumaa hushalhumuge eneme fahu furusathu\nގައުމީ ފުޓްބޯޅަ ޓީމުގެ ޖޯޒީ ފަރުމާ ކުރުމަށް، ގައުމީ ޓީމުގެ ޕާޓްނާ ބެންކު އޮފް މޯލްޑިވްސް (ބީއެމްއެލް) އިން ހުޅުވާލި ފުރުސަތު މާދަމާ މެންދުރު 12:00 ގެ ނިޔަލަށް ހަމަވާނެ އެވެ.\nގައުމީ ފުޓްބޯޅަ ޓީމުގެ އާ ޖޯޒީ ފަރުމާކޮށްގެން، އެއް ވަނަ އަށް ދާ ފަރުމާ އަކަށް 25000 ރުފިޔާ ދޭގޮތަށް، ޖޯޒީ ފަރުމާ ކުރުމުގެ ފުރުސަތު ބީއެމްއެލުން ހުޅުވާލީ މި މަހުގެ ތިން ވަނަ ދުވަހު އެވެ. މާދަމާ މެންދުރު 12:00 ހަމަޔަށް ހުށަހަޅާ ހުރިހާ ފަރުމާތަކެއް ބީއެމްއެލުން އިވެލުއޭޓް ކުރާނެ އެވެ. ޖޯޒީ ފަރުމާގެ ޕީޑީއެފް ފައިލްގައި ހިމެނެން ޖެހޭނީ 10 އެމްބީ އެވެ. ޕީޑީއެފް ފައިލް އީމެއިލް ފޮނުވާނީ [email protected] އަށެވެ.\n"މިހާރުވެސް ވަރަށް ގިނަ ޑިޒައިންތަކެއް ހުށަހެޅިފައި އެބަހުރި،" ބީއެމްއެލްގެ އޮފިޝަލަކު ވިދާޅުވި އެވެ. "މާދަމާ އަކީ އެންމެ ފަހު ފުރުސަތު، މާދަމާގެ މެންދުރު 12 ޖެހުމާ ހަމަޔަށް ހުށަހެޅޭ ހުރިހާ ހުށަހެޅުމެއް އަޅުގަނޑުމެން އިވެލުއޭޓް ކުރާނަން."\nގައުމީ ޓީމުގެ ޖޯޒީ ފަރުމާ ކުރަން ފުރުސަތު ލިބުމަކީ ވަރަށް ބޮޑު ޝަރަފަކަށް ވާނެ އެވެ. ގައުމީ ޓީމު ކުރިއަށް އޮތް މުބާރާތްތަކުގައި ބޭނުން ކުރާނީ އާ ފަރުމާގެ ޖޯޒީ އެވެ. ސެޕްޓެމްބަރު މަހު ބަންގުލަދޭޝްގައި ބާއްވާ ސާފް ޗެމްޕިއަންޝިޕުގައިވެސް ސީނިއާ ގައުމީ ޓީމު ބޭނުން ކުރާނީ އާ ފަރުމާގެ ޖޯޒީ އެވެ.


India COVID: doctor maruvi virus akun noon, oxygen nethigen | ThePress\nއިންޑިއާ ކޮވިޑް: ޑޮކްޓަރު މަރުވީ ވައިރަހަކުން ނޫން، އޮކްސިޖަން ނެތިގެން\n03 May 2021, 15:16\nއެއީ މެއި 1، 2021 ވީ ހޮނިހިރު ދުވަހެއެވެ. އިންޑިއާގެ ވެރިރަށް ނިއުދިއްލީގެ ބަޓްރާ ހޮސްޕިޓަލުގައި ކޮރޯނާވައިރަސް ޑިޒީޒް (ކޮވިޑް-19) އަށް ފަރުވާ ހޯދަމުން ދިޔަ 12 ޕޭޝަންޓުން މަރުވިއެވެ. އޭގެ ތެރޭގައި އެ ހޮސްޕިޓަލުގެ ގޭސްޓްރޯއެންޓްރޮލޮޖީ ޑިޕާޓްމަންޓްގެ ވެރިޔާ، ޑރ އާރްކޭ ހިމްތާނީ ހިމެނެއެވެ.\nދިއްލީގެ ދެކުނުގައި ޕްރައިވެޓް ހޮސްޕިޓަލެއްގެ ގޮތުގައި އޮޕަރޭޓް ކުރަމުން އަންނަ މި ހޮސްޕިޓަލަކީ، އިންޑިއާއަށް މިއަދު ކުރިމަތިލާން ޖެހިފައިވާ ކޮވިޑްގެ ތޫފާނާއެކު ކުރިމަތިވި އޮކްސިޖަން ސަޕްލައިގެ ހީނަރުކަމުގެ ސިގުނަލް ދެމުން ދިޔަ އެއް ހޮސްޕިޓަލެވެ. ޕޭޝަންޓުންގެ އަދަދު އިތުރުވެ، ވެންޓިލޭޓަރުތަކާ، އައިސީޔޫ އެނދުތަކަށް އޮތް ޑިމާންޑް އުފެލެމުން ދިޔައީ ވަސީލަތްތަކާ ކަތާ ވަރަށްވުރެ ހަލުވި މިނުގައެވެ.\nއިންޑިއާގެ ބަޓްރާ ހޮސްޕިޓަލުން އޮކްސިޖަން ހުސްވެގެން އައިސީޔޫއިން 12 ޕޭޝަންޓުން މަރުވީ މެއި 1، 2021 ވަނަ ދުވަހު / ފޮޓޯ: ޑީއެންއޭ އިންޑިއާ\nބަޓްރާ ހޮސްޕިޓަލުގެ އެގްޒެކެޓިވް ޑައިރެކްޓާ، ޑރ ޝުދާންޝޫ ބަންކަޓާ ވިދާޅުވީ، އޮކްސިޖަން ހޯދުމަށް އެންމެ ފުރަތަމަ އެސްއޯއެސް އެލާމް އެޅީ ހޮނިހިރު ދުވަހު ހެނދުނު 07:00 ގައި ކަމަށެވެ. ނަމަވެސް އެއްވެސް ދިމާލަކުން އެހީއެއް ނުލިބުނު ކަމަށް އޭނާ ވިދާޅުވިއެވެ.\nހޮނިހިރު ދުވަހުގެ ގަޑި ހިނގަމުން ދިޔަ ވަރަކަށް، ކްރިޓިކަލް ކެއާ ވޯޑުތަކުން އޮކްސިޖަން ސަޕްލައި ހުސްވަމުން ދިޔަ ކަމަށް ޑރ ބަންކަޓާ ވިދާޅުވިއެވެ. ޕޭޝަންޓުންގެ ފުރާނަ ސަލާމަތް ކުރުމަށްޓަކާ، ޑޮކްޓަރުންނާ ޕެރަމެޑިކްސް މުވައްޒަފުން މަސައްކަތް ކުރަމުން ދިޔައީ، އަތުން ފިތާ ޒާތުގެ މެނުއަލް ރީސަސިކޭޓާޒް ބޭނުން ކޮށްގެންނެވެ.\nހުރިހާ ސަރަހައްދަކުންވެސް ފެންނަމުން ދިޔައީ ހާސްކަމާ، ނުތަނަވަސްކަމެވެ.\nހާލަތު ގޯސްވަމުން ދިޔައިރު، ޑރ ބަންކަޓާ ވަނީ ސޯޝަލް މީޑިއާއަށް ޕޯސްޓެއްވެސް ދޫކޮށްލާފައެވެ. އެ ޕޯސްޓްގައި އޭނާ ބުނަމުން ދިޔައީ އެ ހޮސްޕިޓަލުގައި ހުރީ އެންމެ އޮކްސިޖަން ސިލިންޑަރެއް ކަމަށާ، 10 މިނެޓަށް ވުރެ އިތުރަށް ބޭނުން ނުކުރެވޭނެ ކަމަށެވެ.\nހޮނިހިރު ދުވަހުގެ މެންދުރު ފަހަށް އެޅިއިރު، ބަޓްރާ ހޮސްޕިޓަލުން އޮކްސިޖަން ހުސްވިތާ 1 ގަޑިއިރު ވެއްޖެއެވެ. އައިސީޔޫގައި ފަރުވާ ހޯދަމުން ދިޔަ 12 ޕޭޝަންޓުން މަރުވީއެވެ. އޭގެ ތެރޭގައި ޑރ ހިމްތާނީ ހިމެނެއެވެ. މިއީ ކޮވިޑް-19 ނުރައްކާ ރާޅަކާ ކުރިމަތިލާން ޖެހިފައިވާ އިންޑިއާގެ ވެރި ރަށުގައި ހިނގި މިފަދަ ދެވަނަ ހާދިސާއެވެ.\nއިންޑިއާގެ އެކި ހިސާބުތަކަށް އޮކްސިޖަން ސަޕްލައި ނުލިބުމުގެ މައްސަލަ ވަނީ ބޮޑު ވެފަ / ފޮޓޯ: ކުއާޓްޒް\nކުރިޓިކަލް ކެއާ ޔުނިޓްތަކުން އޮކްސިޖަން ހުސްވެ، ޖައިޕޫރު ގޯލްޑަން ހޮސްޕިޓަލުން 26 ޕޭޝަންޓުން މަރުވީ އޭޕްރިލް 23، 2021 ވަނަ ދުވަހުއެވެ.\nޑރ ބަންކަޓާ ވިދާޅުވީ، ކޯޓާ އުސޫލުން ދޫކުރާ އޮކްސިޖަންއަކީ، ދިއްލީއިން އެދިފައިވާ މިންވަރަށް ވުރެ އެތައް ގުނައެއް މަދު މިންވަރެއް ކަމަށެވެ. ދިއްލީއަށް 590 މެޓްރިކް ޓަނުގެ އޮކްސިޖަން ކަނޑައެޅި ނަމެވެސް، ހޮނިހިރު ދުވަހު ދިއްލީއަށް ލިބުނީ 440 މެޓްރިކް ޓަނުގެ އޮކްސިޖަންއެވެ. އެނދުގެ އަދަދުތައް އިތުރު ވަމުން ދާއިރު، ދުވާލަކަށް 976 މެޓްރިކް ޓަނުގެ އޮކްސިޖަން ބޭނުން ވާ ކަމަށް، ދިއްލީގެ ޑެޕިއުޓީ ޗީފް މިނިސްޓަރު، މަނީޝް ސިސޯޑިއާ ވިދާޅުވިއެވެ.\nއިންޑިއާގެ ބަޓްރާ ހޮސްޕިޓަލުގެ އައިސީޔޫގައި ފަރުވާ ހޯދަމުން ދަނިކޮށް އޮކްސިޖަން ހުސްވެގެން މަރުވި، ޑރ އާރްކޭ ހިމްތާނީ / ފޮޓޯ: އިންޑިއަން އެކްސްޕްރެސް\nޑރ ހިމްތާނީގެ ރަހުމަތްތެރިން ގަބޫލު ކުރާ ގޮތުގައި އެމީހުންގެ އެކުވެރިޔާ މި ދުނިޔެއާ ވަކިކޮށްލި ގާތިލަކީ ހަގީގަތުގައި ވައިރަހެއް ނޫނެވެ. ޑރ ހިމްތާނީ މި ދުނިޔެއާ ވަކިވީ، ދިރި ހުރުމަށްޓަކާ ނޭވާލާނެ ގޮތެއް ހޯދަން، އޮކްސިޖަނަށް އެދެމުން ދިޔަ ނަމަވެސް، ސަރުކާރުން އެ އޮކްސިޖަން ސަޕްލައި ކޮށްދިނުމަށް ފެއިލްވުމުގެ ސަބަބުން ކަމަށް ރަހުމަތްތެރިން ގަބޫލު ކުރެއެވެ.\nކަން މިހެން އޮތް އިރު، އިންޑިއާއިން ދަނީ އޮކްސިޖަން ސަޕްލައިގެ ޝަކުވާ އުފުލާ ފަރާތްތަކަށް ހަރުކަށި އަދަބު ދޭނެ ކަމުގެ އިންޒާރު ދެމުންނެވެ. ސޯޝަލް މީޑިއާގައި އެފަދަ ޕޯސްޓެއް ޖެހި ޒުވާނަކާ ދެކޮޅަށް ދައުވާ އުފުލި މައްސަލައެއްވެސް ދާދި ފަހުން ވަނީ ފެންމަތިވެފައެވެ.\nރިޕޯޓް ކޮވިޑް-19 އިންޑިއާ ދުނިޔެ


Kabul Airport hingaidheyn Taliban edhijje: Erdogan\nކާބުލް އެއާޕޯޓް ހިންގައިދޭން ތާލިބާނުން އެދިއްޖެ: އުރުދުޣާން\nތުރުކީގެ ރައިސް ރަޖަބް ތައްޔިބު އުރުދުޣާން: ސަރައިވޯއަށް ފުރާވަޑައިގަތުމުގެ ކުރިން\nކާބުލް އެއާޕޯޓް، ހާމިދު ކަރުޒާއީ އިންޓަނޭޝަލް އެއާޕޯޓް ތުރުކީން ހިންގައި ދިނުމަށް ތާލިބާނުން ހުށަހަޅައިފި ކަމަށް ތުރުކީގެ ރައީސް، ރަޖަބް ތައްޔިބު އުރުދުޣާން ވިދާޅު ވެއްޖެ އެވެ. އުރުދުޣާން ވިދާޅުވީ ސަލާމަތީ ގޮތުން އެއާޕޯޓަކަށް ބޭނުންވާ ހުރިހާ ކަމެއް ތާލިބާނުން ބަލަހައިޓައި ދޭނެ ކަމަށާއި އެ ޖަމާއަތުން އެދުނީ އެއާޕޯޓް މެނޭޖްކޮށް ހިންގައި ދިނުމަށް ކަމަށެވެ.\nއަފްޣާން ދޫކޮށް ފުރަން ބޭނުންވެފައި ތިބި މީހުންނާއިގެން ކާބުލް އެއާޕޯޓް މިހާރު ވެސް އޮތީ ތޮއްޖެހިފަ އެވެ. އެއާޕޯޓް ސާފުކޮށް އާދައިގެ ހާލަތަށް ގެނެސް ދަތުރުވެރިންނަށް ހުޅުވާލެވޭނެ ދުވަހެއް ވެސް އަދި ނޭނގެ އެވެ. އަނެއްކޮޅުން އެއާޕޯޓް ސަރަހައްދުގައި އައިސިސް-ކޭ ޖަމާއަތުން ޖާނު ގޮއްވައިގެން ދިން ބޮމުގެ ހަލަމާތަކުގެ ސަބަބުން ބިރުވެރިކަން އަދި ވެސް ނުފިލަ އެވެ.\nއުރުދުޣާން ވިދާޅުވީ ތާލބާނުން އެދުމުގެ މަތިން އެއާޕޯޓަ ހަވާލުވާން މަޝްވަރާ ކުރައްވާނެ ކަމަށާއި ތުރުކީން އަދި ރަސްމީ ޖަވާބެއް ނުދެން ކަމަށެވެ.\nއިސްތަންބޫލްގައި، ބޮސްނިއާ ހެޒްގޮވީނާގެ ވެރިރަށް ސަރައިވޯއަށް ފުރާވަޑައިގަތުމުގެ ކުރިން އުރުދުޣާން ނޫސްވެރިނަށް ވިދާޅުވި ގޮތުން ކާބުލް އެއާޕޯޓަށް ހަމަލާދިން ބަޔަކަށް ހަރުކަށި އަދަބު ދޭން ޖެހެ އެވެ. އެމަނިކުފާން ވިދާޅުވީ ހަމަލާދިން ކަމަށް ބެލެވެނީ ދާއިޝް / އައިސިސް ޖަމާއަތުން ކަމަށާއި އެ ބައިގަނޑު ތިބި ތަނަކުން ދަމާ ނެރެން ޖެހޭ ކަމަށެވެ.\nއަފްޣާންގައި ތިބި ތުރުކީ ސިފައިން ކާބުލް އެއާޕޯޓް ބެހެލެއްޓުމުގައި ހަރަކާތްތެރިވަނީ\nއުރުދުޣާން ވިދާޅުވީ ކާބުލް އެއާޕޯޓުގައި އެހާ ގިނަ މީހުން އެއްވެފައި ތިއްބައި ދިން ފަދަ ހަމަލާއެއް އެއާޕޯޓް އާދައިގެ ހާލަތަށް ގެންނަ ފަހުން ވެސް ދީފާނެ ކަމަށާއި އެފަދަ ޓެރަރިސްޓުންގެ ކިބައިން ކާބުލް މުޅިން ސާފުވާން ޖެހޭ ކަމަށެވެ.\nއުރުދުޣާން ވިދާޅުވި ގޮތުން ކާބުލްގައި ހުންނަ ތުރުކީ އެމްބަސީ އެއާޕޯޓްގެ ސެކިޔުރިޓީ ޒޯނަށް ބަދަލު ކޮށްފައިވާ ކަމަށާއި ތާލިބާނުންނާއެކު އެތަނުގައި މަޝްވަރާ ކުރަމުން ގެންދާ ކަމަށެވެ. އެމަކިނުފާން ވިދާޅުވީ އެއާޕޯޓެއް ހިންގަން ހަވާލުވާއިރު ދެފަރާތުން ދައްކަން ގިނަ ވާހަކަ ހުންނާނެ ކަމަށާއި ތާލިބާނުންނާއެކު އިތުރު ބައްދަލުވުންތައް އަދިވެސް އޮންނާނެ ކަމަށެވެ.\nކާބުލް އެއާޕޯޓަށް ދިން ހަމަލާތަކުގައި މަރުވި މީހުންގެ އަދަދު 90 އަށް އަރާފައިވާ ކަމަށް ތުރުކީން ބުނެ އެވެ. އޭގެ ތެރޭގައި އެމެރިކާ ސިފައިންގެ 13 މީހަކު ހިމެނެ އެވެ. ހަމަލާތަކުގައި އެކިވަރުގެ އަނިޔާ 170 އަށް ވުރެ ގިނަ މީހުންނަށް ވަނީ ލިބިފަ އެވެ.\nއަފްޣާނިސްތާން ތުރުކީ ރަޖިބް ތައްޔިބު އެރުދުޣާން + ތާލިބާން\nތާލިބާނުންނާ މަޝްވަރާ ކުރާނެ: އުރުދުޣާން


ފަލަސްތީނު ރައްޔިތުން މަޙްމޫދް ޢައްބާސްއާ ދެކޮޅަށް މުޒާހަރާކޮށްފި | Sandhaanu\nފަލަސްތީނު ރައްޔިތުން މަޙްމޫދް ޢައްބާސްއާ ދެކޮޅަށް މުޒާހަރާކޮށްފި\nޕަލަސްތީނިއަން އޮތޯރިޓީ (ޕީ.އޭ) ގެ ހެޑްކުއާރޓާޒް ކަމުގައިވާ ރާމަﷲ އަށް ވަނީ ގިނަ އަދަދެއްގެ މީހުން އިއްޔެގެ ވަގުތެއްގައި އެއްވެ މުޒާހަރާކޮށްފައެވެ.\nމި މުޒާހަރާގެ ސަބަބަކަށްވީ ޕީ.އޭއިން ހައްޔަރު ކުރި ފަލަސްތީނުގެ އެކްޓިވިސްޓެއް ކަމުގައިވާ ނިޒާރް ބަނާޓް، ހައްޔަރުކޮށްފައިވަނިކޮށް މަރުވުމެވެ. ނިޒާރް ބަނާޓް އަކީ ޕީ.އޭ އިން ކުރަމުންދާ ކަންކަމަށް ފާޅުގައި ފާޑުކިޔަމުން ދިޔަ މީހެކެވެ.\nނިޒާރްގެ އާއިލާއިން މައުލޫމާތު ދީފައިވާ ގޮތުގައި އޭނާ ހައްޔަރު ކުރުމަށްފަހު ޕީ.އޭގެ ވިއްސަކަށް ސިފައިން އޭނާއަށް އަނިޔާކޮށްފައިވެއެވެ. ހައްޔަރުކުރިތާ ދެތިން ގަޑިއިރުގެ ތެރޭގައި އޭނާ މަރުވި ޚަބަރު ވަނީ އާއިލާއަށް ލިބިފައެވެ.\nފަލަސްތީނު ރައްޔިތުން ދަނީ މި އަނިޔާވެރި އަމަލު ކުށްވެރިކޮށް ރައީސް މަޙްމޫދް ޢައްބާސްއާ ދެކޮޅަށް މުޒާހަރާ ކުރަމުންނެވެ.\nމީގެ 15 ވަރަކަށް އަހަރުކުރިން ފަލަސްތީނުގެ ރައީސްކަން ލިބިވަޑައިގެންނެވި މަޙްމޫދު ޢައްބާސް އަކީ މިހާރު ފަލަސްތީނު ރައްޔިތުންގެ މެދުގައި ވަރަށް މަގުބޫލުކަން ކުޑަ ބޭފުޅެކެވެ. އިންތިޚާބެއް ނުބާއްވަވައި ވެރިކަމުގެ މުއްދަތު އިތުރުކުރައްވަމުން ގެންދެވުމުގެ ސަބަބުން އޭނާއަކީ ފަލަސްތީނުގެ އިންތިޚާބީ ރައީސެއްކަމަށް ފަލަސްތީނުގެ އެތައް ލައްކަ ބަޔަކު ގަބޫލެއްވެސް ނުކުރެއެވެ.


Transport Authority Uvaalaifi ޓްރާންސްޕޯޓް އޮތޯރިޓީ އުވާލައިފި – Huvadhoo News Transport Authority Uvaalaifi Huvadhoo News\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ޤާނޫނު ނަންބަރު 2016/3 (މޯލްޑިވްސް ޓްރާންސްޕޯޓް އޮތޯރިޓީގެ ޤާނޫނު) އުވާލުމުގެ ބިލު މިއަދު ތަސްދީޤުކުރައްވައިފިއެވެ.\nމި ބިލަކީ، މި އަހަރުގެ ނޮވެންބަރު 29 ވީ ހޯމަ ދުވަހު ބޭއްވި ރައްޔިތުންގެ މަޖިލީހުގެ 2021 ވަނަ އަހަރުގެ ތިންވަނަ ދައުރުގެ 44 ވަނަ ޖަލްސާއިން ފާސްކުރި ބިލެކެވެ.\nމި ޤާނޫނަށް ޢަމަލުކުރަން ފެށުމާއެކު، މި ޤާނޫނަށް ޢަމަލުކުރަން ފެށުމުގެ ކުރިން މޯލްޑިވްސް ޓްރާންސްޕޯޓް އޮތޯރިޓިއިން ދެމުންދިޔަ ޚިދުމަތްތައް ދެމުން ދާނީ މިނިސްޓްރީ އޮފް ޓްރާންސްޕޯޓް އެންޑް ސިވިލް އޭވިއޭޝަނުންނެވެ. އަދި އެ އޮތޯރިޓީގެ މުވައްޒަފުންގެ ގޮތުގައި ތިބި ސިވިލް ސަރވިސްގެ މުވައްޒަފުން، މިނިސްޓްރީ އޮފް ޓްރާންސްޕޯޓް އެންޑް ސިވިލް އޭވިއޭޝަންގެ މުވައްޒަފުން ކަމުގައި ހަމަޖެހިގެންދާނެކަމުގައި މި ޤާނޫނުގައި ބަޔާންކޮށްފައިވެއެވެ.\nހަމަ އެއާއެކު، މި ޤާނޫނަށް ޢަމަލުކުރަން ފެށުމުގެ ކުރިން މޯލްޑިވްސް ޓްރާންސްޕޯޓް އޮތޯރިޓީގެ މިލްކުވެރިކަމުގެ ދަށުގައި ނުވަތަ ބެލެހެއްޓުމުގެ ދަށުގައި ހުރި އެންމެހައި މުދަލާއި ފައިސާއާއި ވަސީލަތްތަކާއި، ދައުލަތުގެ ބަޖެޓުން މޯލްޑިވްސް ޓްރާންސްޕޯޓް އޮތޯރިޓީއަށް އެކަށައަޅައި ރައްޔިތުންގެ މަޖިލީހުން ފާސްކޮށްފައިވާ ފައިސާއާއި، ޤާނޫނީ ގޮތުންނާއި އެއްބަސްވުންތަކުގެ ދަށުން އެ އޮތޯރިޓީއަށް ލިބިދޭ ޙައްޤުތަކާއި މަންފާތައް، އަދި އެ އޮތޯރިޓީން އަދާކުރަންޖެހޭ އެންމެހައި އިލްތިޒާމުތައް، މިނިސްޓްރީ އޮފް ޓްރާންސްޕޯޓް އެންޑް ސިވިލް އޭވިއޭޝަނަށް ބަދަލުވާނެކަމުގައިވެސް މި ޤާނޫނުގައި ކަނޑައަޅުއްވާފައިވެއެވެ.\nރައީސުލްޖުމްހޫރިއްޔާ މި ބިލު ތަސްދީޤުކުރެއްވުމާއި ގުޅިގެން މި ޤާނޫނު މިހާރު ވަނީ ދިވެހި ސަރުކާރުގެ ގެޒެޓުގައި ޝާއިޢުކުރައްވާފައެވެ. ހަމައެއާއެކު، މިއަދުން ފެށިގެން މި ޤާނޫނަށް ޢަމަލުކުރަން ފެށޭނެއެވެ.


Mujuthamau there in: Mi vanee kihineh? – adduLIVE\nމުޖުމަތައު ތެރެއިން: މިއީ ކޮން ހުޅުގަނޑެއް؟\nOct 08, 2017, 10:19 އައްޑޫލައިވް\nއާންމު ރައްޔިތުން ކަންބޮޑުވާ ކަންކަން މުޖުތައު ތެރެއިން ބައެއް މީހުންގެ ފަރާތުން ފެނުމަކީ އާންމު ކަމެކެވެ. ހިތް ނުރުހޭ ކަހަލަ ކިތަންމެ ކަމެކެވެ. މިސާލަކަށް ޖެހުނު ތަނަކަށް ކުނި އެޅުމާއި ޓްރެފިކް ގަވައިދަށް އަމަލު ނުކުރުން ފަދަ ކަންކަން އައްޑޫން ފެނުމަކީ ވަރަށް އާންމު ކަމެކެވެ.\nމިފަދަ ކަންތަކުގެ ސަބަބުން އެތައް ބަޔަކަށް ވަނީ ބޮޑެތި އުނދަގޫތަކާއި ކުރިމަތިލާން ޖެހިފައެވެ. ބައެއް ފަހަރަށް އެފަދަ ކަންތައް ކުރެވެނީ އެއީ މާ ބޮޑު ކަމެއް ކަމަށް ގަބޫލުނުކުރެވޭތީއެވެ.\nމި ފަހަރު ވެސް ހަމަ ކަންބޮޑުވާން ޖެހޭ ކަހަލަ ކަމެއްގެ ވާހަކަ އެވެ. ފޭސްބުކްގައި މީހަކު ރޭ ޕޯސްޓް ކުރި ފޮޓޯތަކެއްގައި ފެންނަނީ ކަރުދާސް ފޮށިގަނޑުތަކެއްގައި އަލީފާން ރޯކޮށްފައިވާ ތަނެކެވެ. މިއީ މީހަކު ކަރުދާސް ފޮށިގަނޑު ތަކެއްގައި ރޯކޮށްލި ފުރަތަމަ ފަހަރެއް ވެސް ނޫނެވެ.\nދެން މައްސަލައަކީ ކޮބައޯ ހެއްޔެވެ؟ މައްސަލައަކީ މިއެވެ. ފޮޓޯތައް ޕޯސްޓް ކުރި މީހާގެ ވާހަކަ ކަންބޮޑުވުމަކީ މިއީ އެވެ؛\n"މީ މިރެއި [ހިތަދޫ] މޫލެކެޑަ ވިޔަފާވެރިޔަކާ ފިހާރަ ނިންމަލާއި ގޮސް ކުނި ނެއްތި ގޮއް. މިކަހަލައި ކަންތައްމި ގޮތަށް ކެޑުމަކީ އާންމުންނަށްވޭ އުނދަގުލަށްކަން ނިއެގައި. ވަރަށް ދެރަ ކަމެއް ކަމެއް މީ. މިކަން ހުއްޓުވާއް އެންމެންގެ އެއްބާރުލުން ބޭނުން،" އައްޑޫ ސިޓީ ކައުންސިލާއި ފުލުހުންނާއި އެމްއާރްޑީސީ ޓެގްކޮށް ޕޯސްޓްގައި ލިޔެފައިވެ އެވެ.\nމިއީ މީހަކު ކަރުދާސް ފޮށިގަނޑު ތަކެއްގައި ރޯކޮށްލި ފުރަތަމަ ފަހަރެއް ވެސް ނޫނެވެ. އެކަން މައްސަލައަކަށް ވަނީ ކޮންމެ މީހަކު އަތު ޖެހުނުތަކަށް ކުނި އުކަން ކުނި އަންދަން ފެށުމުންނެވެ.\nއައްޑޫގައި ކުނި މެނޭޖް ކުރުމުގެ ޚިދުމަތް ވޭސްޓް މެނޭޖްމަންޓް ކޯޕަރޭޝަން (ވެމްކޯ) އިން ދެމުން އަންނަ އިރު ވިޔަފާރިވެރިޔާއަ ށް ވެސް އެ ޚިދުމަތަށް އެދުމުގެ ފުރުސަތު އެބަ އޮތެވެ. ނުވަތަ އަމިއްލަ އަށް ގޮސް ކުނިކޮއްޓަށް ކުނި އުކާލުމުގެ ފުރުސަތު ވެސް އެބަ އޮތެވެ.\nއެހެންވެ ކުރަން އޮންނަ ގޮތަށް ކަންކަން ކުރަން އާދަކުރާށެވެ. ރައްކާވެ ތިބިއްޔާ ދަތުރޭ ބުނާ ފަދައިންނެވެ.\nއެޑިޓަރުގެ ނޯޓް: "މުޖުތަމައު ތެރެއިން" މި ނަމުގައި މިއަދުން ފެށިގެން ކޮންމެ ދުވަހަކު "އައްޑޫ ލައިވް" އިން މި ގެނެސްދޭ ސެގްމަންޓަކީ މުޖުތަމައު ތެރެއިން ފެންނަ އާންމުން ކަންބޮޑުވާ ނޭދެވޭ ކަންކަން ގިނަ ބައެއްގެ ސަމާލު ކަމަށް ގެނެސް އެފަދަ ކަންކަން ހުއްޓުވުމަށް ބާރު އެޅުމެވެ.


Olhigen Afghanistan In, UK Ah "Nubai Meehaku" Gendhevi Gaumu Alert Ah - Vaguthu\nކޮވިޑް-19: އަތޮޅުތަކުގެ އަދަދު ދަށެއް ނުކުރެވުނު - 19 ގަޑިއިރު ކުރިން\nއިނގިރޭސިވިލާތައް ދަތުރު ކުރުން މަނާ މީހުންގެ ލިސްޓްގައި ހިމެނޭ މީހަކު އަފްޣާނިސްތާނުން އިނގިރޭސިވިލާތައް ގެންދެވުނުކަން އެނގިގެން އެގައުމުގެ އިދާރާތައް އެލާޓަށް އައިސްފައިވާ ކަމަށް މީޑިއާ ރިޕޯޓްތައް ބުނެފިއެވެ.\nމީޑިއާ ރިޕޯޓްތައް ބުނާ ގޮތުގައި އިނގިރޭސިވިލާތުން އަފްޣާނިސްތާންގައި ތިބި އިނގިރޭސީންނާއި އަދި ރެފިއުޖީން އަސްކަރީ ފްލައިޓެއްގައި އުފުލިއިރު އޮޅިގެން އިނގިރޭސިވިލާތައް ގެންދެވުނު މީހަކީ އިނގިރޭސިވިލާތުގެ ގައުމީ ސަލާމަތައް ނުރައްކާ ވާވަރުގެ މީހެކެވެ. އޭނާ އިނގިރޭސިވިލާތައް ދަތުރު ކުރުން މަނާ މީހުންގެ ލިސްޓްގައި ހިމެނިފައި އޮއްވާ އިނގިރޭސިވިލާތައް އެތެރެވި ނަމަވެސް އޭނާ މިހާރު ހުރިތަނެއް އަދި ސަރުކާރުން ކަށަވަރު ކޮށެއް ނުދެއެވެ.\nއަފްޣާނިސްތާނުން އިނގިރޭސިވިލާތައް މީހުން އުފުލަން ފެށިފަހުން އެގައުމަށް ދަތުރުކުރުން މަނާ ފަސް މީހަކު ވަނީ އިނގިރޭސިވިލާތައް ދަތުރު ކުރުމަށް ކާބުލް އެއާޕޯޓަށް ގޮސް ޗެކިން ފުރިހަމަ ކޮށްފައެވެ. ނަމަވެސް އޭގެތެރެއިން ހަތަރު މީހަކު ވަނީ އިނގިރޭސިވިލާތައް ދަތުރު ކުރުން މަނާ މީހުންގެ ލިސްޓްގައި ނަން އޮތުމުން ފުރިޔަ ނުދީ އަނބުރާ ފޮނުވާލާފައެވެ.\nއިނގިރޭސިވިލާތުގެ ގައުމީ ސަލާމަތައް ނުރައްކާ ކުރިމަތި ކޮށްފާނެ ކަމަށް ލަފާކުރެވޭ މީހުންގެ ލިސްޓްގައި ހިމެނޭ މީހަކު އެގައުމަށް އެތެރެވުމުން ގާނޫނު ހަދާ މަޖިލީހުގެ އިދިކޮޅު މެންބަރުން ގެންދަނީ ސަރުކާރަށް ފާޑުކިޔަމުންނެވެ. ގައުމީ ސަލާމަތައް ނުރައްކާތަކެއް ކުރިމަތިވެދާނެ ކަމެއް ސަރުކާރުން ކޮށްފައި ވުމުން އެމައްސަލަ ގާނޫނު ހަދާ މަޖިލީހުގެ ކަމާ ގުޅޭ ކޮމެޓީން ބަލާނެ ކަމަށް އިދިކޮޅު މެންބަރުން މިހާރު ވަނީ ވިދާޅުވެފައެވެ.\nއިނގިރޭސިވިލާތުގެ ބައެއް އޮފިޝަލުން ކުރިން ވެސް ވަނީ ފޯޖް ލިޔުންތައް ހުށަހަޅައިގެން ބައެއް ނިރުބަވެރިން ކާބުލްގެ އެއާޕޯޓުން އިނގިރޭސިވިލާތައް ދަތުރު ކޮށްފާނެތީ އެކަމުގެ ކަންބޮޑުވުން މީޑިއާތަކާއި ހިއްސާ ކޮށްފައެވެ. ނަމަވެސް އިނގިރޭސި ސަރުކާރުން ކުރިން ބުނެފައި އޮތީ އެއްވެސް މީހެއްގެ ހުރިހާ މައުލޫމާތެއް ޗެކް ނުކޮށް އިނގިރޭސިވިލާތައް އެތެރެވުމުގެ ފުރުސަތު ނުދޭނެ ކަމަށެވެ.\nއިނގިރޭސިވިލާތުގެ މެންބަރަކު އަވަހާރަކޮށްލި މައްސަލައިގައި އިތުރު މީހަކު ހައްޔަރުކޮށްފި\nއަފްޣާން މިސްކިތައް ދިން ހަމަލާ: މަރުވި މީހުންގެ އަދަދު 47 އަށް އަރައިފި\nއޮގަސްޓް 24, 2021 08:45\nއޮގަސްޓް 24, 2021 13:08\nޝާނީ ހާދަވަރަކަށް ތާލިބާނުންނާއި ޖެހިފައި ތިހުންނަވަނީ\nއޮގަސްޓް 24, 2021 18:23\nކަލޭ ހާދަ ތާލިބާނުވެފަ ތި ހުންނަނީ؟ ދޭބެއަ އަފްގާނަށް އެމީ ހުން ތޮއްވަރިއަށް ވަދެ އޮންނަން


ކޮވިޑް19: ކުލި ނުދެއްކިގެން އެތައް އާއިލާތަކެއް މަގުމަތިވަނީ! – Dhen.mv\nކޮވިޑް19: ކުލި ނުދެއްކިގެން އެތައް އާއިލާތަކެއް މަގުމަތިވަނީ!\nދެން އެމްވީ April 19, 2020 - 3:06 pm\nމަރިޔަމްއަކީ އާއިލާގެ އެންމެ ހަގަށް ހުންނަ ކުއްޖާއެވެ. އޭލެވެލް ނިންމި ގޮތަށް އަދި ވަޒީފާއަކަށް ނުގޮސް ހުރި ނަމަވެސް ދޮއްޓަށް ތިބި ހައްވަ އާއި ފާތުމަތު އެކަމަށް އެބަ ބާރުއަޅައެވެ.\nހައްވަގެ ފިރިމީހާ އުޅެނީ ކޮންސްޓްރަކްޝަން ކުންފުންޏެއްގައެވެ. ޙައްވަ ވަޒީފާ އަދާ ކުރަމުން ދިޔައީ ހެދުން ވިއްކާ ފިހާރައެއްގައެވެ. ނަމަވެސް ދެވަނަ ދަރި ލިބުމާއެކު ވަޒީފާ ދޫކޮށްލީއެވެ.\nފާތުމަތަކީ އަބަދު ވެސް ވަޒީފާ އަދާ ކުރާ ހިތްވާ މީހެކެވެ. އޮފީހުން ދިމާވެ ރައްޓެހިވި އަފީފުއާއި ކައިވެނި ކުރުމުން އެއް އޮފީހެއްގައި ދެމީހުން އުޅޭކަން އަފީފް ބޭނުމެއް ނުވިއެވެ. އެހެންވެ އަފީފު ސިވިލް ސަރވިސްއިން ވަކިވެ ރިސޯޓެއްގެ މާލޭ އޮފީހުގެ ވަޒީފާއަކަށް ވަނެވެ.\nމި އެންމެން ކުރިން ދިރިއުޅުނީ ދެކޮޓަރީގެ އެޕާޓްމަންޓެއްގައި ނަމަވެސް މީގެ ދެއަހަރު ކުރިން ތިން ކޮޓަރީގެ ތަނަކަށް ބަދަލުވީ މަރިޔަމް އޯލެވެލް ހަދަން މާލެ އަންނާތީއެވެ. ހައްވަގެ ދެކުދިންނާއެކު މި އާއިލާ ދިރިއުޅޭގޭގައި އާންމުކޮށް7މީހުން ދިރިއުޅެއެވެ. މިވަގުތު މަންމަ ވެސް ބަލިވެގެން ޑޮކްޓަރަށް ދައްކަން މާލެ އައިސް އެބައިނެވެ.\nމި އާއިލާގެ ވަޒީފާ އަދާކުރާ ތިން މީހުންނަށް މަހެއްގެ މައްޗަށް ތެދު ކުރެވެނީ 35 ހާސް ރުފިޔާއެވެ. ގޭގެ ކަރަންޓާއި އެހެނިހެން ޚަރަދު އެންމެ ބޮޑީ ދެކުދިން ތިބި ހައްވަ ނަމަވެސް ކުލި ދައްކަން އެންމެ ކުޑަ އަދަދެއް ދެވެނީ ވެސް ޙައްވައަށެވެ. ކުދިންގެ ޚަރަދު ބޮޑު ވުމުގެ ސަބަބުން ފިރިމީހާއަށް ލިބޭ ފަނަރަ ހާހުގެ މުސާރައިން ކުލި ދައްކަން ދެވެނީ 8000 ރުފިޔާއެވެ. ކުލީގެ ބާކީ ބަޔަށް ލާން ޖެހޭ 15 ހާސް ރުފިޔާއާއި ކަރަންޓާއި ފެނާއި އިންޓަނެޓްގެ ބިލްގެ ބޮޑު ބައި ވެސް ދައްކަނީ ފާތުމަތާއި އޭނާގެ ފިރިމީހާއަށް ލިބޭ މުސާރައިންނެވެ. މިކަމާއި ފާތުމަތު ހިތްހަމަ ނުޖެހުނަސް އާއިލީ ގުޅުމަށް ބުރޫ އަރަން ބޭނުން ނުވުމާއި މަރިޔަމް ކިޔަވާ ނިމި ވަޒީފާއަކަށް ދިޔުމުން ލުއިވާނެ ކަމުގެ އުއްމީދުގައި އަޅާނުލައި ހުރީއެވެ.\nމިއީ ހިޔާލީ ތަސައްވަރެކެވެ. ނަމަވެސް މިއީ ފުލޯކް ވާހަކައެއް ނޫނެވެ. މާލޭގައި ދިރިއުޅޭ ''ކުލީގެ އަޅުން''ނަށް މިއީ ވަރަށް ގިނަ އާއިލާތަކުގައި މިކަން ހިނގާ އުޞޫލުކަން ރަނގަޅަށް ސާފުވާނެއެވެ.\nމިފަދައިން ދިރިއުޅުން ހޭދަ ކުރަމުން ދިޔަ ގިނަ ރައްޔިތުންތަކެއް ދިރިއުޅެމުންދާ މާލެއަށް މިވަނީ ކޮވިޑް19ގެ ނުރައްކާތެރިކަން ވަރަށް ބޮޑަށް ފޯރާފައެވެ. ރައްކާތެރިކަމުގެ ފިޔަވަޅެއްގެ ގޮތުން ޖެހުނީ މުޅި ގައުމު ފުރަ ބަންދު ކުރާށެވެ. މިއާއެކު ރިސޯޓްތައް ފަޅު ވެއްޖެއެވެ. ރިސޯޓް މުވައްޒަފުން ، ބައެއް މީހުން ޕޭ ލީވްގައި އަނެއް ބައި މީހުން މުސާރަ ނުހިނގާ ގޮތަށް ''އަންގާލަންދެން'' ޗުއްޓީ ދީފިއެވެ. ކޮންސްޓްރަކްޝަން ކުންފުނިތަކާއި ވަކިވަކި ދާއިރާ ފާހަގަ ނުކުރި ނަމަވެސް ހުރިހާ މަސައްކަތްތަކެއް ވެސް ހުއްޓިއްޖެއެވެ. ކުރުގޮތަކަށް ދަންނަވާނަމަ ގައުމު ހުއްޓިއްޖެއެވެ. ގައުމުގެ މައްޗަށް ކޮރޯނާ ގަދަވެގެންފިއެވެ.\nމި ޙާލަތުގައި އެންމެ ބޮޑު ތަކްލީފެއް އުފުލަން ޖެހިފައިވަނީ ކުރިން މި ކިޔައިދިން ހައްވައާއި ފާތުމަތުގެ އާއިލާ އަށެވެ. ހައްވަ ފިރިމީހާގެ ކުންފުނިން އަންގާފައި އޮތީ މިދުވަސްވަރަށް ލިބޭނީ ހަމައެކަނި އަސާސީ މުސާރަކަމަށެވެ. ފާތުމަތުގެ ފިރިމީހާ އަފީފް ހުރީ ، މުސާރަ ނުލިބޭ ''އަންގާލަންދެން'' ޗުއްޓީގައެވެ. ވޭތުވެދިޔަ މަހުގެ ކުލީގެ ބައެއް އަދި ނުދެއްކި އޮތްއިރު މިމަހުގެ 20 ފަހަނައަޅާ ދިޔައީއެވެ. ގޭގެ ވެރިމީހާ ކޮންމެ ދުވަހަކު އެތައް ފަހަރަކު އެބަގުޅައެވެ. އަދި 25 ގެ ކުރިން ކުލި ނުދައްކައިފިނަމަ ގެއިން ނިކުންނަށް ބުނެފިއެވެ. އެހެން ނަމަވެސް ފުރަބަންދުގައި ހައްވަގެ ދެމަފިރިން ކުދިން ގޮވައިން ވަންނާނީ ކޮންތާކަށް ހެއްޔެވެ؟\nމިއީ ވަރަށް ގިނަ އާއިލާތަކެއްގެ މިދުވަސްވަރުގެ ޙާލަތެވެ. މިފަދަ އެތައް އާއިލާތަކެއް އެމީހުންގެ ހާލަތު ''ދެން''އާއި ވަނީ ހިއްސާކޮށްފައެވެ. އެގޮތުން މެދު ރާއްޖެތެރޭގެ އަތޮޅެއްގެ ކަނބަލެއްގެ ޙާލަތު ކިޔައިދެމުން ބުންޏެވެ.\n''އަހަރެމެން މިއުޅެނީ އެއް ކޮޓަރީގެ އެޕާޓްމަންޓަކު ، ދަރިފުޅާ! މިތާ އެބައުޅޭ 8 މީހުން ، މިހާރު އެންމެންނަށް ވެސް އެނގޭނެ ހާލަތު އޮތްގޮތް ، ފައިސާ ލިބޭނެ ގޮތެއް ނެތް ، ފިރިމީހާ ވެސް އެހުރީ މަސައްކަތް ހުއްޓާލާފައި ގޭގައި ، ވެރިމީހާ އެބަގުޅާ ، މެސެޖު ކުރޭ ، ފައިސާ ނުދެވެންޏާ ނިކުންނަށް އެބަ ބުނޭ ، އެހެން ވިޔަސް އަހަރެމެން ކީއްކުރާނީ ، ކޮންތާކަށް ވަންނާނީ މިހާރު ، ދެން މިވާހަކަ ބުންޏަސް މީހުން ބުނާނެ ކީއްކުރަންހޭ މާލެގަ އުޅެނީ ، އަހަރެންގެ އެބަހުރި ފިޓްޖެހޭ ކުއްޖެއް ، ކޮންމެ ފަހަރަކު މާލެ އާދެވޭތަ''\nމި އަންހެން މީހާ ބުނީ އިންތިޚާބުގެ ދުވަސްވަރު ގެއަށް އައިސް ޙާލު ބަލާ ހެދި މެމްބަރުގެ އެހީއަކަށް އެދި އެތައް ފަހަރަކު ގުޅައިފި ކަމަށާއި ފޯނަށް ޖަވާބު ނުދޭ ކަމަށެވެ.\n''ދެން''އާއި ވާހަކަ ދެއްކި އެހެން މީހަކު ބުނީ މި ހާލަތާއި ގުޅިގެން ކުލިން އުނިކޮށްދިނީ 500 ރުފިޔާ ކަމަށާއި ، ކުލި ދެއްކޭނެ ގޮތެއް މިހާރަކު ނެތް ކަމަށެވެ. ކުލި ނުދެއްކޭތީ ގެއިން ނިކުންނަށް ވެސް އަންގައިފި ކަމަށާއި އެހެންވެ ދަރިންކޮޅު ސުކޫލުން ވަކިކޮށްގެން ވިޔަސް މިހާރު ބޭނުންވަނީ ރަށަށް ބަދަލުވާން ކަމަށް އޭނާ ބުންޏެވެ. އެހެންނަމަވެސް ފުރަބަންދުގެ ސަބަބުން ދެވޭނެ ގޮތެއް ވެސް ނެތް ކަމަށާއިކުރިމަތިވަމުން އަންނަ ރަމަޟާންމަހުގައި ކެއިންބުއިން ހަމަޖައްސާނެ ގޮތަކާއި މެދު ފިކުރު ބޮޑުވާ ކަމަށް ވެސް މާޔޫސްކަމާއެކު އޭނާ ބުންޏެވެ.\nމީގެ އިތުރުން ''ރާއްޖެއިން ބޭރުގައި ތިބި ދިވެހިން ރާއްޖެ ގެނެވެންޏާ ރާއްޖެތެރޭ ރައްޔިތުން މާލެއިން ރާއްޖެތެރެއަށް އަނބުރާ ގެންދެވެން ޖެހޭނެ ކަމަށާއި މިއަނިޔާ ، އަހަރުމެންނަށް ނުކުރުމަށް ސަރުކާރަށް ގޮވާލާ''ކަމަށް ހާމަ ކުރަމުން މީސްމީޑިއާގައި ކަންބޮޑުވުން ހާމަކުރި މީހަކު އޭނާގެ ޙާލަތު ކިޔައިދީފައިވެއެވެ.\n''އަހަރެމެން މާލޭގައި ތިބޭނެ ގޮތެއް ނެތް ، ގޭ ކުލި ދެއްކެން ނެތީމަ ، ކާ އެއްޗެހި ހޯދޭނެ ގޮތެއް ނެތް ، ވަޒީފާއެއް ނެތް ، ވަޒީފާގައި ތިބި މީހުންނަށް މުސާރައެއް ނުލިބޭ ، ރަށަށް ދާން އުޅުމުން ފުރާއުޅުން ބަންދުވީ ، ރަށަށް ދެވޭނެ ގޮތެއް ނެތް ، އަހުރެމެންގެ ގެތަކަށް ރައްކާތެރިކަމާއެކު ދެވޭނެ ގޮތެއް ދައްކާދީ''\nމުޅި ދުނިޔެ މިއޮތީ ސިއްހީ ބަލިމަޑުކަމެއްގައެވެ. އަހަރެމެންގެ ވަޞީލަތްތައް ހުރި މިންވަރާއި މުޅި ރާއްޖެ ، އެއް ރަށަކަށް ތަބާވެ އެރަށުން ނޫން ގޮތަކަށް ތައުލީމާއި ޞިއްހީ ފަރުވާގެ އިތުރުން ވަޒީފާގެ ފުރުސަތު ލިބެން ނެތް ގޮތަށް ރާވާލާފައި އޮތް އޮތުމުން އެބަލިމަޑުކަމުގެ ވޭން އެންމެ ބޮޑަށް ތަހައްމަލް ކުރަންޖެހޭ ގައުމެއްގެ ގޮތުގައި މި ދިވެހިރާއްޖެ ވާނެއެވެ. ޞިއްހީ ބަލިމަޑުކަމުގެ ތެރެއިން މި އަންނަނީ އިޖުތިމާއީ އެތައް މައްސަލަތަކެކެވެ. މި ފަދަ ހާލުގައި ޖެހޭ މީހުންނަށް ފައިސާވެރިން އަޅާލަންޖެހެއެވެ. ސަރުކާރުން މިކަމަށް ވަގުތީ ހައްލެއް ހޯދައިދީ ދާއިމީ ހަމަޖެހުމެއް ލިބޭނެ ސިޔާސަތެއް މިގައުމަށް ގެންނަން ޖެހެއެވެ.\nމަސައްކަތް ފެށީ3މީހުންނާއެކު، މިހާތަަނަށް 1 ލައްކަ ޕީސީއާރ ޓެސްޓް އައިޖީއެމްއެޗް އިން ހަދައިފި\nއެތައް ސަކޭތަ ބަޔަކު ކޮންމެ ދުވަހަކު ޑަކްޓަރަށް ދައްކަން އަންނަ ލ.ގަމު ހޮސްޕިޓަލުގައި އެތެރެ ހަށީގެ ޑަކްޓަރެއް ނެތް\nވަގަށް ރާއްޖެއަށް ސައިކަލު އެތެރެކުރި މައްސަލައިގައި4މީހަކު ވަޒީފާއިން ވަކިކޮށްފި\nޖިންސާއި މިންތީގެ ތަފާތު އެނގޭތަ؟


School thakuge Volley mubarathugai baiverivumuge furusathu hulhuvalaifi - vNews.mv\nމިދިޔަ އަހަރު ބޭއްވި ސްކޫލްތަކުގެ ވޮލީ މުބާރާތުގެ ތެރެއިން\nސްކޫލްތަކުގެ ވޮލީ މުބާރާތުގައި ބައިވެރިވުމުގެ ފުރުސަތު ހުޅުވާލައިފި\nއިސްމާޢީލް ޝާހު Male' | 11 February 2020, 23:17\nވޮލީބޯލް އެސޯސިއޭޝަން އޮފް މޯލްޑިވްސްއިން މިއަހަރު ބޭއްވުމަށް ހަމަޖެހިފައިވާ އިންޓަރސްކޫލް ވޮލީ މުބާރާތުގައި ބައިވެރިވުމުގެ ފުރުސަތު ރާއްޖޭގެ ސްކޫލްތަކަށް ހުޅުވާލައިފިއެވެ.\nމުބާރާތް ބޭއްވުމަށް ހަމަޖެހިފައިވަނީ އަންނަ މަހުގެ 22 އިން އެޕްރިލް މަހުގެ2ގެ ނިޔަލަށެވެ. ސޯޝަލް ސެންޓަރ އިންޑޯ ހޯލުގައި ބާއްވާ މި މުބާރާތް ކުރިޔަށްދާނީ ހަތަރު އުމުރުފުރާއަކަށް ބަހާލައިގެންނެވެ.\nއެ އުމުރުފުރާތަކަކީ 13 އަހަރުންދަށް، 15 އަހަރުންދަށް، 17 އަހަރުން ދަށް އަދި 19 އަހަރުންދަށެވެ. އެގޮތުން 13 އަހަރުންދަށުގެ އުމުރުފުރާގައި ބައިވެރިވެވޭނީ މިއަހަރުގެ ޑިސެމްބަރު 31 ގެ ނިޔަލަށް 13 އަހަރު ނުފުރޭ ކުދިންނަށެވެ. 15 އަހަރުންދަށުގެ އުމުރުފުރާގައި ބައިވެރިވެވެނީ މިއަހަރުގެ ޑިސެމްބަރު 31 ގެ ނިޔަލަށް 15 އަހަރު ނުފުރޭ ކުދިންނަށެވެ.\nމުބާރާތުގެ 17 އަހަރުންދަށުގެ އުމުރުފުރާގައި ބައިވެރިވެވޭނީ މިއަހަރުގެ ޑިސެމްބަރު 31 ގެ ނިޔަލަށް 17 އަހަރު ނުފުރޭ ކުދިންނަށެވެ. އަދި 19 އަހަރުންދަށުގެ އުމުރުފުރާގައި ބައިވެރި ވެވެނީ މިއަހަރުގެ ޑިސެމްބަރު 31 ގެ ނިޔަލަށް 19 އަހަރު ނުފުރޭ ކުދިންނަށެވެ.\nމިދިޔަ އަހަރު ބޭއްވި އިންޓަރސްކޫލް ވޮލީ މުބާރާތަކީ ތާރީހުގައި މިހާތަނަށް އެންމެ ގިނަ އަދަދެއްގެ ދަރިވަރުން ބައިވެރިވި ފަހަރުކަމަށް އެސޯސިއޭޝަނުން މައުލޫމާތުދެއެވެ. އެގޮތުން މިދިޔަ އަހަރު ޖުމްލަ 420 ކުދިން ބައިވެރިވިއެވެ.\nކުޅިވަރު ޥޮލީބޯޅަ އިންޓަރސްކޫލް ވޮލީ


Supreme court in fonuvi vakeelunge list bar council ge gaanoonaa hilaafu | Mihaaru\nސުޕްރީމް ކޯޓުން ފޮނުވި ވަކީލުންގެ ލިސްޓް ބާ ކައުންސިލްގެ ގާނޫނާ ހިލާފް\nވަކީލުކަމުގެ ހުވާކުރަން މިދިޔަ ޖެނުއަރީ މަހު ބޭއްވި ރަސްމިއްޔާތުގައި ބައިވެރިވި ވަކީލުންތަކެއް.-- ފޮޓޯ: ނިޝާން އަލީ/ މިހާރު\n01 ޖުލައި 2019 - 13:16\nބާ ކައުންސިލް އެކުލަވައިލަން ބާއްވާ އިންތިހާބުގައި ބޭނުންކުރުމަށް ސުޕްރީމް ކޯޓުން އިލެކްޝަންސް ކޮމިޝަން (އީސީ) އަށް ފޮނުވި، ވޯޓު ދިނުމުގެ ހައްގު ލިބިގެންވާ ވަކީލުންގެ ލިސްޓު، ބާ ކައުންސިލްގެ ގާނޫނާ ހިލާފުކަން "މިހާރު" އަށް އެނގިއްޖެ އެވެ.\nރައީސް އިބްރާހިމް މުހައްމަދު ސޯލިހު މިދިޔަ ބުރާސްފަތި ދުވަހު ތަސްދީގުކުރެއްވި ގާނޫނީ ފަންނުގެ ބިލާއެކު އުފައްދަންޖެހޭ ބާ ކައުންސިލްގެ އިންތިހާބު ބޭއްވުމުގެ މަސައްކަތްތައް އީސީން ވަނީ ފަށައިފަ އެވެ. އެ އިންތިޚާބު ބާއްވާނެ ތާރީހެއް މިއަދު އިއުލާނުކުރާނެ ކަމަށް ބެލެވެ އެވެ.\nއެނގިފައިވާ ގޮތުގައި، ބާ ކައުންސިލް އިންތިޚާބުގެ ތައްޔާރީތައް ވުމަށް ވަކީލުންގެ ލިސްޓު ހޯދަން އީސީން ސުޕްރީމް ކޯޓުގައި އެދުނީ މިިދިޔަ ބުރާސްފަތި ދުވަހު އެވެ. އެހެންވެ އިއްޔެ އީސީ އަށް ފޮނުވި ލިސްޓުގައި، ގާނޫނުގައި ބުނާ ބައެއް މައުލޫމާތުތައް މަދު ކަމަށްވެ އެވެ. އޭގެ ތެރޭގައި ވަކީލުންގެ އައިޑީކާޑު ނަމްބަރު ފަދަ އަސާސީ ބައެއް މައުލޫމާތު ނެތެވެ.\nއެކަމާ ގުޅިގެން އީސީގެ މެމްބަރު އަހުމަދު އަކްރަމް ވިދާޅުވީ ސުޕްރީމް ކޯޓުން ފޮނުވި ލިސްޓުގައި، ގާނޫނުގައި ބުނާ ބައެއް މައުލޫމާތުތައް މަދުވުމުން، އެ މައުލޫމާތު ހިމަނައިގެން އަލުން ފޮނުވަން އެ ކޯޓުގައި މިއަދު އެދިފައިވާ ކަމަށެވެ.\nގާނޫނީ ފަންނުގެ ބިލް ގާނޫނަކަށް ވުމާ އެކު، ވަކީލުން ރެގިއުލޭޓް ކުރުމާއި އެ މީހުންނަށް ހުއްދަ ދިނުމުގެ ކަންކަން ދެން ކުރާނީ ބާ ކައުންސިލުންނެވެ. މިހާރު ވަކީލުންގެ ދަފްތަރު ބެލެހެއްޓުމާއި ވަކީލުކަމުގެ ހުއްދަ ދެމުން އަންނަނީ ސުޕްރީމް ކޯޓުންނެވެ.\nއެ ގާނޫނުގެ ދަށުން ފުރަތަމަ އިންތިޚާބުކުރާ ބާ ކައުންސިލްގެ މެމްބަރުން ހޮވުމަށް، ބިލް ތަސްދީގުކުރި ދުވަހުން ފެށިގެން 21 ދުވަހުގެ ތެރޭގައި އިންތިޚާބެއް ބާއްވަން ޖެހޭނެ އެވެ. ބާ ކައުންސިލްގައި ތިއްބަވާނީ ކައުންސިލްގެ ރައީސާއި ނައިބު ރައީސާއި ބަންޑާރަ ނައިބު އަދި އިތުރު ހަ ވަކީލެކެވެ. ބަންޑާރަ ނައިބު ފިޔަވައި އެހެން ހުރިހާ މަގާމުތަކަށް ވެސް ބޭފުޅުން އިންތިޚާބުކުރާނީ ވަކީލުންގެ މެދުގައި ނަގާ ވޯޓަކުންނެވެ.\nސުޕްރީމް ކޯޓް އިލެކްޝަންސް ކޮމިޝަން ޖުޑީޝަރީ ވަކީލުން ބާ ކައުންސިލް\nކޮން ބާ އެއްތަ؟\nމިހާރު ސކ ތަނަކަށް ނުވޭ ދީ\nޖޭއެސްސީ ގަ ފަނޑިޔާރުން ތިބޭތީ އަޑުގަދަ ކުރެއްވި ބޭފުޅުން ހެއްދެވި ވަކީުންގެ ކަންކަން ބަލާ ފިޔަވަޅު އަޅާ ކައުންސިލްގަ މިތިބެނީ ވަކީލުންނެވެ. ތިމާމެންނާ ޖެހުނީމަ މަސްލަހަތު އޮންނަނީ އޮންނަ ތަނެއްގައެވެ\nކިހާދެރަކަމެއް އަޅޭ! ދެން ދުވަސްކޮޅަކުން ބުނަންވީނު އިންސާނުންގެ އަމަލުތައް އިންސާނުންނަށްނުބެލޭނެތީވެ، ދެންކޮންމެވެސް ބަޔަކުލައްވައި އެކަންވެސް ކުރުވާށޭ... ބޯހަލާކު...